**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Μαρτίου 2022, ημέρα Πέμπτη και ώρα 16.50΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Βασιλείου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις».

Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Σενετάκης Μάξιμος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Λαμπρόπουλος Ιωάννης, Μονογυιού Αικατερίνη, Ράπτη Ελένη, Σκόνδρα Ασημίνα, Φωτήλας Ιάσων, Αμανατίδης Ιωάννης, Βαγενά - Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, συνεχίζουμε την επεξεργασία και εξέταση σχεδίου νόμου του Υπουργείου Πολιτισμού και Αθλητισμού «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις».

Συνεχίζουμε με την 3η συνεδρίαση και στην αρχή της συνεδρίασης, θα ψηφίσουμε το σχέδιο νόμου επί της αρχής.

Η ερώτηση είναι προς τους Εισηγητές, Εισηγήτριες και Ειδικούς Αγορητές και Αγορήτριες: Γίνεται δεκτό το σχέδιο νόμου του Υπουργείου Πολιτισμού και Αθλητισμού επί της αρχής;

**ΕΛΕΝΗ ΡΑΠΤΗ (Εισηγήτρια της Πλειοψηφίας):** Ναι.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** Όχι.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ):** Επιφύλαξη.

**ΣΟΦΙΑ ΣΑΚΟΡΑΦΑ (Ειδικής Αγορήτρια του ΜέΡΑ25):** Επιφύλαξη.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επομένως, το σχέδιο νόμου του Υπουργείου Πολιτισμού και Αθλητισμού γίνεται δεκτό επί της αρχής, κατά πλειοψηφία.

Ξεκινάμε τώρα με τη συζήτηση επί των άρθρων.

Το λόγο έχει η κυρία Ράπτη.

**ΕΛΕΝΗ ΡΑΠΤΗ (Εισηγήτρια της Πλειοψηφίας):** Σας ευχαριστώ, κύριε Πρόεδρε.

Κυρίες και κύριοι συνάδελφοι, το υπό συζήτηση νομοσχέδιο περιλαμβάνει μια σειρά από διατάξεις, που εισάγουν, αφενός, ένα νέο ρυθμιστικό πλαίσιο αντιμετώπισης της οπαδικής βίας και αφετέρου, ένα νέο κανονιστικό πλαίσιο για τον αθλητικό εθελοντισμό και για τον πνευματικό, ηλεκτρονικό και εργασιακό αθλητισμό. Θεσμοθετεί, δηλαδή, νέες κατηγορίες αθλητισμού και αγγίζει τέσσερις μεγάλες περιοχές της σύγχρονης κοινωνίας : Τον εθελοντισμό, τα αθλήματα του πνεύματος, το ψηφιακό μέλλον και τον κόσμο της εργασίας.

Ταυτόχρονα, τροποποιεί διατάξεις του ν. 2725/1999, για την επίλυση πρακτικών θεμάτων λειτουργίας του αθλητισμού.

Ας δούμε τις σημαντικότερες παρεμβάσεις, καταρχάς, στις πέντε ενότητες του νέου κανονιστικού πλαισίου.

Στην ενότητα της οπαδικής βίας, στο άρθρο 3. Αυστηροποιείται το πλαίσιο αδειοδότησης και λειτουργίας των λεσχών φιλάθλων, ώστε να είναι πιο εύκολος και πιο αποτελεσματικός ο έλεγχος και η εποπτεία τους. Κάθε αθλητικό σωματείο, τμήμα αμειβομένων αθλητών ή αθλητική ανώνυμη εταιρεία μπορεί να έχει μόνο μία λέσχη και μόνο με αυστηρές προϋποθέσεις, παραρτήματα. Έδρα της λέσχης θα είναι υποχρεωτικά πλέον η έδρα του αθλητικού σωματείου, του τμήματος αμειβομένων αθλητών ή της αθλητικής ανώνυμης εταιρείας, το οποίο θα αναρτά υποχρεωτικά στην ιστοσελίδα του τα στοιχεία της λέσχης, για λόγους διαφάνειας και νόμιμης δράσης της. Σε περίπτωση παραβίασης οποιασδήποτε υποχρέωσης, που προβλέπεται στο ν. 2725/1999, για τις λέσχες, το Υπουργείο Πολιτισμού και Αθλητισμού μπορεί να ανακαλεί την ειδική αθλητική αναγνώριση, να επιβάλλει διοικητικά πρόστιμα και ποινή διεξαγωγής αγώνων χωρίς θεατές.

Για τη δημιουργία παραρτήματος λέσχης, απαιτείται προσκόμιση δικαιολογητικών και τουλάχιστον 50 υποψήφια μέλη μόνιμοι κάτοικοι του δήμου, όπου ιδρύεται η λέσχη. Αναστέλλεται ή και ανακαλείται η άδεια λειτουργίας λέσχης ή παραρτήματος, εφόσον ασκηθεί ποινική δίωξη σε μέλος λέσχης ή παραρτήματος, για συγκεκριμένα εγκλήματα αθλητικής βίας.

Στο άρθρο 4, αυξάνονται τα κατώτατα και ανώτατα όρια των προβλεπόμενων ποινών για τα αδικήματα της ρίψης αντικειμένων στον αγωνιστικό χώρο ή εναντίον άλλου, για τα αδικήματα της εισόδου στους αγωνιστικούς χώρους, με σκοπό τη διατάραξη της ομαλής διεξαγωγής του αγώνα ή την πρόκληση επεισοδίων, πριν, μετά ή κατά τη διάρκεια της αθλητικής συνάντησης, για τα αδικήματα των παραγράφων 1 & 2 του άρθρου 41, που τελούνται από δράστη ιδιαίτερα επικίνδυνο, δηλαδή, δράστη, που έχει τελέσει και κατά το παρελθόν αδικήματα αθλητικής βίας, με οπαδικά χαρακτηριστικά, συμμετέχει στην τέλεση των πράξεων, με αρχηγικό ρόλο ή βάσει οργανωμένου σχεδίου ή προκάλεσε σημαντικές φθορές ή βλάβες σε έννομα αγαθά τρίτων.

Επίσης, καθιερώνεται ειδικό ποινικό αδίκημα για όλους όσοι, κατά τη διάρκεια των αθλητικών αγώνων έχουν καλυμμένα τα χαρακτηριστικά του προσώπου τους, δυσχεραίνοντας την ανίχνευση και καταγραφή τους από τις συσκευές καταγραφής εικόνας, που λειτουργούν εντός των αγωνιστικών χώρων, καθώς και την ταυτοποίησή τους.

Καθιερώνεται η υποχρεωτική επιβολή περιοριστικών όρων στο δράστη εγκλημάτων αθλητικής βίας, όταν η εκδίκαση της υπόθεσης αναβάλλεται για οποιονδήποτε λόγο στην αυτόφωρη ή την τακτική διαδικασία.

Καταργείται η κατ’ εξαίρεση δυνατότητα του δικαστηρίου να διατάξει την αναστολή εκτέλεσης της επιβληθείσας ποινής στο δράστη των πράξεων αθλητικής βίας. Πλέον, οι δράστες τέτοιων πράξεων θα εκτίουν, άμεσα και υποχρεωτικά, την ποινή.

Στο άρθρο 5, προβλέπεται, αφενός η απαγόρευση της αναστολής εκτέλεσης της ποινής, που επιβλήθηκε και η μετατροπή της στερητικής της ελευθερίας ποινής σε παροχή κοινωφελούς εργασίας.

Στο άρθρο 6, συστήνεται στο Υπουργείο Ψηφιακής Διακυβέρνησης, Ψηφιακό Μητρώο Μελών των λεσχών φιλάθλων, με στόχο την πιο αποτελεσματική εποπτεία των αθλητικών σωματείων, των τμημάτων αμειβομένων αθλητών και των αθλητικών ανωνύμων εταιρειών, επί των αναγνωρισμένων λεσχών τους και των οργανωμένων φιλάθλων μελών τους, αλλά και τη δυνατότητα άμεσης παρέμβασης στο εν λόγω μητρώο από την Αστυνομική Διεύθυνση Πρόληψης Αθλητικής Βίας.

Στο άρθρο 7, επεκτείνεται η δυνατότητα του αρμόδιου οργάνου του Υπουργείου Πολιτισμού και Αθλητισμού να επιβάλει περαιτέρω διοικητικά μέτρα, για την αντιμετώπιση φαινομένων βίας, που σχετίζονται, με τον αθλητισμό. Επίσης, η Διαρκής Επιτροπή για την Αντιμετώπιση της Βίας θα μπορεί να επιβάλει πρόστιμα για επεισόδια, εντός ή εκτός αγωνιστικών χώρων, μη παροχή στοιχείων από τα αθλητικά σωματεία, τα τμήματα αμειβομένων αθλητών, τις αθλητικές ανώνυμες εταιρείες, περιπτώσεις παρότρυνσης, υποκίνησης, ενθάρρυνσης ή επιδοκιμασίας επεισοδίων, ρατσιστικών συμπεριφορών και εν γένει, φαινομένων βίας από τον έντυπο, ηλεκτρονικό τύπο και από το διαδίκτυο.

Στο άρθρο 7, προβλέπεται πως λύεται άμεσα και αυτοδίκαια η Σύμβαση μίσθωσης ή παραχώρησης χρήσης ακινήτου για τη στέγαση λεσχών, αν μέσα σε τρεις μήνες από τη σύναψη της σύμβασης μίσθωσης δεν χορηγηθεί στη λέσχη η απαιτούμενη άδεια της αστυνομικής αρχής. Αναλόγως, επιβάλλεται πρόστιμο και στον εκμισθωτή, που μισθώνει ή ανέχεται τη συνέχιση της μίσθωσης, χωρίς την απαιτούμενη άδεια της αστυνομικής αρχής.

Στο άρθρο 9, αναστέλλεται από την έναρξη ισχύος του νόμου και μέχρι 31 Ιουλίου 2022, η λειτουργία των λεσχών φιλάθλων, των παραρτημάτων τους των γραφείων και εντευκτηρίων τους, για λόγους δημόσιας τάξης.

Στην ενότητα του αθλητικού εθελοντισμού, στο άρθρο 13, προβλέπεται στη Γενική Γραμματεία Αθλητισμού η σύσταση διαδικτυακής ηλεκτρονικής βάσης δεδομένων ψηφιακής πλατφόρμας, με τίτλο «Εθνικό Δίκτυο Αθλητικού Εθελοντισμού», η οποία αποτελεί μια εθνική βάση δεδομένων, στην οποία εγγράφονται οι αθλητικοί εθελοντές και οι εθελοντικές αθλητικές οργανώσεις.

Στο άρθρο 14, προβλέπεται η δυνατότητα και ο τρόπος αξιολόγησης των εθελοντών και των αθλητικών εθελοντικών οργανώσεων.

Στο άρθρο 15, η Γενική Γραμματεία Αθλητισμού δύναται να εγγράφει στον προϋπολογισμό της ειδική πίστωση ενίσχυσης με υλικά, εξοπλισμό και μέσα, των ενταγμένων στο εθνικό δίκτυο αθλητικού εθελοντισμού αθλητικών και εθελοντικών αθλητικών οργανώσεων.

Στο άρθρο 16, προβλέπονται διευκολύνσεις, με τη μορφή δικαιώματος ισόχρονης απουσίας από την κύρια απασχόληση του εθελοντή και αντίστοιχες υποχρεώσεις του εργοδότη.

Στο άρθρο 17, θεσπίζονται δικαιώματα και υποχρεώσεις του αθλητικού εθελοντή.

Στο άρθρο 18, ρυθμίζονται ζητήματα ευθύνης και ζητήματα ασφαλιστικής κάλυψης των αθλητικών εθελοντών.

Στο άρθρο 19, προβλέπεται η δυνατότητα χορήγησης στον αθλητικό εθελοντή πιστοποιητικού αθλητικής εθελοντικής προσφοράς.

Στο άρθρο 20, προβλέπεται η δυνατότητα και παρατίθενται οι λόγοι, για τους οποίους οι αθλητικοί εθελοντές και οι εθελοντικές αθλητικές οργανώσεις διαγράφονται από το Εθνικό Δίκτυο Αθλητικού Εθελοντισμού.

Στην ενότητα του πνευματικού αθλητισμού, στο άρθρο 24, ορίζεται η έννοια του πνευματικού αθλητισμού και περιγράφονται οι δύο κατηγορίες πνευματικών αθλημάτων. Ορίζεται, επίσης, ότι τα σωματεία, που καλλιεργούν πνευματικά αθλήματα, αναγνωρίζονται από τη Γενική Γραμματεία Αθλητισμού, ως αθλητικά, με την ίδια διαδικασία και τους ίδιους όρους, που αναγνωρίζονται και τα σωματεία του κλασικού αθλητισμού.

Στο άρθρο 26, δημιουργείται πρόσθετη κατηγορία αθλητικής εγκατάστασης για τα πνευματικά αθλήματα, ώστε να διευκολυνθεί περισσότερο η διεξαγωγή τους.

Στην ενότητα του ηλεκτρονικού αθλητισμού, στο άρθρο 29, εξειδικεύονται τα μέτρα προώθησης του ηλεκτρονικού αθλητισμού (e-sports), μέσω του ορισμού του ηλεκτρονικού αθλητισμού και του ηλεκτρονικού αθλητή.

Στο άρθρο 30, ορίζονται ο ηλεκτρονικός αθλητισμός και τα ηλεκτρονικά αθλήματα και προτείνεται η εξής κατηγοριοποίηση τους, α) e-sports, με αθλητικό χαρακτήρα, β) παιχνίδια εικονικής πραγματικότητας, με τη χρήση ειδικής μάσκας και γ) παιχνίδια προστιθέμενης πραγματικότητας.

Στο άρθρο 32, προβλέπεται η δυνατότητα σε ήδη νομίμως υφιστάμενα ερασιτεχνικά αθλητικά σωματεία, να καλλιεργούν, ως κλάδο άθλησης, ηλεκτρονικά αθλήματα.

Στο άρθρο 34, ορίζεται ότι ο ηλεκτρονικός αθλητισμός αποτελεί αθλητική δραστηριότητα επί της οποίας εφαρμόζεται ο ν.2725/1999.

Στην ενότητα του εργασιακού αθλητισμού, στο άρθρο 37, ρυθμίζονται ο ορισμός της έννοιας του εργασιακού αθλητισμού και προβλέπεται η εποπτεία και η υποστήριξη κάθε διοργάνωσης ή προγράμματος εργασιακού αθλητισμού από τη Γενική Γραμματεία Αθλητισμού και η καθιέρωση υποχρέωσης έκδοσης κάρτας υγείας αθλούμενου εργαζόμενου.

Στο άρθρο 40, θεσπίζεται η υποχρέωση πιστοποίησης της υγείας των εργαζομένων, η οποία αποτυπώνεται σε κάρτα υγείας ετήσιας ανανέωσης.

Σε ό,τι αφορά τις διατάξεις, που τροποποιούν σημεία του ν.2725/1999, στα άρθρα 44 και 45, προβλέπεται η σύντμηση των οριζόμενων προθεσμιών για τη σύγκληση των έκτακτων γενικών συνελεύσεων των αθλητικών ενώσεων, κατ’ αναλογία των αθλητικών ομοσπονδιών, ώστε να μπορούν ευχερώς να λαμβάνουν αποφάσεις επί επειγόντων ζητημάτων.

Στα άρθρα 46 και 48, υπό το βάρος των πρόσφατων καταγγελιών αθλητών και αθλητριών εις βάρος προπονητών και αθλητικών παραγόντων για φαινόμενα βίαιης και αυταρχικής συμπεριφοράς, προβλέπεται, ως αναγκαία, η υποχρεωτική απασχόληση ψυχολόγου σε όλες τις αθλητικές ομοσπονδίες, για την παροχή υποστήριξης και ενθάρρυνσης στους αθλητές.

Στο άρθρο 49, προβλέπεται, ως αναγκαίο, το αθλητικό σωματείο «Special Olympics Hellas» να λογίζεται εφεξής και χωρίς περαιτέρω διατυπώσεις, που, ενδεχομένως, να δυσχεραίνουν το έργο του, ως αθλητική ομοσπονδία, για την καλύτερη οργάνωση και ανάπτυξη του αθλητισμού ατόμων με νοητική υστέρηση.

Στο άρθρο 51, αναγνωρίζεται το δικαίωμα ένταξης στους προπονητές αθλήματος Α΄ επιπέδου όλων των αθλητών, που έχουν συμμετάσχει σε Ολυμπιακούς Αγώνες και όχι μόνον αυτών, που έχουν κατακτήσει νίκες.

Στο άρθρο 53, προβλέπεται μια εκτενής λίστα, με τις προϋποθέσεις εισαγωγής διακριθέντων αθλητών στην τριτοβάθμια εκπαίδευση.

Στο άρθρο 59, προβλέπεται η διαβαθμισμένη πρόσβαση στο ηλεκτρονικό μητρώο αθλητικών φορέων, που αναρτάται σε ηλεκτρονική πλατφόρμα, μέσω της ενιαίας ψηφιακής πύλης της δημόσιας διοίκησης και πως το ηλεκτρονικό μητρώο λειτουργεί, ως μηχανισμός σύζευξης και προώθησης της συνεργασίας και δικτύωσης των μελών του.

Στο άρθρο 64, μεταβιβάζεται, χωρίς αντάλλαγμα, στο Δήμο Σίφνου η κυριότητα του συνόλου των εδαφικών εκτάσεων, μετά των εντός αυτών κειμένων κτιριακών και λοιπών αθλητικών εγκαταστάσεων.

Στο άρθρο 66, υπάρχει πρόβλεψη για την αναγνώριση των εξαιρετικών αγωνιστικών διακρίσεων, που θεσπίστηκαν, κατά παρέκκλιση, ειδικά για το έτος 2020, λόγω των δυσμενών συνεπειών από την πανδημία του κορωνοϊού Covid-19.

Κυρίες και κύριοι συνάδελφοι, το σύνολο των διατάξεων του παρόντος νομοσχεδίου συμβάλλει στον εκσυγχρονισμό της αθλητικής μας νομοθεσίας. Αντιμετωπίζει με αυστηρότητα το θέμα της οπαδικής βίας, προάγει τον αθλητικό εθελοντισμό, δημιουργεί πλαίσιο ανάπτυξης του πνευματικού αθλητισμού, οριοθετεί τον ηλεκτρονικό αθλητισμό με κανόνες και προϋποθέσεις, θεσμοθετεί τον αθλητισμό των εργαζομένων, εντός και εκτός των χώρων της εργασίας, διορθώνει πρακτικά προβλήματα στις διατάξεις του ν.2725/1999, για μία αποτελεσματικότερη αθλητική καθημερινότητα. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο Εισηγητής της Μειοψηφίας, ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας)**: Ευχαριστώ πολύ, κύριε Πρόεδρε. Με το παρόν νομοσχέδιο, η Κυβέρνηση επιχειρεί να διαχειριστεί επικοινωνιακά ένα μεγάλο κοινωνικό θέμα της οπαδικής βίας, που στην ουσία της είναι μορφή κοινωνικής βίας. Γι’ αυτό τα προτεινόμενα μέτρα είναι ατελέσφορα.

Μόλις προ δύο ημερών, η Βουλή ψήφισε την Κύρωση της Σύμβασης, για την ασφάλεια στους ποδοσφαιρικούς αγώνες, η οποία προβλέπει ευρύ φάσμα μέτρων και πολιτικών προστασίας από τη βία. Είναι χαρακτηριστικό ότι το Συμβούλιο της Ευρώπης προτείνει απέναντι στη βία, όχι την αυστηρή, αλλά την κατάλληλη και αναλογική απάντηση της ποινικής δικαιοσύνης. Και ενώ η κυβερνητική πλειοψηφία ψήφισε την ως άνω Κύρωση, σήμερα, με το υπό συζήτηση νομοσχέδιο, διαγράφει εντελώς αντίθετη τροχιά.

Αυστηροποιείτε γενικά οριζόντια, χωρίς διάκριση και απέναντι σε κάθε επιστημονική λογική, τις απειλούμενες ποινές, σε μια σειρά αδικημάτων, που έχουν σχέση με την ομαδική βία. Αυξάνετε τα κατώτατα όρια των προβλεπόμενων ποινών, τουλάχιστον, έξι μήνες.

Θεσπίζετε ξεχωριστό αδίκημα τη λεγόμενη «κουκουλοφορία», για την οποία η ποινή είναι έως 5 έτη. Ακούσατε, ήδη και τα προβλήματα, που θα αντιμετωπίσουν οι εκπρόσωποι της δικαιοσύνης για τους κουκουλοφόρους, για τις δικογραφίες. Ατελέσφορα μέτρα, καταστρατηγώντας κάθε έννοια αναλογικότητας, αφού δεν προκύπτει κάποια σοβαρή προσβολή έννομου αγαθού και γενικά οδηγείτε, σε μια σοβαρή δυσαναλογία εγκλήματος και ποινής. Είναι αξιόλογο δε να πούμε ότι η κατά προτεραιότητα εκδίκαση των σχετικών υποθέσεων, ήδη, προβλέπεται, με αυτό το χρονικό προσδιορισμό, των 30 ημερών. Ήδη, προβλέπεται.

Τέλος, ορίζετε, σε περίπτωση αναβολής της δίκης, την υποχρεωτική επιβολή περιοριστικών όρων, που συνιστά εξ ορισμού σοβαρή παραβίαση του τεκμηρίου αθωότητας.

Αυτά όσον αφορά το πρώτο Μέρος και τα άρθρα 1 έως 9, τα οποία, βεβαίως, καταψηφίζουμε, συνολικά.

Ας έρθουμε τώρα στο δεύτερο Μέρος, τον αθλητικό εθελοντισμό και τα άρθρα 10 έως 21. Ο αθλητικός εθελοντισμός αποτελεί θεμιτή πρακτική. Ωστόσο, πολλές φορές υποκρύπτει πελατειακά δίκτυα και σχέσεις καλυμμένης εργασίας. Με αυτή την έννοια, λοιπόν, θα σημειώσουμε ότι δεν υπάρχει καμία μνεία για τον τρόπο επιλογής των εθελοντών και τα κριτήρια επιλογής.

Στο άρθρο 14, στην πρώτη παράγραφο, αξιολογούνται οι αθλητές και οι οργανώσεις τους με βαθμολογία.

Στο άρθρο 15, στην πρώτη παράγραφο, εκπαιδεύονται οι εθελοντές και οι οργανώσεις τους, ακόμα και από ιδιώτες μέσω μνημονίων. Δηλαδή, αν αρχίσουμε να αριθμούμε τις πελατειακές υποχρεώσεις, που ο κύριος Υπουργός εξυπηρετεί.

Με αυτή την έννοια, είμαστε κατά των άρθρων 14, 15, 19, 20 και 21. Είμαστε υπέρ των άρθρων 10 και 17 και δηλώνουμε «παρών» στα άρθρα 11, 12, 13, 16 και 18.

Στο τρίτο Μέρος, περί του πνευματικού αθλητισμού, που καλύπτει τα άρθρα 21 έως 27, λέμε ναι σε όλα τα άρθρα και σημειώνουμε, ως ιδιαίτερα θετική, την απάλειψη του όρου «παίγνια».

Στο τέταρτο Μέρος, το οποίο αφορά τον ηλεκτρονικό αθλητισμό και καλύπτει τα άρθρα 28 έως 35, εδώ πρέπει να δώσουμε μια ιδιαίτερη προσοχή, γιατί πραγματικά αυτά τα άρθρα είναι το απαύγασμα της προχειρότητας, της πλήρους έλλειψης απαραίτητων δεδομένων. Μπορούμε να το πούμε, όπως συνηθίζεται στην κοινοβουλευτική ορολογία, «γονατογράφημα». Δεν είναι τυχαίο το ότι η Ευρωπαϊκή Ένωση συζητάει το θέμα και δεν έχει καταλήξει. Δεν είναι τυχαίο ότι η Διεθνής Ολυμπιακή Επιτροπή έχει πει ότι πρόκειται να εντάξει κάποιες δραστηριότητες τέτοιες, αλλά δεν τις έχει ορίσει. Και αυτό το γεγονός, που όφειλε να οπλίσει, με σύνεση και σκεπτικισμό, το Υπουργείο, ο κύριος Υπουργός το παρουσίασε, σαν φοβερή πρωτοπορία απ’ όλο τον κόσμο.

Θέτω, με ιδιαίτερη έμφαση, ένα μεγάλο πρόβλημα, το οποίο σας καλώ να το σκεφτείτε και γι’ αυτό το λόγο σας καλούμε να αποσύρετε πλήρως το Δ΄ Μέρος του νομοσχεδίου. Ο εθισμός στα παιχνίδια με υπολογιστές θεωρείται από τον Παγκόσμιο Οργανισμό Υγείας, επισήμως πλέον, ως ασθένεια. Αυτό προκύπτει από την αναθεωρημένη έκδοση της 11ης Διεθνούς Ταξινόμησης Νοσημάτων του Οργανισμού, που συντάχθηκε, το 2018 και έχει ήδη τεθεί σε ισχύ. Ψάξτε το να το βρείτε.

Περνάω τώρα στο Μέρος Ε΄, στον εργασιακό αθλητισμό. Εκ του προοιμίου, δηλώνουμε ότι καλύπτει τα άρθρα 36 με 41. Λέμε ναι, σε όλα, εκτός από ένα, που δηλώνουμε «παρών». Οι ρυθμίσεις αποφεύγουν να εμβαθύνουν, βέβαια, στο θέμα και επικεντρώνονται στον ορισμό, το αντικείμενο και την εποπτεία. Είναι γεγονός ότι έχει ξεφύγει από τους θεσμικούς φορείς της εργασίας. Εδώ, αρνηθήκατε να καλέσετε να μας πει την άποψή του και ο κορυφαίος θεσμός εργασίας, το Εργατικό Κέντρο Αθηνών, που υλοποιεί τέτοιο πρόγραμμα. Το αρνηθήκατε και έχει οικειοποιηθεί από μία μη κυβερνητική οργάνωση. Ενώ, ταυτόχρονα, υπάρχει ευρωπαϊκή και παγκόσμια οργάνωση.

Θέλω να ρωτήσω και παρακαλώ πολύ, κύριε Υπουργέ, όταν μιλήσετε, θα με διευκολύνετε. Επρόκειτο να γίνει και ένα παγκόσμιο πρωτάθλημα, το 2023 ή 2024 εργασιακού αθλητισμού; Ή κάνω λάθος;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Έγινε τον Οκτώβριο. Είχε 3.500 εθελοντές.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας)**: Μάλιστα. Έγινε. Δεν ξέρω, δεν το πήρα είδηση. Ενδεχομένως, να μην έχω επαφή με τον αθλητισμό. Η διατήρηση της μη ύπαρξης ενιαίου συστήματος αφήνει στον αυτόματο πιλότο το τεράστιο αυτό πεδίο δημόσιας υγείας. Υποθέτω υλοποιήθηκε από αυτή τη μη κυβερνητική οργάνωση που συζητάμε.

Θα ήθελα να αναφέρω, με έμφαση, δύο άρθρα, στα οποία ψηφίζουμε υπέρ. Το άρθρο 38, που θέτει την έννοια του εργασιακού αθλητισμού και την ανάθεση της οργάνωσης και υλοποίησης του σε πτυχιούχους. Το άρθρο 40, που θεσπίζει την κάρτα υγείας. Και βεβαίως, να πούμε και υπέρ και στο άρθρο 41, παρά το γεγονός ότι είναι εξουσιοδοτική διάταξη, που δείχνει και πάλι την προχειρότητα και την επικοινωνία.

Στο άρθρο 39, δηλώνουμε «παρών», διότι είναι η τρίτη περίπτωση, στην οποία δηλώνετε ότι πρόκειται να υλοποιηθεί συνεργασία με ιδιωτικούς φορείς, με ανάθεση από τη Γενική Γραμματεία. Πάλι κάποιους «πελάτες» θα εξυπηρετήσετε.

Ερχόμαστε στο έκτο Μέρος, που καλύπτει τα άρθρα 42 με 67. Γενικές συνελεύσεις αθλητικών ενώσεων, ομοσπονδιών κ.λπ.. Για τα άρθρα 42 και 43, που αναφέρονται στο σκοπό και το αντικείμενο, ψηφίζουμε υπέρ.

Στο άρθρο 44, προστίθεται προθεσμία 25 ημερών αναγγελίας έκτακτης γενικής συνέλευσης κ.λπ., που δεν υπήρχε, θα μπορούσαμε να ψηφίσουμε υπέρ. Στην παράγραφο 3, όμως, προβλέπεται η ποινή καθαίρεσης για τα μέλη του Δ.Σ. Σωματείου, Ένωσης, Ομοσπονδίας, αν επέτρεπε σε κάποιο εκπρόσωπο σωματείου να ψηφίσει, ενώ δεν περιέχονταν στις καταστάσεις της Γενικής Γραμματείας Αθλητισμού. Τώρα, επιβάλλεται η ίδια ποινή και αν δεν επιτρέπουν σε κάποιον να ψηφίσει, ενώ βρίσκεται στους έχοντες δικαίωμα ψήφου. Πρόκειται, όπως σας είπαμε και στην πρώτη συνεδρίαση μας, για φωτογραφική διάταξη, για τις Ομοσπονδίες Πάλης, Πυγμαχίας και ενδεχομένως και αλλού. Η τέταρτη πελατειακή διάταξη. Με αυτή την έννοια, λοιπόν, για το άρθρο 44 ψηφίζουμε «παρών».

Στο άρθρο 45, για τη συμμετοχή εκπροσώπων αθλητών και προπονητών, σε Διοικητικό Συμβούλιο αθλητικής ομοσπονδίας, ψηφίζουμε υπέρ.

Στο άρθρο 46, ακούσαμε κιόλας κάποιους προβληματισμούς, επιφυλασσόμαστε για την Ολομέλεια. Είναι ο ψυχολόγος στις αθλητικές ομοσπονδίες.

Στο άρθρο 47, γενικές συνελεύσεις αθλητικών ομοσπονδιών, πρόκειται για εξαιρέσεις από διατάξεις, που ορίζουν προϋποθέσεις συμμετοχής σωματείων, στη γενική συνέλευση της ομοσπονδίας, εφόσον έχουν ειδική αναγνώριση και δεν πληρούν τα κριτήρια συμμετοχής σε επίσημους αγώνες τα 2 από τα 3 έτη. Μειώνεται ο χρόνος σε ένα από τα δύο έτη. Στο ένα από τα δύο. Είναι μια άλλη φωτογραφική διάταξη για ημέτερους, η 5η , και αφορά κυρίως τις ομοσπονδίες των μαχητικών αθλημάτων και το ΣΕΓΑΣ, αλλά και κάποιες άλλες. Είδατε ότι δεν σας βγήκε η διαδικασία παρέμβασης στις ομοσπονδίες, γιατί συνεχίζετε;

Στο άρθρο 48, ορίζονται οι κανονισμοί, που υποχρεούνται να συστήνουν όλες οι ομοσπονδίες. Καταρτίζει η κάθε αθλητική ομοσπονδία τους, κατ’ ελάχιστον επτά κανονισμούς – να μην καταχραστώ το χρόνο να τους διαβάσω – και, με ένα λόγο, είμαστε υπέρ αυτού του άρθρου.

Στο άρθρο 49, αθλητισμός ατόμων με νοητική αναπηρία και στη μετατροπή του αθλητικού σωματείου με την επωνυμία «Special Olympics International Hellas» σε αθλητική ομοσπονδία, προτείνουμε να προστεθεί παράγραφος, όπου θα κατοχυρώνεται πως ο σχεδιασμός και η εκτέλεση προγραμμάτων άσκησης σε άτομα με νοητική αναπηρία, θα γίνεται αποκλειστικά από πτυχιούχους φυσικής αγωγής, με ειδίκευση είτε προπτυχιακό είτε μεταπτυχιακό επίπεδο, στην προσαρμοσμένη ειδική αυτή φυσική αγωγή. Επίσης, η συμμετοχή ατόμων με νοητική αναπηρία, σε αγωνιστικές διοργανώσεις, να γίνεται μόνο με συνοδεία πτυχιούχων φυσικής αγωγής, με αντίστοιχη εξειδίκευση. Σε κάθε περίπτωση, ψηφίζουμε υπέρ. Βέβαια, εδώ μπορούμε να διαπιστώσουμε ότι έχετε μια αλλεργία στους πτυχιούχους. Δεν είναι μόνο δικό σας φαινόμενο, είναι και του Υπουργείου Παιδείας γενικότερα.

Στο άρθρο 50, περί των προπονητών, ψηφίζουμε κατά και μπορώ να επικαλεστώ και την ιατρική μου ιδιότητα, για το λόγο ότι προσθέτετε ότι οι προπονητές οφείλουν να πάρουν και εκπαίδευση σε πρόγραμμα καρδιοαναπνευστικής αναζωογόνησης και κυρίως να χρησιμοποιούν τον εξωτερικό απινιδωτή. Προσέξτε, δεν είναι μόνο οι ενστάσεις των προπονητών, όσον αφορά στη διαδικασία και το κόστος αυτής της εμπειρίας. Ακόμα, στην ιατρική κοινότητα γίνεται συζήτηση και υπάρχει μία γκρίζα περιοχή. Ακόμα και νοσηλεύτριες πανεπιστημιακού επιπέδου δεν χρησιμοποιούν απινιδωτή και ζητούν την παρουσία γιατρού. Χρειάζονται ειδικοί κύκλοι εκπαίδευσης σε νοσηλεύτριες και νοσηλευτές – ξαναλέω – τετραετούς πανεπιστημιακής ειδίκευσης, πόσω μάλλον σε γυμναστές. Με αυτή την έννοια, είμαστε κατά αυτού του άρθρου.

Για το άρθρο 51, επίπεδο προπονητών, δηλώνουμε «παρών», γιατί εντάσσονται όλοι οι συμμετέχοντες σε θερινούς ή χειμερινούς Ολυμπιακούς Αγώνες. Λέμε για τα μπόνους και τα προνόμια. Σας το είπαμε και κατά την πρώτη μας συνεδρίαση, δεν είναι δυνατόν απλά η συμμετοχή να είναι ένας λόγος, για να υπάρχουν αυτά τα προνόμια. Να φτιαχτούν κάποια φίλτρα, κάποια κριτήρια, να λαμβάνουν υπόψη τους τα αθλήματα, τα ατομικά αθλήματα, τα ομαδικά αθλήματα. Μπορείτε, αν θέλετε, να ξανασυζητήσετε αυτά τα προνόμια και να το αφήσετε, αφού το ξανασκεφτείτε, σε κάποια μελλοντική εφαρμογή, δηλαδή, να μην εφαρμοστεί οριζόντια, αυτή τη στιγμή. Τολμώ να πω ότι είναι η έκτη σας προσφορά σε ημέτερους.

Άρθρο 52, δικαιώματα-υποχρεώσεις αθλητών και βετεράνοι αθλητές. Συμφωνούμε, ψηφίζουμε υπέρ.

Άρθρο 53, προϋποθέσεις εισαγωγής διακριθέντων αθλητών στην τριτοβάθμια εκπαίδευση. Υπέρ.

Άρθρο 54, κώλυμα συμμετοχής στη διοίκηση ανώνυμης αθλητικής εταιρείας, λόγω πειθαρχικής ποινής. Τροποποιεί επί το επιεικέστερο τη δυνατότητα να είναι κάποιος μέλος του Δ.Σ., εφόσον του έχει επιβληθεί ποινική πειθαρχική ποινή εντός δύο ετών και με αυτή την έννοια είμαστε κατά.

Στο άρθρο 55, αποζημίωση δικαιοδοτικών οργάνων και επιτροπών. Πρόκειται για φραστική διόρθωση. Υπέρ.

Άρθρο 56, έναρξη ισχύος. Πρόκειται για μια ακόμη μετάθεση εφαρμογής του νόμου, σχετικά με την υποχρέωση των αθλητικών σωματείων για απασχόληση προπονητή, αναλόγως του επιπέδου άδειας άσκησης επαγγέλματος, από την 1η Ιουλίου του 2024. Μια ακόμα απόδειξη του πόσο πρόχειρα νομοθετείτε. Ξέρετε, υπολόγισα, αν είναι ακριβές, ότι έχετε φέρει, μέχρι τώρα και επτά νομοσχέδια, κύριε Υπουργέ κι αυτό όγδοο, με βάση τους μήνες θητείας, κάθε τέσσερις μήνες, φέρνετε και ένα νομοσχέδιο. Δεν είναι παραγωγή αυτό, είναι ενδεικτικό της προχειρότητας και της επικοινωνιακής ταχύτητας, που θέλετε να υπηρετήσετε και όχι της ουσίας. Το εν τρίτον των διατάξεων από αυτά, που έχετε, όπως άκουσα και από την κυρία συνάδελφο, Εισηγήτρια, που περιέγραφε σαν δεδομένα στα άρθρα, είναι ήδη παρόντα και ή διορθώνετε ή φέρνετε υπάρχοντα. Δεν είναι αυτό παραγωγή.

Στο έβδομο Μέρος, λοιπές διατάξεις αρμοδιότητας Γενικής Γραμματείας Αθλητισμού 57, 58 άρθρα, σκοπός αντικείμενο, είμαστε υπέρ.

Με τα ηλεκτρονικά μητρώα συμφωνούμε ότι η ύπαρξη των υπομητρώων είναι μια ανάγκη, που μπορεί να βοηθήσει το σύστημα, επειδή, όμως, έχετε αποκλειστική χρήση αυτών των μητρώων, ως όργανο διοίκησης, το χρησιμοποιείτε και κυρίως για ασφυκτικό έλεγχο, με στόχο τη χειραγώγηση, ψηφίζουμε «παρών».

Στο άρθρο 60, για τα ναυταθλητικά σωματεία και τα σκάφη, επιφυλασσόμαστε για την Ολομέλεια.

Στο άρθρο 61, επιμόρφωση αθλητικών στελεχών, αλλάζετε τον αριθμό των μελών του Δ.Σ. από 5 σε 7, αφαιρείτε έναν υπάλληλο της Γενικής Γραμματείας, από 3 σε 2, προσθέτετε ένα επιπλέον μέλος ΔΕΠ από το Πανεπιστήμιο Πελοποννήσου. Επιπλέον, θέλετε να ανοίξετε δουλειές με την Ολυμπιακή Ακαδημία και βάζετε και τη διοίκηση του Δήμου Αρχαίας Ολυμπίας και την Περιφέρεια Δυτικής Ελλάδος. Προφανώς, θα αξιοποιήσετε τις εγκαταστάσεις της Αρχαίας Ολυμπίας, για σεμινάρια και προγράμματα από το ΕΣΠΑ, για να επανασυστήσετε το χρυσοφόρο πρότζεκτ της Ολυμπιακής Παιδείας. Τι έχει γίνει με αυτό, κανείς δεν ξέρει. Όλο αυτό στήνεται, με πρόσχημα την επιμόρφωση αθλητικών στελεχών, την ώρα, που το ξαναείπαμε, υπάρχει το ΕΚΔΔΑ, που θα μπορούσε να καλύψει αυτές τις όποιες ανάγκες. Είναι αχρείαστο. Ψηφίζουμε κατά.

Στο άρθρο 62, απονομή ιδιότητας εφέδρου αξιωματικού σε αθλητές ομαδικών αθλημάτων. Παρών.

Στο άρθρο 63, προϋποθέσεις λειτουργίας κέντρων γιόγκα κ.λπ., επιφυλασσόμαστε για την Ολομέλεια.

Στο άρθρο 64, χαρακτηρισμός του Εθνικού Αθλητικού Κέντρου Νεότητας Σίφνου, ως δημοτικής σημασίας. Ψηφίζουμε υπέρ.

Στο άρθρο 65, οικονομική ενίσχυση ιδιοκτητών, προπονητών και αναβατών δρομώνων ίππων. Ψηφίζουμε υπέρ.

Άρθρο 66, προϋποθέσεις αναγνώρισης αγωνιστικών διακρίσεων για το έτος 2021. Για να μην σας κουράσω με τα επιχειρήματα, λόγω COVID, ψηφίζουμε υπέρ.

Προτελευταίο άρθρο 67, μεταβατικές διατάξεις. H αυτοδίκαιη έκπτωση των μελών του Δ.Σ. αθλητικής ομοσπονδίας, ως κύρωση για τη μη υποβολή των προβλεπόμενων στο άρθρο 27 του ν. 2725/1999. Ψηφίζουμε υπέρ.

Ερχόμαστε, τώρα και στο τελευταίο άρθρο, που είναι το «Πάρθιον βέλος» σας, κύριε Υπουργέ, στην έννομη τάξη και στο δικαιϊκό μας σύστημα. Δεν λείπει από το στόχαστρο σας το άρθρο 187 του Ποινικού Κώδικα, περί εγκληματικής οργάνωσης, της οποίας το περιεχόμενο διευρύνεται ανεπίτρεπτα, ενώ απαγορεύεται η αναστολή, μετατροπή, καθώς και το ανασταλτικό αποτέλεσμα της έφεσης, σε περίπτωση καταδικαστικής απόφασης.

Με τις παρούσες διατάξεις, η Κυβέρνηση διαλύει, στην κυριολεξία, την ενότητα του Ποινικού Κώδικα, ως ενιαίου, με διαλεκτική σχέση διατάξεων και νομοθετήματος. Αν δε ληφθεί υπόψιν ότι η ίδια Κυβέρνηση – η δική σας – έκανε εκτεταμένες τροποποιήσεις στον Ποινικό Κώδικα, η μεταρρυθμιστική σας βουλιμία φαίνεται ότι δεν έχει κορεστεί. Έτσι, αλλάζετε όλο το πολύ σημαντικό άρθρο 187 του Ποινικού Κώδικα, χωρίς προπαρασκευαστική επιτροπή, χωρίς γνώμη της δικής σας επιτροπής, υπό τον κύριο Μαργαρίτη, χωρίς διαβούλευση.

Θέλω να θυμίσω σε αυτούς, που μας ακούν, ότι οι ποινικοί κώδικες για να αλλάξουν, χρειάστηκε μια δεκαετής επιστημονική προσπάθεια αναγνωρισμένου κύρους επιστημόνων και στο τέλος καταλήξανε. Ήδη, κάνατε μία αλλαγή – ο κ. Τσιάρας – σε μερικά άρθρα και εσείς, μέσα σε 15 ημέρες, παρεμβαίνετε στον Ποινικό Κώδικα, όταν άλλες χώρες θέλουν χρόνια, για να ωριμάσουν στις συνθήκες τους αλλαγές σε ποινικούς κώδικες.

Ο κ. Τσιάρας, ο οποίος υπογράφει και το συγκεκριμένο νομοσχέδιο, ελπίζω ότι έχει υπόψη του αυτή την ολική τροποποίηση του άρθρου 187. Επίσης, για ποιο λόγο σε ένα νομοσχέδιο, που ασχολείται με την αθλητική βία, έρχεστε να νομοθετήσετε για θέματα του ποινικού δικαίου, που δεν άπτονται της αθλητικής βίας, αλλά γενικά της βίας;

Σας ευχαριστώ, πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε Μάρκου.

Κύριε Κωνσταντόπουλε, πριν ξεκινήσετε την τοποθέτησή σας, παρακαλώ να μας διευκρινίσετε την ψήφο σας, επί της αρχής του σχεδίου νόμου.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Επιφύλαξη για την Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ωραία. Έχετε το λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, η ακρόαση των φορέων, προ ολίγου, κατέδειξε τις μεγάλες ανακατατάξεις, που φέρνει το νομοσχέδιο, σε ένα ευρύ φάσμα του αθλητισμού. Ανέδειξε, ωστόσο και τις αδυναμίες του νομοσχεδίου, που και εμείς, κ. Υπουργέ, σας είχαμε επισημάνει.

Αναλυτικά στο Πρώτο Μέρος του νομοσχεδίου, στα άρθρα 1-9, φέρνετε αλλαγές στο πλαίσιο για την οπαδική βία. Ουσιαστικά, έχουμε μια τροποποίηση του ν. 4809/2021, του δικού σας νόμου, που, όπως φαίνεται, αποδείχθηκε αναποτελεσματικός. Και τούτο, φυσικά, για τις λέσχες φιλάθλων, γιατί όλοι γνωρίζουμε ότι πολλές λέσχες, δυστυχώς, δεν λειτουργούν εντός της νομιμότητας. Τα ευρήματα της αστυνομίας αναδεικνύουν τα όσα λέω. Μάλιστα, σε ελέγχους, που πραγματοποιήθηκαν, μετά τη δολοφονία του Άλκη Καμπανού, στη Θεσσαλονίκη, ήταν αποκαλυπτικά: τσεκούρια, λοστοί, μαχαίρια. Ευρήματα, δηλαδή, που δεν συνάδουν με το φίλαθλο πνεύμα ούτε με την αγάπη μας προς την ομάδα. Αντιθέτως, αποδεικνύουν τη διαπλοκή των χούλιγκανς, με το οργανωμένο έγκλημα. Τώρα, εδώ υπάρχουν συνευθύνες της πολιτείας, των ομάδων, των συνδέσμων και θεωρώ ότι αυτή η συνευθύνη είναι και δεδομένη. Άλλωστε, αυτή είναι και η κυρίαρχη αντίληψη στην κοινωνία. Γι’ αυτό χρειάζεται η συνεργασία όλων μας, για να δοθεί, επιτέλους, μια λύση.

Στο άρθρο 3, κύριε Υπουργέ, διασυνδέετε τις λέσχες με τις ομάδες. Έτσι, ορίζετε ότι η κάθε ομάδα μπορεί να έχει μία λέσχη, η οποία θα εδρεύει στα γραφεία της ομάδας. Στη συνέχεια, θα μπορούν να ιδρύονται παραρτήματα, σε όλη την Ελλάδα, με τη συμμετοχή τουλάχιστον 50 ατόμων, με καθαρό ποινικό μητρώο. Προς τη σωστή κατεύθυνση. Σε περίπτωση παραβάσεων, η λέσχη θα έρχεται αντιμέτωπη με ποινές ή ακόμα και με αναστολή της λειτουργίας της.

Ταυτόχρονα, εδώ, κύριε Υπουργέ, θέλω την προσοχή σας. Με το άρθρο 9, οι λέσχες κλείνουν, μέχρι 31 Ιουλίου, φυσικά, για να εναρμονιστούν στα νέα δεδομένα. Δημιουργείται, λοιπόν, ένα αυστηρό πλαίσιο κανόνων για τις λέσχες και αυτό, που περιμένουμε, κύριε Υπουργέ, από εσάς είναι να λειτουργήσουν, επιτέλους, στα όρια, που θέτει ο σημερινός νόμος, δηλαδή ο ν.4809/2021. Το τονίζω, γιατί την ίδια συζήτηση, είχαμε ξανακάνει τον Ιούνιο και αντί να γίνουν οι έλεγχοι, φτάσαμε σήμερα να κλείνουν αναγκαστικά. Ενώ, εδώ, θα μπορούσε κάλλιστα, κύριε Υπουργέ, να προβλεφθεί μια μεταβατική διάταξη. Αυτό θα έλεγα, θα μπορούσατε να το δείτε και τώρα.

Σε κάθε περίπτωση, η άμεση συσχέτιση της λειτουργίας των λεσχών με τη λειτουργία των ομάδων δεν πρέπει να οδηγήσει σε συγκάλυψη των παραβατών, όταν τελούνται αδικήματα. Η δε εποπτεία των λεσχών από τις ομάδες δεν είναι κάτι νέο. Τώρα, προβλέπονται κυρώσεις για την πλημμελή εποπτεία. Αναμένουμε να δούμε, βέβαια, αυτό πως θα λειτουργήσει.

Με το άρθρο 4, αυστηροποιούνται οι ποινές για τους παραβάτες της οπαδικής βίας. Επίσης, επεκτείνεται το ιδιώνυμο αδίκημα, με την πλήρη, δηλαδή, απαγόρευση αναστολής των ποινών. Εδώ, θα ήθελα να σας θυμίσω, αγαπητοί συνάδελφοι και κ. Υπουργέ, ότι από την επαναφορά του ιδιώνυμου αδικήματος, με το ν.4809/2021, δινόταν η δυνατότητα για κατ’ εξαίρεση αναστολή της ποινής, εφόσον το αποφάσιζε το δικαστήριο. Όπως ανέφερα και χθες, στη συζήτηση επί της αρχής, η αυστηροποίηση της νομοθεσίας δεν λύνει το πρόβλημα της αθλητικής βίας. Νομίζω πως αυτό είναι πασιφανές προς όλους. Ούτε είναι δυνατόν η αυστηροποίηση να είναι η απάντηση της πολιτείας, κάθε φορά, που η κοινωνία βιώνει ένα τραγικό γεγονός. Εδώ, χρειάζονται δράσεις της πολιτείας, της κοινωνίας, της τοπικής αυτοδιοίκησης, των ομάδων, των συνδέσμων, των φιλάθλων, όλων μας, στην καλλιέργεια της παιδείας, που θα απορρίπτει τη βία και διαβούλευση των αρμόδιων φορέων στο δημόσιο και ιδιωτικό τομέα. Άρα, δηλαδή, θα πρέπει να πάμε σε ένα ευρύ δημόσιο διάλογο, σε μια μεγάλη διαβούλευση και στη συνέχεια, οι αυστηρές ποινές, που, άλλωστε, τις είχαμε και χθες, τις έχουμε και σήμερα, αλλά από ποτέ δεν είχαμε. Τώρα, είναι μια απορία όλων, γιατί δεν απέδωσαν οι ποινές; Γιατί δεν απέδωσε ο ν. 4809/2021;

Όσο για το ιδιώνυμο, η οριζόντια επέκτασή του μπορεί να δημιουργήσει κινδύνους και τούτο για το σεβασμό στην αρχή της αναλογικότητας και αυτό ας κρατηθεί. Κύριε Υπουργέ, θα ήταν χρήσιμο να μας δώσετε στοιχεία για το πώς λειτούργησε το ιδιώνυμο, στους 8 μήνες της εφαρμογής του. Δηλαδή, πώς λειτούργησε, σε αυτούς τους 8 μήνες, το ιδιώνυμο και φτάσαμε σήμερα να το επεκτείνετε; Είναι απορίας άξιον όλων μας και θα θέλαμε μια απάντηση. Επίσης, δεν βλέπουμε καμία ρύθμιση, προσαρμοσμένη σε περιπτώσεις ανηλίκων, που, δυστυχώς, συχνά εμπλέκονται σε τέτοια περιστατικά. Και επειδή μιλάμε για ανήλικους, θεωρώ ότι χρήζει της προσοχής μας και χρειάζεται εδώ ειδική μέριμνα.

Στο άρθρο 6, δημιουργείται το μητρώο των μελών λεσχών φιλάθλων. Εδώ, τίθεται το ερώτημα ποιος θα είναι υπεύθυνος για την τήρηση και τον έλεγχό του, ώστε να διασφαλιστεί η διαφάνεια και η αντικειμενικότητα; Βέβαια, θετικό είναι, ως προς την εξέλιξη, το μητρώο και η τήρηση, φυσικά και ο έλεγχός του.

Τέλος, για την αποκλειστική διάθεση εισιτηρίων διαρκείας στις θύρες των οργανωμένων οπαδών. Εδώ, θα πρέπει να σημειώσω ότι θα πρέπει οι έλεγχοι να ενισχυθούν και να αποτελεί, δηλαδή και πεποίθηση, όχι μόνο της αστυνομίας, αλλά και των συνδέσμων και ιδιαίτερα των ΠΑΕ, των ΚΑΕ και των σωματείων, ώστε να διασφαλίζεται η ταυτοπροσωπία, ανάμεσα στο φίλαθλο και στον κάτοχο του εισιτηρίου. Δηλαδή, να υπάρχει μια ταυτοποίηση.

Συμπερασματικά, αγαπητοί συνάδελφοι, θα περιμέναμε οι νέες διατάξεις για την οπαδική βία να μην εξαντλούνται στην περαιτέρω αυστηροποίηση της νομοθεσίας, αλλά να φανερώνουν και ένα ευρύτερο σχέδιο της Κυβέρνησης, για την αντιμετώπιση του φαινομένου, με δράσεις και προγράμματα, με τη συμμετοχή του Υπουργείου Παιδείας και της τοπικής αυτοδιοίκησης. Μην ξεχνάμε ότι μπορεί πραγματικά το Υπουργείο Παιδείας, αλλά και η τοπική αυτοδιοίκηση να δράσουν, καταλυτικά, στην εξαφάνιση θα έλεγα - και είναι ευχή πιστεύω όλων μας - της οπαδικής βίας. Μάλιστα, μιλώντας για την τοπική αυτοδιοίκηση, να μην ξεχνάμε ότι έχει τη δυνατότητα παρέμβασης στην τοπική κοινωνία, κάτι το οποίο θεωρείται απαραίτητο.

Επίσης, πολύ χρήσιμο θα ήταν να δημιουργηθεί ένα ταμείο μόνιμης χρηματοδότησης καινοτόμων ερευνών - σας πρότεινα και ρώτησα τους παρόντες φορείς, που, ουσιαστικά, συναίνεσαν - τεκμηριωμένων παρεμβάσεων και εκπαίδευσης για τη βία και τον αθλητισμό και φυσικά την αθλητική συμμετοχή. Μάλιστα, οι πόροι του ταμείου μπορούν να προέρχονται από έσοδα των ομάδων και της πολιτείας. Αυτό, κύριε Υπουργέ, δείτε το.

Περνώ στο Δεύτερο Μέρος του νομοσχεδίου, στα άρθρα 10 έως 21. Θεσμοθετείται ο αθλητικός εθελοντισμός, ως μηχανισμός συνολικής προσφοράς και συμμετοχής. Δημιουργείται, δηλαδή βάση δεδομένων και οι εθελοντές υπόκεινται σε διαδικασία αξιολόγησης. Δεν ορίζεται, όμως, ο χρόνος έκδοσης της Υπουργικής Απόφασης για τη λειτουργία της βάσης αυτής, με κίνδυνο οι ρυθμίσεις του νομοσχεδίου να μείνουν ανεφάρμοστες, κύριε Υπουργέ. Μάλιστα, εδώ θα πρέπει να τονιστεί ότι στην εκπαίδευση των εθελοντών δεν διευκρινίζεται, αν αυτή θα δύναται να αποτελέσει βάση για ανάληψη και άλλων θέσεων, αργότερα, στο χώρο του αθλητισμού. Διότι, κύριε Υπουργέ, φυσικά και είμαστε υπέρ του εθελοντισμού, οι εθελοντές είναι πολύτιμοι, αλλά δεν μπορούν να αντικαταστήσουν τους πτυχιούχους φυσικής αγωγής. Πρέπει το θεσμικό πλαίσιο, λοιπόν, να είναι σαφές, ώστε να συνεργάζονται, αρμονικά, με τους άλλους εργαζόμενους και να προσδιοριστεί το πού θα συνδράμουν εθελοντικά.

Τέλος, στο άρθρο 21, είναι νομικά και νομοτεχνικά αναγκαίο να διευκρινιστεί τι είδους ενίσχυση θα χορηγείται στους εθελοντές; Δεν έχει αποσαφηνιστεί. Δεν μπορεί να επαφίονται όλα, δηλαδή, στην κανονιστική πράξη, που θα εκδοθεί.

Αγαπητοί συνάδελφοι, στα άρθρα 22 έως 27, λόγω της κατεξοχήν πνευματικής προσπάθειας, ο πνευματικός αθλητισμός διαφοροποιείται από τον κλασικό αθλητισμό. Στα άρθρα 23 και 24, ωστόσο, θεωρούμε ότι για λόγους ασφάλειας δικαίου, θα έπρεπε να περιλαμβάνεται ακριβής απαρίθμηση των πνευματικών αθλημάτων. Εδώ, κύριε Υπουργέ, σας ζητάμε να μας γνωρίσετε ποια είναι αυτά τα πνευματικά αθλήματα.

Το Τέταρτο Μέρος του νομοσχεδίου αφορά στον ηλεκτρονικό αθλητισμό, ο οποίος μάλιστα το 2017 αναγνωρίστηκε από τη Διεθνή Ολυμπιακή Επιτροπή. Αναφέραμε και χθες τους προβληματισμούς μας, σας ακούσαμε να λέτε, κύριε Υπουργέ, ότι η Ελλάδα πρωτοπορεί ευρωπαϊκά, με τις ρυθμίσεις αυτές και ότι δεν ταυτίζεται με τα ηλεκτρονικά παιχνίδια. Θα θέλαμε, ωστόσο, να μας διευκρινίσετε πού αποδίδετε τη μη ρύθμιση του ηλεκτρονικού αθλητισμού από άλλες ευρωπαϊκές χώρες; Είναι διαδεδομένος, έχει διαδοθεί, δηλαδή, ευρέως και ουσιαστικά. Γιατί οι άλλες ευρωπαϊκές χώρες δεν πήραν αυτήν την πρωτοβουλία, που αναλαμβάνουμε εμείς σήμερα;

Επίσης, αναμένουμε να προβλεφθούν τρόποι για την υγιή προαγωγή και στους νέους, καθώς επίσης και να αποφευχθεί η ταύτιση του, με τον κλασικό αθλητισμό. Και τούτο φυσικά, διότι ο κλασικός αθλητισμός συνδέεται, άμεσα, με τη διά ζώσης δραστηριότητα και την ανθρώπινη αλληλεπίδραση, με οφέλη, τη σωματική και ψυχική υγεία των αθλητών.

Όσον αφορά στον εργασιακό αθλητισμό, η εξειδίκευση του θεσμικού πλαισίου είναι προς τη σωστή κατεύθυνση. Ο εργασιακός αθλητισμός σε ιδιωτικές επιχειρήσεις και δημόσιους φορείς μπορεί να συμβάλει στην υγεία και την ευεξία του Έλληνα εργαζόμενου και πρέπει να ενθαρρυνθεί, με την ενασχόλησή του. Σας προτείνουμε να προβλεφθεί η κατάρτιση των προγραμμάτων άσκησης από πτυχιούχους των ΤΕΦΑΑ – ΣΕΦΑΑ.

Στο Έκτο Μέρος, όσον αφορά στις διατάξεις, για τις συνεδριάσεις των οργάνων και αθλητικών φορέων, τη συμμετοχή στις εκλογές, τον έλεγχο νομιμότητας, των κανονισμών των ομοσπονδιών, για μια ακόμη φορά, κύριε Υπουργέ, αλλάζετε το ν.2725/1999.

Τόνισα και χθες ότι περιμέναμε να μας διευκρινίσετε ποιο στόχο εξυπηρετούν οι αλλαγές αυτές, ποια προβλήματα πιστεύετε ότι λύνουν και, κυρίως, πώς επηρεάζουν τους αθλητικούς φορείς. Περιμένουμε τις τρεις αυτές απαντήσεις, γιατί διαφορετικά δημιουργείται ένα θολό τοπίο.

Σας έχουμε επισημάνει ότι ο χώρος του αθλητισμού απαιτεί διαφάνεια και αξιοκρατία, χωρίς αιφνιδιασμούς, χωρίς φωτογραφικές διατάξεις. Απαιτεί τη στήριξη του ερασιτεχνικού αθλητισμού και όχι συνεχείς αλλαγές, που φέρνουν προβλήματα.

Να θυμίσω το Μητρώο των Αθλητικών Σωματείων. Από την πρώτη στιγμή, σας λέγαμε ότι το Μητρώο πρέπει να υπάρχει και να υπηρετείται η διαφάνεια, αλλά πρέπει να είναι ανοιχτό, χωρίς γραφειοκρατία και χωρίς ασφυκτικές διαδικασίες και περιορισμούς. Τα προβλήματα, που έχει προκαλέσει και ο τρόπος, που το υλοποιείτε, υπονομεύει την ίδια του την αξία. Εδώ, επιβάλλεται να δοθεί μια σαφέστατη απάντηση.

Σύμφωνα με το νομοσχέδιο, καθιερώνετε, ως υποχρεωτικό, το Συμβούλιο Αθλητικής Ψυχολογίας στις ομοσπονδίες και, προφανώς, ο Σύμβουλος είναι αναγκαίος για τους αθλητές μας. Ουδείς έχει διαφορετική άποψη, ωστόσο, δεν παρέχετε στις ομοσπονδίες την αντίστοιχη στήριξη, ώστε να μπορέσουν να ανταποκριθούν. Ταυτόχρονα, αποκλείετε από τη θέση αυτή τους αποφοίτους των ΤΕΦΑΑ, με μεταπτυχιακό τίτλο στην Αθλητική Ψυχολογία, δηλαδή, πτυχιούχους, με συγκεκριμένη εξειδίκευση. Θα πρέπει να το δείτε, άλλωστε, τονίστηκε η πρότασή μας αυτή και στην ακρόαση των φορέων από τον υπεύθυνο του φορέα.

Στο άρθρο 49, αναγνωρίζεται η πολύχρονη δράση των Special Olympics, που μέχρι τώρα στηριζόταν στον αθλητισμό. Πρότασή μας ο σχεδιασμός και η εκτέλεση προγραμμάτων άσκησης από πτυχιούχους Φυσικής Αγωγής, με ειδίκευση στην Ειδική Φυσική Αγωγή.

Στα άρθρα 50 και 51, για τους προπονητές, θετική θα έλεγα η πρόβλεψη για απινιδωτή και επικαιροποίηση των δικαιολογητικών, για να διατηρείται η εγγραφή στο Μητρώο Προπονητών. Ωστόσο, πρέπει να διασφαλισθεί νομοθετικά ότι οι προπονητές των σχολών της Γενικής Γραμματείας Αθλητισμού υποχρεούνται να φέρουν πιστοποιημένη παιδαγωγική επάρκεια, να μπορούν, δηλαδή να χρησιμοποιήσουν τον απινιδωτή, ώστε να είναι και χρήσιμος.

Επίσης, προτείνουμε να συμπεριλάβετε στις εξαιρέσεις και το άθλημα της σκοποβολής και μάλιστα για όλες τις ηλικιακές κατηγορίες. Το επιτάσσουν οι ιδιαιτερότητες του αθλήματος.

Σας καλούμε, επίσης, να δείτε τις ιδιαιτερότητες των σωματείων στα νησιά μας, όπου υπάρχουν δυσκολίες και ειδικές συνθήκες, που δεν τους επιτρέπουν να ακολουθήσουν τις γενικές ρυθμίσεις. Η νησιωτική Ελλάδα χρήζει της προσοχής μας και της στήριξής μας.

Στο άρθρο 53, διευρύνεται η βάση των δικαιούχων αθλητών για είσοδο στην τριτοβάθμια εκπαίδευση. Εδώ, θα πρέπει να μας διευκρινίσετε, κύριε Υπουργέ, για ποιο λόγο αίρεται η προϋπόθεση να είναι ενεργοί αθλητές, κατά την είσοδό τους στην τριτοβάθμια εκπαίδευση.

Να σταθώ, επίσης, στο άρθρο 62, όπου απονέμεται η ιδιότητα του έφεδρου αξιωματικού και σε αθλητές ομαδικών αθλημάτων, πέραν των ατομικών, που έχουν καταλάβει, σε Ολυμπιακούς Αγώνες, μια από τις τρεις πρώτες θέσεις. Τιμάμε, φυσικά, τους Ολυμπιονίκες μας και φυσικά και οι αθλητές των ομαδικών αθλημάτων πρέπει να τύχουν της ίδιας αναγνώρισης, ωστόσο, γενικότερα, ο θεσμός αυτός, ενώ στο πνεύμα της θέσπισής του είναι ορθός, στην πράξη δεν αποδίδει αυτά, για τα οποία σχεδιάστηκε και αυτό πρέπει να το δείτε τώρα.

Τέλος, στο άρθρο 68, εξαιρείτε τα κέντρα γιόγκα από τις προδιαγραφές για την κτιριακή δομή και την ασφάλεια των γυμναστηρίων. Εδώ, βέβαια, μπαίνουν κάποια ερωτήματα: Ποιος θα τα ελέγχει και αν θα τηρούνται οι κανόνες λειτουργίας. Ερωτώ, ποιος θα ελέγχει μητρώα, εκπαιδευτές; Καθηγητές θα υπάρχουν; Είναι άσκηση ή αναψυχή, τελικά, η γιόγκα; Ακούσαμε τους προβληματισμούς των φορέων, θα πρέπει να το δείτε.

Όπως ανέφερα και πρότερα επί της αρχής, επιφυλασσόμαστε και για τα άρθρα για την Ολομέλεια. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Σε συνέχεια της χθεσινής τοποθέτησης του Κ.Κ.Ε., να επαναλάβω ότι αυτό το νομοσχέδιο περιορίζει την αντιμετώπιση της οπαδικής βίας, μόνο στο κατασταλτικό κομμάτι, με την αυστηροποίηση των ποινών. Προβάλλεται μάλιστα η αυστηροποίηση του νομοθετικού πλαισίου για τα σχετικά αδικήματα, όπως η αύξηση των κατώτατων ορίων των ποινών και για τη λειτουργία των αθλητικών λεσχών και ούτω καθεξής, ως πανάκεια, για την αντιμετώπισή του, ως δήθεν καίρια και αποτελεσματική κυβερνητική παρέμβαση.

Επισημαίνουμε ότι με όχημα την αντιμετώπιση της οπαδικής βίας, προωθούνται παρεμβάσεις ιδιαίτερα ανησυχητικές, που ανοίγουν επικίνδυνους δρόμους, όπως για παράδειγμα, το άρθρο 68, στο Μέρος 9. Αυτές, αρχικώς, αφορούν τη διεύρυνση του άρθρου 187 του Ποινικού Κώδικα για την εγκληματική οργάνωση, με την προσθήκη, σε ό,τι αφορά την τέλεση των πλημμελημάτων, των εννόμων αγαθών της προσωπικής ελευθερίας, της ιδιοκτησίας και της περιουσίας.

Στα άρθρα 4 και 6, αναφορικά με τα αδικήματα βίας και για το Ψηφιακό Μητρώο Μελών Λεσχών Φιλάθλων, έχουμε να πούμε τα εξής.

Στο άρθρο 4, για τα αδικήματα βίας, η απαγόρευση αναστολής εκτέλεσης της ποινής για εγκλήματα οπαδικής βίας και η υποχρεωτική επιβολή περιοριστικών όρων, σε περιπτώσεις αναβολής της εκδίκασης τέτοιων εγκλημάτων, είναι περιπτώσεις, που μας ανησυχούν, παραβιάζουν τη θεμελιώδη αρχή, έστω αυτού του αντιδραστικού ποινικού δικαίου, όπως έχει διαμορφωθεί, όλα αυτά τα χρόνια, όπως είναι το τεκμήριο αθωότητας.

Στο άρθρο 6, για το Ψηφιακό Μητρώο Μελών Λεσχών Φιλάθλων, στην προσπάθεια να αναβαθμιστούν οι δυνατότητες παρακολούθησης και καταστολής, με σύγχρονα ψηφιακά μέσα, με νόμιμη καταγραφή και επεξεργασία των δεδομένων κάθε πτυχής της κοινωνικής ζωής και των ψηφιακών πολιτών.

Σε σχέση με τα ζητήματα αθλητικού εθελοντισμού, ηλεκτρονικό εργασιακό αθλητισμό, αναφέρθηκα, χθες, εκτενώς. Επιτρέψτε μου να καταπιαστώ με τον πνευματικό αθλητισμό. Προφανώς, κανείς δεν μπορεί να διαφωνήσει ότι το σκάκι θεωρείται και είναι πνευματικό άθλημα. Στη συγκεκριμένη περίπτωση, όμως, δεν θα συμφωνήσουμε με τον εξαιρετικά διασταλτικό ορισμό, που δίνει το νομοσχέδιο, θεωρώντας ότι πνευματικός αθλητισμός ορίζεται η κάθε μορφή αναμέτρησης μεταξύ αθλητών ή ομάδων, που απαιτεί πνευματική προσπάθεια και μειωμένη φυσική δραστηριότητα, με σκοπό την επίτευξη νίκης, τον πνευματικό ανταγωνισμό και τη βελτίωση της ψυχικής και πνευματικής υγείας, περιλαμβάνοντας, στη συνέχεια και τα παιχνίδια. Το πρόβλημα, συνεπώς, δεν είναι, αν το σκάκι είναι πνευματικό άθλημα. Αυτό είναι λυμένο. Θα πρέπει να αποσαφηνιστεί ποια είναι τα άλλα παιχνίδια και οι αναμετρήσεις, που θεωρούνται πνευματικά αθλήματα, σύμφωνα με τον ορισμό του νόμου. Θα βρεθεί το σκάκι, για παράδειγμα, παρέα με το τάβλι, το πόκερ κ.λπ.; Πρέπει να τα αποσαφηνίσετε αυτά, με κάθε σεβασμό, βέβαια, σε αυτά. Φαντάζομαι πως όλοι αντιλαμβανόμαστε ότι εκτός από τις όποιες οικονομικές διαστάσεις τυχόν θα έχει, προφανώς το κύρος, που θα έχει, στη συνέχεια, η έννοια «πνευματικά αθλήματα», μάλλον δεν θα έχει καμία σχέση με αυτό, που ξέραμε, ως σήμερα. Πιθανόν, να πει κάποιος, ότι βλέπουμε φαντάσματα. Είμαστε, όμως, υποχρεωμένοι, να λάβουμε υπόψη και αυτή τη διάσταση. Κατά συνέπεια, εκφράζουμε τη ριζική αντίθεσή μας, καταρχήν, στο συγκεκριμένο ορισμό, που, κατά τη γνώμη μας, υποβαθμίζει, σε σημαντικό βαθμό, την έννοια του πνευματικού αθλητισμού.

Το έκτο Μέρος του προτεινόμενου νομοσχεδίου, πραγματεύεται ποικίλα ζητήματα λειτουργίας των αθλητικών ομοσπονδιών. Πράγματι, όποιος διαβάζει τις διατάξεις αυτές, το μυαλό του γίνεται κουρκούτι. Δεν είναι καθόλου κατανοητό «τι θέλει να πει ο ποιητής». Στο άρθρο 47, για τις γενικές συνελεύσεις αθλητικών ομοσπονδιών, συνεχίζεται η γραφειοκρατική διαδικασία και η προσπάθεια εξοβελισμού σωματείων από ομοσπονδίες και σε τελική ανάλυση, τη διάλυση τους. Θέτετε, ως προϋπόθεση για το δικαίωμα συμμετοχής και ψήφου, σε γενική συνέλευση αθλητικής ομοσπονδίας, να έχουν ειδική αθλητική αναγνώριση, να έχουν εγγραφεί στο ηλεκτρονικό μητρώο αθλητικών σωματείων, να έχουν συμμετάσχει σε επίσημες αθλητικές οργανώσεις. Είναι σοβαρά πράγματα αυτά; Μπορεί να κάθεται ο καθένας να ψάχνει πότε πήρε ένα σωματείο αθλητική αναγνώριση και ούτω καθεξής, εάν έχει εγγραφεί στο μητρώο, εάν συμμετείχε σε επίσημες και σε πόσες αθλητικές διοργανώσεις; Στην παράγραφο 2α του 47 άρθρου, λέει τα σωματεία, που φέρουν μόνο ειδική αθλητική αναγνώριση, αν η γενική συνέλευση διεξάγεται εντός του ίδιου ή του αμέσως επόμενου έτους. Μάλιστα. Πότε; Από τότε, που χορηγήθηκε; Δεν λέει από πότε. Τι πρέπει να πούμε εμείς; Κυρίως, τι να πουν οι άνθρωποι των σωματείων, που έχουν ταλαιπωρηθεί, με όλη αυτή τη χαρτούρα;

Στην παράγραφο β΄, αναφέρει ότι πρέπει να διαθέτει ειδική αθλητική αναγνώριση, εγγραφή στο ηλεκτρονικό μητρώο, συμμετοχή σε επίσημες αθλητικές διοργανώσεις. Εδώ πραγματικά, χάνεται η μπάλα. Ρωτάμε, τα υπόλοιπα σωματεία, που δεν εκπληρώνουν την παράγραφο β΄ ή την α΄ και έχουν πάρει πριν από τρία ή τέσσερα χρόνια αναγνώριση, τι κάνουν αυτά τα σωματεία, τα πετάμε στον Καιάδα, στον κάλαθο των αχρήστων; Τα ερασιτεχνικά σωματεία, τα κύτταρα του αθλητισμού, σε τοπικές κοινωνίες, μαραζώνουν, χωρίς να έχουν την απαιτούμενη στήριξη και την ίδια στιγμή αυστηροποιείτε τις διαδικασίες ύπαρξής τους. Γενικώς, διαπνέεται από μια αυστηροποίηση όλο αυτό το νομοσχέδιο, από μια κατασταλτικοποίηση. Η χώρα μας διαθέτει χιλιάδες ερασιτεχνικά σωματεία, με εκατομμύρια ανθρώπους, που ασχολούνται με αυτό, αθλητές, προπονητές, παράγοντες, διαιτητές, παιδιά ακαδημιών και ούτω καθεξής. Το κράτος και διαχρονικά όλες οι κυβερνήσεις, είναι απούσες από αυτή τη διαδικασία στήριξης των αθλητικών σωματείων. Σήμερα, με τις δυσκολίες, που υπάρχουν, η συστηματική και καθημερινή αθλητική δραστηριότητα, που αγκαλιάζει χιλιάδες νέους και αποτελεί πραγματικά ασπίδα προστασίας τόσο σε θέματα υγείας, όπως είναι το θέμα της παχυσαρκίας όσο και από τα επικίνδυνα μονοπάτια των ναρκωτικών, οφείλεται αποκλειστικά στην προσπάθεια των ανθρώπων των σωματείων. Παράγεται έργο, που καλλιεργεί την ομαδικότητα, τη συλλογικότητα, την άμιλλα, το σεβασμό στον αντίπαλο, κόντρα στις λογικές του ατομικισμού και του ανταγωνισμού. Είναι μια στάση ζωής. Αυτά τα παιδιά, αυτοί οι αθλητές, ποτέ δεν θα καταφύγουν σε οπαδικές και φασιστικές συμπεριφορές, για παράδειγμα. Όταν, όμως, αυτή η προσπάθεια δεν έχει την υποστήριξη σε υποδομές, επιστημονικό δυναμικό, γυμναστές, γιατρούς, χρηματοδότηση, στερεύει και χάνει τη δυναμική της.

Επιτρέψτε μου, να κάνω, άλλη μια φορά, νύξη στο περιβόητο αθλητικό μητρώο, που ενώ κανείς δεν διαφωνεί στην ύπαρξη ενός μητρώου, τελικά έχει εξελιχθεί σε μια ωρολογιακή βόμβα, στα θεμέλια του ερασιτεχνικού αθλητισμού. Στο μητρώο, το 2021, έκαναν αίτηση 6.040 σωματεία έναντι 5.965 το 2020. Δεν στέκει αυτό, που λέει ο κύριος Υπουργός, ότι παρά τις ακατανόητες αντιδράσεις, το σύνολο της αθλητικής οικογένειας αντιλήφθηκε τη χρησιμότητα. Στην ουσία, αίτηση έκαναν οι ίδιοι, όσοι τα κατάφεραν και όσοι είχαν τα χρήματα, λογιστές, δικηγόρους. Από τα 6.040 σωματεία στη λίστα εγγεγραμμένων σωματείων στο μητρώο, υπάρχουν 4.882, δηλαδή, μείον 1.158 και από αυτά τα 4.882 τη χρηματοδότηση από το «ΣΤΟΙΧΗΜΑ», που τη διαφημίζετε παντού, την πήραν 4.808 σωματεία. Με βάση τον πίνακα 31/2/2022, έγιναν περίπου 350 διαγραφές, λαμβάνοντας υπόψη ότι οι αιτήσεις για το 2022 λογίζονται ξανά, σαν νέα αίτηση και άρα, όποιος δεν την κάνει σωστά, πάλι κινδυνεύει για τεχνικά λάθη, τυπικές παραλείψεις ή απλώς, γιατί δεν μπορεί να καλύψει το κόστος, να μείνει εκτός αναγνώρισης, αν υλοποιηθεί αυτό, που λέγεται ότι από 1/8/22 όσοι δεν είναι στο μητρώο, δεν θα έχουν πρόσβαση σε αθλητικές εγκαταστάσεις και θα διαγραφούν από τα μητρώα των ομοσπονδιών τους. Λαμβάνοντας ακόμα και αυτό, που είπε ο κύριος Αυγενάκης, ότι το 70% έχει γραφτεί, μέχρι σήμερα, στο μητρώο, μιλάμε για μείωση 30% - 40%, δηλαδή, σωματεία πάνε για διάλυση.

Σε σχέση με το άρθρο 46, για το συμβούλιο αθλητικής ψυχολογίας ομοσπονδίας, προβλέπεται ότι κάθε αθλητική ομοσπονδία υποχρεούται να προσλαμβάνει σύμβουλο αθλητικής ψυχολογίας για την παροχή αντίστοιχων υπηρεσιών στους αθλητές. Η πρόβλεψη αυτή κρίνεται θετική, χρήζει, όμως, βελτίωσης όσον αφορά στον ορισμό του αθλητικού ψυχολόγου. Διεθνώς, το αντικείμενο της αθλητικής ψυχολογίας αφορά στο συνδυασμό των αντικειμένων της ψυχολογίας και της αθλητικής επιστήμης. Στην Ελλάδα, ξέρετε, δεν υπάρχουν προπτυχιακά προγράμματα σπουδών στο αντικείμενο της αθλητικής ψυχολογίας. Συνεπώς, ο συνδυασμός των δύο επιμέρους αντικειμένων ή η μετεκπαίδευση, πάνω στο συγκεκριμένο αντικείμενο, θα πρέπει να αποτελεί τη βάση για τον ορισμό των προσόντων αυτού του επαγγέλματος. Εμείς θα συμφωνήσουμε με τη θέση, που διατυπώνει ο Πανελλήνιος Σύλλογος Επαγγελματιών Αθλητισμού και Άσκησης, τον οποίο αρνηθήκατε, κύριε Πρόεδρε, να προσκαλέσετε στην ακρόαση των φορέων, δυστυχώς. Λέει, δηλαδή, ότι ο σύμβουλος αθλητικής ψυχολογίας είναι ψυχολόγος με ειδίκευση, να έχει ένα μεταπτυχιακό δίπλωμα και να κατέχει ένα αντίστοιχο πτυχίο ή δίπλωμα ανώτατου εκπαιδευτικού ιδρύματος της ημεδαπής ή ισότιμου πανεπιστημίου της αλλοδαπής, αναγνωρισμένα, του ΔΟΑΤΑΠ.

Σε σχέση με το άρθρο 63, για τις προϋποθέσεις λειτουργίας των κέντρων γιόγκα, επιτρέψτε μου να πω την εξής φράση, ότι πρόκειται για σκανδαλώδη διάταξη και επικίνδυνη αθλητικά και το γεγονός να θεωρεί η Κυβέρνηση, ότι τα κέντρα γιόγκα δεν απαιτείται να πληρούν για τη λειτουργία τους τα άρθρα 3 και 4 του προεδρικού διατάγματος 219/2006, εφόσον αυτά λειτουργούν αυτόνομα και παρέχουν, αποκλειστικά και μόνο, υπηρεσίες εκμάθησης και πρακτικής γιόγκα. Δηλαδή, ξέρετε τι μας λέει τώρα το νομοσχέδιο; Ότι δεν ισχύει, ότι οι διδάσκοντες, για παράδειγμα, δεν θα είναι πτυχιούχοι ΤΕΦΑΑ, ότι τα μέσα, που χρησιμοποιούνται, μπορεί να είναι να μην είναι τα κατάλληλα και τα ασφαλή, ότι δεν χρειάζεται η τήρηση ειδικής κάρτας υγείας, ότι δεν απαιτούνται όλα τα κτιριολογικά στοιχεία ενός γυμναστηρίου.

Αυτά μας λέει. Με την απουσία ελεγκτικού μηχανισμού και διοικητικών ποινών, τα κέντρα εκμάθησης γιόγκα δεν θα περιορίζονται μόνο στην εκμάθησή της, αλλά θα λειτουργούν, ως γυμναστήρια, παρέχοντας και άλλες υπηρεσίες γυμναστικής και δημιουργώντας έναν ανταγωνισμό. Αντιλαμβάνεστε ποιο θα είναι το αποτέλεσμα.

Εμείς συντασσόμαστε με τη θέση του Πανελλήνιου Συλλόγου Επαγγελματιών Αθλητισμού και Άσκησης, καθώς και του Πανελληνίου Συνδέσμου Γυμναστηρίων, που ζητούν την απόσυρση του άρθρου 63.

Για το Κ.Κ.Ε., ο αθλητισμός - το ξαναλέμε - δεν είναι εμπόρευμα και μάλιστα εμπόρευμα σε πάγκο, ούτε οι άνθρωποι είναι αναλώσιμα αντικείμενα. Ο αθλητισμός είναι υγεία – πνευματική, σωματική – είναι διαπαιδαγώγηση, είναι μοχλός ομαλής κοινωνικοποίησης των νέων, ένταξή τους στην κοινωνική πραγματικότητα.

Η εξυγίανση του αθλητισμού, η αντιμετώπιση της βίας, μέσα και έξω από τα γήπεδα, γίνεται μόνο σε σύγκρουση με τα μεγάλα συμφέροντα, που θησαυρίζουν, σε σύγκρουση με την άκρατη εμπορευματοποίηση του. Μόνο με στόχο τις ριζικές αλλαγές, την ολική κατάργηση του εμπορευματοποιημένου ποδοσφαίρου, τη διάλυση των ΠΑΕ, των ΚΑΕ και την απόδοση των αθλητικών εγκαταστάσεων στο λαό, μπορούν τα αθλήματα - και ιδιαίτερα το ποδόσφαιρο, που τόσο πολύ έχει ταλαιπωρηθεί - να απαλλαγούν από αυτά τα φαινόμενα και να γίνει μια πραγματική εξυγίανση του αθλητισμού.

Επιτρέψτε μου να κλείσω με ένα θέμα - που έχει προκύψει και θεωρώ, κύριε Πρόεδρε, ότι θα έπρεπε να ήταν στην ατζέντα αυτού του νομοσχεδίου - που αφορά την απαράδεκτη και αδικαιολόγητη καθυστέρηση, που επιδεικνύει ο Υφυπουργός, στην αλλαγή του καταστατικού, που ζήτησε, ομόφωνα, η ολομέλεια της Ελληνικής Ολυμπιακής Επιτροπής, για τον εκπρόσωπο του ΣΕΓΑΣ. Ενώ όλοι περιμέναμε να συμπεριλάβει στο νομοσχέδιο ή έστω με τη μορφή τροπολογίας διάταξη, που να τροποποιεί την παράγραφο 4 του άρθρου 7 του καταστατικού της ΕΟΕ, για να αποκτήσει εκείνα τα πλαίσια λειτουργίας και να επιτελέσει το ρόλο του, για να ξεμπλοκάρει η διαδικασία εκλογής αντιπροσώπου του ΣΕΓΑΣ στην ΕΟΕ, εντούτοις, το έχει καθυστερήσει. Εννέα μήνες τώρα αυτή η ιστορία, έχοντας αφήσει το στίβο, χωρίς εκπροσώπηση.

Θεωρώ, κύριε Υπουργέ, ότι είναι απαράδεκτη η στάση σας. Δεν υπάρχει δικαιολογία γιατί το κωλυσιεργείτε - ή μάλλον μπορεί και να υπάρχει.

Εκλογές ΣΕΓΑΣ, το 2001, Μάρτης. Ο κ. Σεβαστής και ο κ. Γατσιούδης. Ο κ. Σεβαστής αντιπρόσωπος στην ΕΟΕ, αναπληρωματικός ο κύριος Γατσιούδης. Ο κ. Γατσιούδης 6ος Ολυμπιονίκης. Και, τότε, θα το θυμάστε όλοι: «ΑΝΑΓΕΝΝΗΣΗ» είναι η παράταξη, το ψηφοδέλτιο, που έλεγε ότι τον κατεβάζει για αντιπρόσωπο, διότι τον ΣΕΓΑΣ πρέπει να τον διοικούν οι αθλητές και ότι το ψηφοδέλτιο της «ΑΝΑΓΕΝΝΗΣΗΣ» είναι ένα αθλητικό ψηφοδέλτιο. Τώρα, όμως, τον καταργείτε τον κύριο Γατσιούδη, δεν τον βάζετε υποψήφιο. Δηλώνει ο κύριος Βασίλης Οικονόμου ότι θα είναι υποψήφιος. Ποιος; Ο βουλευτής της Νέας Δημοκρατίας.

Δηλαδή, τι θέλω να πω; Κύριε Υπουργέ, κάνετε μια μανούβρα, για να βγει στην ΕΟΕ ένας βουλευτής της Νέας Δημοκρατίας ! Να τα πούμε τα πράγματα, ως έχουν. Ο δε νόμος δεν έχει άλλη ισχύ παρά μόνο για τον ΣΕΓΑΣ και τον Οικονόμου. Δεν σας είναι εύκολο να δεχτείτε την ήττα σας. Εγώ, με ρεαλισμό, τοποθετούμαι πάνω στο ζήτημα. Αλλά, πάτε να τον βάλετε, πραγματικά, από το παράθυρο. Να, λοιπόν, γιατί κωλυσιεργείτε όλη αυτήν τη διαδικασία.

Ο αθλητικός κόσμος τα βλέπει. Βλέπει αυτές τις παρεμβάσεις στις εκλογικές διαδικασίες. Βλέπει ότι κόβετε και ράβετε το νόμο. Θα πρέπει, εδώ και τώρα, να σταματήσετε αυτές τις παρεμβάσεις, που είναι πραξικοπηματικού τύπου. Ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κύριο Συντυχάκη. Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το είπαμε και χθες. Εμείς θέλουμε να είμαστε γόνιμοι, ουσιαστικοί όσο μπορούμε και να συνδράμουμε, γιατί δεν πρέπει να πάμε τώρα σε προσωπικές αντιπαραθέσεις. Θα πρέπει να δούμε, όμως και κάποια ψιλά γράμματα, να βάλουμε αστερίσκους, έχουμε επιφυλάξεις.

Είναι ένα θέμα, το οποίο έχει πολλές εκφάνσεις και όταν μιλάμε - φαντάζομαι θα συμφωνήσετε όλοι - για την οπαδική βία, αυτή μπορεί να επεκταθεί και σε άλλες μορφές -είτε μορφές περί προστασίας, μαστροπών, τοκογλυφίας, ναρκωτικών και πάει λέγοντας. Είναι - θα λέγαμε - ένα μωσαϊκό, με πάρα πολλά κομμάτια, που απαρτίζει αυτό το λεγόμενο παζλ της οπαδικής βίας. Άρα, λοιπόν, πρέπει να το δούμε με σοβαρότητα. Γι’ αυτό λέγαμε χθες, κύριε Υπουργέ, ότι έπρεπε να συζητηθεί μόνο η οπαδική βία.

Όλα τα υπόλοιπα, σε ό,τι αφορά στον πνευματικό, ψυχαγωγικό και εργασιακό αθλητισμό, θα μπορούσαν να περιμένουν, υπό την έννοια ότι η οπαδική βία χρήζει συζήτησης επί της ουσίας και προτάσεις, που πρέπει να υλοποιηθούν, αυτές που θα συνδράμουν, για να αλλάξει όλο το επίπεδο, αν θέλουμε να ελπίζουμε. Αλλιώς, θα είναι σισύφειος η προσπάθεια.

Έχουμε επιφυλάξεις σε πάρα πολλά άρθρα. Χαιρετίζουμε και κάποια που έχουν θετική αύρα, να το πω έτσι.

Στα άρθρα 1 – 3, υπάρχουν κάποια θετικά βήματα. Παραμένουν, όμως, κάποιες σημαντικές ελλείψεις. Για τις εξαγγελίες της Κυβέρνησης, που μιλούσε για μόνο μία λέσχη για κάθε ομάδα, βλέπουμε να παραμένουν τα Παραρτήματα. Αυτό μας προβληματίζει, γιατί είναι μεν αυστηρές οι προϋποθέσεις και οι κυρώσεις, αλλά θεωρούμε ότι κακώς προβλέπονται αυτά τα Παραρτήματα, που, εν τοις πράγμασι, θα είναι σε κάποιες περιοχές και όχι στις έδρες των ομάδων. Εκεί θα υπάρχει ανησυχία, σε ό,τι αφορά και περιουσιακά στοιχεία και τη γνωστή βία, που έχει επεκταθεί συνοικιακά, θα λέγαμε. Οπότε, φρονούμε, πιστεύουμε ότι μία και μόνο λέσχη για κάθε ομάδα, αποκλειστικά, στην έδρα της ομάδας με τις ευθύνες και τις κυρώσεις, καλώς προβλέπονται, γιατί θα υπήρχε ένας πιο γρήγορος έλεγχος.

Στο άρθρο 4. Το ξέρουμε όλοι ότι δεν έχουμε μια κοινωνία αγγελικά πλασμένη, όπως και να το κάνουμε. Και εμείς θα θέλαμε να υπήρχε ένα διαφορετικό σωφρονιστικό σύστημα, αν θέλετε ψυχολογικά, στους παραβάτες, αλλά για να είμαστε ρεαλιστές, θα πρέπει να υπάρχει αυστηροποίηση των ποινών, οι οποίες, δυστυχώς, στην κοινωνία που βιώνουμε - το έχουν καταθέσει πολλοί άνθρωποι με εμπειρία αυτό - πρέπει να έχουν τιμωρητικό χαρακτήρα. Η αυστηροποίηση των ποινών είναι στη θετική κατεύθυνση, αλλά το σημαντικότερο και θετικότερο όλων είναι ότι καταργείται κάθε δυνατότητα μετατροπής ή αναστολής εκτέλεσης των ποινών, που επιβάλλονται στους παραβάτες, παρά την αχρείαστη διάταξη για προσδιορισμό της εκδίκασης των εφέσεων, στον απόλυτα αναγκαίο χρόνο, εντελώς γενικά και αόριστα, χωρίς να προσδιορίζεται, έστω ένα εύλογο ανώτατο χρονικό διάστημα - για παράδειγμα, ένα 6μηνο - δεν μπορούμε παρά να συμφωνήσουμε, βέβαια με αυτές τις ρυθμίσεις του συγκεκριμένου άρθρου, που μπορούν να λειτουργήσουν προληπτικά και όχι μόνον τιμωρητικά. Σκοπός είναι να λειτουργήσουν προληπτικά -αυτό είναι το θέμα- υπό το φόβο των αυστηρών ποινών, υπό το φόβο της φυλάκισης. Αυτό είναι η πεμπτουσία ενός ποινικού καθεστώτος, να μπορέσει να προλάβει. Το «προλαμβάνειν είναι καλύτερο του θεραπεύειν» - το ρητό και στην ιατρική και παντού.

Σε ό,τι αφορά στο άρθρο 5, οι τροποποιήσεις συνάδουν με τις τροποποιήσεις του προηγούμενου άρθρου 4. Είναι απαραίτητες για τη συνολική αυστηροποίηση του πλαισίου επιβολής ποινών του προηγούμενου άρθρου. Κινείται προς τη θετική κατεύθυνση. Υπάρχουν και εύλογες και ορθές, επομένως, διατάξεις.

Πάμε τώρα στο άρθρο 6, όπου, με βάση την παράγραφο 2, οι τροποποιήσεις των άλλων τριών παραγράφων - καθαρά τυπικές τροποποιήσεις - καλύπτουν ένα σημαντικό δικονομικό κενό, που υπήρχε και αφορούσε στην έλλειψη πρόβλεψης για προηγούμενη κλήση και ακρόαση των ενδιαφερομένων. Πρόκειται, δηλαδή, για μία απαραίτητη δικονομική προσθήκη, προκειμένου να μην ακυρώνονται τα πρόστιμα, που επιβάλλονται στους παραβάτες, λόγω παραβίασης του άρθρου 20, παράγραφος 2 του Συντάγματος, το οποίο κατοχυρώνει το δικαίωμα κάθε προσώπου να μπορεί να εκφράσει τις θέσεις ενώπιον της διοικητικής αρχής, που προτίθεται να λάβει ένα δυσμενές για τα δικαιώματα ή συμφέροντά του. Δεδομένου ότι δεν εισάγει, όμως, κάποια ουσιαστική ρύθμιση, αλλά καλύπτεται από ένα τυπικό νομοθετικό κενό, που μπορεί να ειδωθεί, ως μια νομοτεχνική βελτίωση, που δεν θα μπορούσαμε, ενδεχομένως, να το υπερψηφίσουμε αυτό. Γι’ αυτό, κρατάμε επιφυλάξεις.

Τώρα, σε ό,τι αφορά το άρθρο 8, ουσιαστικά οι δύο πρώτες παράγραφοι του άρθρου είναι επί της ουσίας, υπό ποια έννοια, ότι το περιεχόμενο των διατάξεων, από τη στιγμή που υπάρχει γενική ένσταση για τη λειτουργία παραρτημάτων, θα έπρεπε, επαναλαμβάνουμε τη θέση μας, αποκλειστικά και μόνο μία λέσχη φιλάθλων ανά ομάδα, που εδρεύει στην έδρα της.

Στο άρθρο 9, δεν μπορεί να εκφραστεί εδώ ότι η γενική ένσταση για την ύπαρξη παραρτημάτων των λεσχών, που ουσιαστικά μπορούν να λειτουργούν, όπως οι μέχρι τώρα λειτουργούντες σύνδεσμοι, με ένα μανδύα κατ΄ επίφαση νομιμότητας. Από εκεί και πέρα, υπάρχει επιφύλαξη, σε ό,τι αφορά την προβλεπόμενη νομοθετική εξουσιοδότηση. Ανοίγει, δηλαδή, ένα παράθυρο, πιστεύουμε, για παρέκκλιση από τη διάταξη του νόμου. Παράταση, για παράδειγμα, έναρξης αναστολής.

Πάμε τώρα, στον εθελοντισμό. Ο εθελοντισμός, αδιαμφισβήτητα, το καταλαβαίνει ο καθένας, είναι κάτι το όμορφο, κάτι καλό για την κοινωνία, διότι προάγει, μέσα στην ψυχοσύνθεση του ανθρώπου το να προσφέρει στην κοινωνία και σίγουρα πρέπει ανταποδοτικά να πάρει κάποια αμοιβή επ΄ αυτού. Η ηθική αμοιβή είναι το παν για τον εθελοντή. Εγώ θα συμφωνήσω με τον κ. Υπουργό, ότι η ψυχή των Ολυμπιακών Αγώνων ήταν ο εθελοντισμός, ήταν οι εθελοντές, άσχετα, αν ερημοποιήθηκαν τα έργα των Ολυμπιακών Αγώνων. Χορταριάζουν και το είχαμε συζητήσει και με τον Υπουργό, στο παρελθόν αυτό και με επίκαιρη ερώτηση και άσχετα, αν έβαλαν αρκετά τον προϋπολογισμό της χώρας μέσα, όχι μόνο στην Ελλάδα, αλλά μιλάμε για τη χώρα μας, για τα του οίκου μας. Σίγουρα, όμως, συνδράμουν, καθώς θα πρέπει να στηριχθεί από την πολιτεία ο εθελοντισμός, οι εθελοντές γενικότερα, αλλά όχι απλά και μόνο στα λόγια, σίγουρα θα πρέπει αυτούς τους ανθρώπους να τους επιβραβεύουμε.

Θετικές ρυθμίσεις, που αποσκοπούν στη βελτίωση των παροχών, των δικαιωμάτων, σχετικά με τον εθελοντικό αθλητισμό, αλλά και τις υποχρεώσεις των αθλητών και των οργανώσεων. Ο εθελοντικός αθλητισμός πρέπει να διατηρήσει την υγεία, που τον χαρακτηρίζει. Και ως εκ τούτου, πρέπει να τηρούνται κάποιοι κανόνες, που αν δεν παραβλέπονται, τότε καλώς να έρχονται και οι διαγραφές.

Το Εθνικό Δίκτυο Αθλητικού Εθελοντισμού, στο άρθρο 13. Θετική η ψηφιοποίηση, που πρέπει, άλλωστε, να αναζητείται και να επιτυγχάνεται, σε κάθε πτυχή του τομέα του δημοσίου βίου, με το ΕΔΑΕ, το Εθνικό Δίκτυο Αθλητικού Εθελοντισμού, που θα περιέχει τους εθελοντές, αθλητές και τις οργανώσεις, αλλά και φυσικά τους φορείς, που θα διοργανώνουν τα αθλητικά αυτά γεγονότα.

Πάμε τώρα στο άρθρο 14. Θετική φαίνεται η διαφάνεια, που θα υπάρχει, μέσω της ανάρτησης και στα ερωτηματολόγια και εν τέλει στα αποτελέσματα αυτών των συστημάτων. Πιστεύουμε, όμως, ότι οι πράξεις αυτές συνιστούν εθελοντισμό, είναι άμισθοι, αλλά αυτό δε σημαίνει ότι δεν πρέπει να γίνεται έλεγχος. Πρέπει να γίνεται έλεγχος στους εν λόγω αθλητές. Και εδώ να δοθεί και μία βαρύτητα στον ερασιτεχνικό αθλητισμό, που πρέπει πάντα να διακρίνεται από υγεία και ευγενή άμιλλα. Είναι ακρογωνιαίος λίθος ο ερασιτεχνικός αθλητισμός, για να έχουμε υγεία, γενικότερα, στον όρο «αθλητισμός».

Τώρα, σε ό,τι αφορά το άρθρο 15, ας ελπίσουμε ότι το μόνο κόστος, που θα εισφέρει το εν λόγω άρθρο και θα επιβαρύνει τον ελληνικό λαό, πρέπει να το πούμε αυτό στους Έλληνες, θα είναι αυτό, που θα αποδίδεται για τον εξοπλισμό των εθελοντών, που είναι απαραίτητο φυσικά και όχι αυτές οι συμφωνίες, που αναφέρονται ότι θα κλείνονται με κρατικούς ή ιδιωτικούς φορείς και ιδρύματα. Έχουμε κάποιες επιφυλάξεις στο άρθρο 15, σε ό,τι αφορά το κόστος και τις συμφωνίες, που θα κλείνονται με τους ιδιωτικούς φορείς.

Θετικές ρυθμίσεις, που αφορούν το άρθρο 16, σε ό,τι αφορά τις εργασιακές και ασφαλιστικές συνέπειες του αθλητικού εθελοντισμού, όμως αυτοί, που θυσιάζουν σημαντικό μέρος του ελεύθερου χρόνου, συνδράμουν, δηλαδή, στη διοργάνωση αυτού του αθλητικού γεγονότος, σίγουρα δικαιούνται και την αντίστοιχη ανταμοιβή από το κράτος, έστω και αν αυτή δεν είναι, βέβαια, χρηματική, είναι με τη μορφή της άδειας, που δεν προσμετράται στην αντίστοιχη άδεια. Τα έχετε προβλέψει αυτά. «Θετική αύρα» του συγκεκριμένου άρθρου, να το πω έτσι, διότι ο εθελοντισμός πρέπει να στηριχθεί, αλλά όχι μόνο το χειροκρότημα. Πρέπει αυτοί οι άνθρωποι χρηματικά, βέβαια, να αμείβονται.

Υπάρχουν, βέβαια, πάρα πολλά άρθρα και στη συνέχεια, αλλά θα πάω λίγο στο άρθρο 19. Θετικό το γεγονός ότι οι έπαινοι, που αναφέρονται στους αθλητικούς εθελοντές και στις διοργανώσεις, είναι αυτή η ηθική επιβράβευση.

Και να προχωρήσουμε, παρακάτω, να πάμε στον πνευματικό αθλητισμό, για να κάνουμε και οικονομία του χρόνου. Σίγουρα, ο πνευματικός ψυχαγωγικός αθλητισμός παίζει πάρα πολύ σημαντικό ρόλο και έρχεται σε αντίθεση η άποψή μας, κύριε Υπουργέ, με τον ηλεκτρονικό αθλητισμό. Αν το εξηγήσουμε αυτό, είναι ότι ο ηλεκτρονικός αθλητισμός, που έχουμε αντίθετη άποψη τελείως, όσο κι αν είναι νόμιμος θα πω εγώ σε όλο τον κόσμο, το θέμα είναι ότι σε φέρνει αντιμέτωπο, με μια ψυχρή οθόνη. Αυτό σημαίνει ότι καλουπώνει τον άνθρωπο, ότι σιγά - σιγά του δημιουργεί μια ψυχοσύνθεση, για να συνηθίσει να έχει «νταλαβέρι», να το πω έτσι, ας μου επιτραπεί ο όρος και σχέση με τον υπολογιστή. Και αυτό θα τον οδηγήσει αργότερα, όπου ο ηλεκτρονικός αθλητισμός θα μεταβληθεί σε ηλεκτρονικό παιχνίδι - ηλεκτρονικό στοίχημα – στον ηλεκτρονικό τζόγο.

Και οι επιστημονικές μελέτες, δυστυχώς, λένε ότι όλα θεραπεύονται, τα ναρκωτικά, το αλκοόλ, το τσιγάρο. Με τον τζόγο σηκώνουν τα χέρια ψηλά.

Άρα, λοιπόν, εμείς πιστεύουμε ότι ο αθλητισμός πρέπει να είναι στο φυσικό του χώρο, απέναντι με τον θεωρητικό «αντίπαλο», να τον βλέπει κάποιος στα μάτια και θέλει πολλή προσοχή για τους νέους ανθρώπους, που θα έχουν αυτή την επαφή, με την οθόνη ενός υπολογιστή. Δεν μπορούμε να το δεχθούμε, όσο και αν προάγεται παγκοσμίως. Δεν σημαίνει πως ό,τι είναι επιτρεπτό παγκοσμίως, για άλλους λόγους, εμπορευματικού χαρακτήρα, ιδιωτικοοικονομικών κριτήριων και σκοπών και στόχων είναι και το ορθό για τους αυριανούς πολίτες, για τα αυριανά ακαδημαϊκά ενεργά κύτταρα, αν θέλουμε να έχουν κριτική σκέψη. Αντίθετα, με τον πνευματικό ψυχαγωγικό αθλητισμό, που το έχει διευκρινίσει ο Υπουργός, αν δεν κάνω λάθος, πέρα από το σκάκι και το μπριτζ, για να μην έχουμε και κάτι άλλες πόκες, ιστορίες και τα λοιπά.

Σίγουρα, το σκάκι είναι ένα υπέροχο παιχνίδι. Σίγουρα, το σκάκι είναι αυτό, που μπορεί πραγματικά να οξύνει την κριτική σκέψη, να γυμνάσει τον εγκέφαλο, να ευαισθητοποιήσει κόσμο, πραγματικά να φιλτράρουν, να αποκωδικοποιούν τι βλέπουν, να τα επεξεργάζονται και να παίρνουν γρήγορες και ορθές αποφάσεις. Το σκάκι πρέπει να αναβαθμιστεί. Το μπριτζ δεν το γνωρίζω, αλλά φαντάζομαι ότι είναι προς αυτή την κατεύθυνση, ότι έχει να κάνει με την εκγύμναση του μυαλού, σε ένα περιβάλλον κατάλληλα διαμορφωμένο. Αυτή είναι η διαφορά με τον ηλεκτρονικό αθλητισμό, εκεί έχεις τον αντίπαλο φίλο σου, μπροστά και παίζεις ώρες ένα πνευματικό παιχνίδι, όπου και οι δύο σκέφτονται.

Στο θέμα, όμως, του ηλεκτρονικού αθλητισμού, θέλει πολύ μεγάλη προσοχή, είναι η επαφή με τα ρομπότ της εποχής, με την ηλεκτρονική εποχή, που ζούμε και η οποία πραγματικά μας έχει απομονώσει, διότι πραγματικά αυτή μας έχει μεταφέρει στο σύνδρομο της μοναξιάς του πλήθους και πρέπει να το δούμε, κύριοι, είναι πάρα πολύ σημαντικό.

Στον εργασιακό αθλητισμό, ναι, προάγει την υγεία, προάγει ανθρώπους, οι οποίοι με τη συνέργεια, με το ομαδικό πνεύμα, μπορούν να προσφέρουν, είναι θετικό, στα περισσότερα άρθρα που βλέπουμε. Σε κάποια, βέβαια, έχουμε επιφυλάξεις και θα τις διατυπώσουμε αναλυτικά, αλλά ο εργασιακός αθλητισμός φέρνει κοινωνικές ομάδες, επαγγελματικές ομάδες πιο κοντά και αυτό έχει πολύ μεγάλη σημασία, για να μην είναι απομονωμένοι οι εργαζόμενοι, ο καθένας στον τομέα του.

Μάλιστα, αυτό που λέγαμε και χθες, σε ορισμένες επιχειρήσεις, που έβαλαν γυμναστική ή αθλητισμό, μέσα στο εργασιακό ωράριο, στο οκτάωρο, δηλαδή, το έχουν επιχειρήσει αυτό κάποιοι είχαν και καλύτερα αποτελέσματα στην παραγωγικότητα. Αλλά γενικά ο εργασιακός αθλητισμός προάγει και κάνει πιο υγιείς πολίτες. Αυτό είναι μία αλήθεια.

Σε ό,τι αφορά, βέβαια, στα υπόλοιπα άρθρα για τους Ολυμπιονίκες, πρέπει να επιβραβεύονται οι άνθρωποι και, μέχρι τώρα, είχαμε μόνο το ατομικό, θα λέγαμε, άθλημα. Τώρα, όμως, έχουμε και τα ομαδικά αθλήματα, βλέπε παράδειγμα την υδατοσφαίριση, με τόσες διακρίσεις. Ήταν αδικία να μην επιβραβεύονται Ολυμπιονίκες και με το βαθμό του έφεδρου Ανθυπολοχαγού από ό,τι έβλεπα μέσα και μελετούσαμε, αλλά και με το θέμα εισαγωγής στην τριτοβάθμια εκπαίδευση. Σίγουρα, είναι πρεσβευτές, ανά τον κόσμο. Έχουν σηκώσει τη γαλανόλευκη στους ώμους τους, μας έχουν κάνει υπερήφανους και δεν πρέπει να μείνουμε μόνο στα λόγια. Αυτό είναι σίγουρο.

Τώρα, από εκεί και πέρα, υπάρχουν και κάποιες επιφυλάξεις, στα επόμενα άρθρα, τα οποία θα τα διατυπώσουμε, βεβαίως.

Καθετί, που έχει να κάνει με τα Άτομα με Αναπηρία, είμαστε υπέρ. Άλλωστε, εμείς, ως Ελληνική Λύση, είχαμε πει από την πρώτη στιγμή να συσταθεί, με πρόταση, που κάναμε, για ένα εθνικό μητρώο, ώστε να ξέρουμε τους ανθρώπους, οι οποίοι πρέπει να βοηθηθούν με την αναπηρία, οπότε ό,τι έρχεται με ανθρώπους, οι οποίοι έχουν νοητική στέρηση, αυτά τα προσόντα, που τα αναδεικνύουν με κάποιες άλλες ικανότητες, στο σώμα και στο μυαλό τους, αλλά είναι περιθωριοποιημένοι, δυστυχώς, στην κοινωνία εμείς είμαστε προς την θετική κατεύθυνση.

Εκφράζουμε επιφυλάξεις στο θέμα της οπαδικής βίας. Κάνουμε και προτάσεις, κύριε Υπουργέ, θέλω να τις δείτε, γιατί δεν είναι ένα νομοσχέδιο, φαντάζομαι, που ψηφίστηκε και έφυγε. Οι ανάγκες της κοινωνίας, όπως θα διαδραματίζονται κάποια γεγονότα, θα φέρουν την ανάγκη να γίνουν κάποιες τροποποιήσεις, με απώτερο σκοπό, ποιο; Να έχουμε ένα καλύτερο αύριο για μας και τα παιδιά μας, γιατί φέρουμε ευθύνη για το πού φτάσαμε σήμερα όσον αφορά την οπαδική βία. Θέλετε, με την εμπορευματοποίηση των αθλημάτων; Θέλετε, με τη λανθασμένη πληροφόρηση και που δεν έχει γίνει ένας ουσιαστικός διάλογος; Από πλευράς προπονητών, από πλευράς παικτών, από πλευράς γονέων, από πλευράς σχολείου, πολυπαραγοντικά τα αίτια. Ξέρουμε την αιτία, αλλά, ενδεχομένως, πρέπει να ψάξουμε περισσότερο, ανάμεσα σε αυτό, που λέγεται αίτιο και αιτιατό.

Να το βρούμε, επιτέλους και να κάνουμε «ομελέτα σπάζοντας αυγά», αλλά ως Ελληνική Λύση, εκφράζουμε επιφυλάξεις, γιατί πιστεύουμε ότι σε ορισμένα σημεία είναι επιδερμικό και είναι σισύφειος η προσπάθεια. Σας ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ. Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδικής Αγορήτρια του ΜέΡΑ25):** Ευχαριστώ πολύ, κύριε Πρόεδρε.

Για το Πρώτο Μέρος του νομοσχεδίου, για την αντιμετώπιση της βίας, κλπ. αναφέρθηκα εκτενώς χθες, για τις αντιρρήσεις μας, που αφορούν και την κατεύθυνση, αλλά και την ανεπάρκεια, αποσπασματικότητα και αποτελεσματικότητα των προτεινόμενων ρυθμίσεων.

Η ανεπάρκεια και η αποσπασματικότητα της αντανακλαστικής νομοθέτησης αναδεικνύεται, θα έλεγα, πριν καν «στεγνώσει το μελάνι» του σχεδίου νόμου. Έρχονται οι Κοσμήτορες ΣΕΦΑΑ και ΤΕΦΑΑ και καταθέτουν συγκεκριμένη ουσιαστική πρόταση. Τη δημιουργία, δηλαδή, ειδικού ταμείου μόνιμης χρηματοδότησης για καινοτόμες έρευνες, τεκμηριωμένες παρεμβάσεις και εκπαίδευση, για τη βία στον αθλητισμό, αλλά και την αθλητική συμμετοχή. Οι πόροι του ταμείου προέρχονται από έσοδα των ομάδων και της πολιτείας. Το ταμείο προκηρύσσει ανταγωνιστικά έργα βασικής έρευνας, μελετών, παρεμβάσεων και εκπαιδευτικών δράσεων, που αφορούν στην κατανόηση, πρόληψη και αντιμετώπιση της βίας, την ανάπτυξη φιλάθλου πνεύματος και του ευ αγωνίζεσθαι και την προώθηση υγιούς συμμετοχής στο αθλητικό γίγνεσθαι. Προφανώς, θα μου επιτρέψετε να πω, ότι δεν πέρασε κάτι τέτοιο από το μυαλό της Κυβέρνησης, το είπα και χθες, τέτοιες παραλείψεις, όμως, θα έλεγα ότι είναι κρίσιμες και οφείλονται και στο γεγονός ότι θεωρείτε τη διαβούλευση μια περιττή διαδικασία, που θα έπρεπε να έχει γίνει πολύ μεγαλύτερη, επειδή θεωρείτε μάλλον ότι έχετε πάντα την πλήρη αλήθεια.

Έρχομαι, τώρα στο Δεύτερο Μέρος, στα άρθρα 10 έως 21 για τον αθλητικό εθελοντισμό. Ξέρετε, η υπόθεση του εθελοντισμού έχει πάντα δύο αναγνώσεις: Η μία είναι η ιδεαλιστική, που προσέχει μόνο την υλοποίηση μιας ανιδιοτελούς διάθεσης κοινωνικής προσφοράς. Η άλλη είναι αυτή, που αντιμετωπίζει το ζήτημα, στην πραγματικότητά του. Αυτή δίνει προσοχή στη δυνατότητα εκμετάλλευσης του εθελοντισμού, για κάθε άλλου είδους αλλότριο όφελος. Πολύ απλά, ο εθελοντισμός εξασφαλίζει μαζική προσφορά για την κάλυψη αναγκών, χωρίς κανένα κόστος. Επίσης, δίνει τη δυνατότητα καταστρατήγησης του δικαιώματος στην εργασία. Εδώ δεν υπάρχει ούτε μία διάταξη, που να διαφυλάσσει από τον κίνδυνο να θεσμοποιούμε τον εθελοντισμό, για να δημιουργήσουμε μια στρατιά απλήρωτης εργασίας. Διορθώστε με, κύριε Υπουργέ, αν κάνω λάθος, εσείς, η Κυβέρνηση, νομίζω ότι θέλετε να δημιουργήσετε ένα τέτοιο καθεστώς, νομοθετώντας, με αυτόν τον τρόπο. Στην καλύτερη περίπτωση, προσφέρετε στον εθελοντή, σαν «δόλωμα», τον εμπλουτισμό του βιογραφικού του, για να το χρησιμοποιήσει κατόπιν, στην προσπάθεια ανεύρεσης εργασίας σε ένα συναφές αντικείμενο. Αλήθεια, κύριε Υπουργέ, τι νόημα έχει η θέσπιση αξιολόγησης για τους εθελοντές;

Η διαδικασία αξιολόγησης είναι αφ’ εαυτής και εξ ορισμού ασύμβατη, με την έννοια και την ουσία της προσφοράς, μέσα από τον εθελοντισμό.

Γνωριζόμαστε όλοι, πολύ καλά, μεταξύ μας. Για εμένα ο σκοπός σας είναι προφανής. Η θεσμοθέτηση μιας στρατιάς απλήρωτης προσφοράς ή και κανονικής εργασίας, αλλά και μιας πελατειακής δεξαμενής απασχολήσιμων, κατά τη σύγχρονη νεοφιλελεύθερη ή εκσυγχρονιστική φρασεολογία, είναι εδώ.

Εντωμεταξύ, προβλέπετε και τη δυνατότητα ανέλεγκτης επεξεργασίας των προσωπικών τους δεδομένων από ιδιωτικές εταιρείες, που θα συμμετέχουν στην εκτέλεση του όλου έργου. Άλλο ένα νέο πεδίο δόξης λαμπρό! Μήπως υπάρχει εδώ καμία διάταξη για την προστασία των προσωπικών δεδομένων, που δεν έχουμε δει, για τον τρόπο παροχής της αναγκαίας συναίνεσης των εθελοντών κ.λπ.; Εμείς δεν βρήκαμε κι εσείς, προφανώς, θεωρήσατε ότι δεν χρειάζεται να το βάλετε. Ίσως, δεν θα έπρεπε να μας εκπλήσσει και αυτό.

Στο άρθρο 46, που προσθέτει άρθρο 23Α στο ν. 2725/1999, για το Συμβούλιο Αθλητικής Ψυχολογίας, έχετε λάβει και εσείς ένα εμπεριστατωμένο έγγραφο της Ελληνικής Εταιρείας Ψυχολογίας της Άσκησης και του Αθλητισμού. Όλοι καταλαβαίνουμε ότι οι απόφοιτοι των τμημάτων ψυχολογίας, στο επίπεδο των προπτυχιακών σπουδών, δεν έχουν αποκτήσει σχεδόν καμία ή πάντως οπωσδήποτε ανεπαρκή γνώση και επαφή με το αντικείμενο της αθλητικής ψυχολογίας. Συνεπώς, θα πρέπει να θεσπίζεται, ως απαραίτητη προϋπόθεση, η μετεκπαίδευση ή η εξειδίκευση στο συγκεκριμένο αντικείμενο, γιατί μόνο έτσι θα έχουν ουσιαστική αξία οι ρυθμίσεις για τον Σύμβουλο Αθλητικής Ψυχολογίας, συν όλα όσα είπαμε, κύριε Υπουργέ, το πρωί, ότι για να μπορεί κάποιος να πάρει έναν Σύμβουλο Αθλητικής Ψυχολογίας, θα πρέπει να μπορεί και να τον πληρώνει.

Με το άρθρο 47, προσθέτετε δεύτερο εδάφιο, στην παράγραφο 2 του άρθρου 24 του ν. 2725. Με αυτή την προσθήκη, ανατρέπετε, στην ουσία, τη βάση της παροχής του δικαιώματος ψήφου, που είναι η αθλητική δραστηριότητα του Σωματείου. Προσέξτε, γιατί και εδώ θα έχουμε προβλήματα, εννοώ, εάν δεν θέλετε να τα έχουμε, θα δημιουργηθεί μεγάλη σύγχυση και θα δημιουργηθεί μια πολύ προβληματική κατάσταση, με κύματα αμφισβητήσεων, ως προς την ύπαρξη ή μη δικαιώματος ψήφου για πάρα πολλά σωματεία. Σας παρακαλώ, πάρα πολύ, να ξαναδείτε το μητρώο, το άνοιγμα του μητρώου.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)** *(ομιλεί εκτός μικροφώνου)*: Ανοιχτό είναι!

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Ανοιχτό είναι, κύριε Υπουργέ, αλλά το ανοίξατε για το 2022 και όχι για το 2021, που, όπως είπα και χθες, ο κύριος Γενικός είχε πει ότι θα ανοίξει, για να διορθωθούν όλα τα προβλήματα, που παρουσίαζε το σύστημα, όχι τα σωματεία, για όλα τα σωματεία, που είχαν μπει μέσα, για να μπορέσουν να συμμετέχουν στις εκλογές των Γενικών Συνελεύσεων.

Στο άρθρο 52, για τους βετεράνους αθλητές, η καθιέρωση κατηγορίας βετεράνων αθλητών, που θα έχουν και πλήρη δικαιώματα, θα δημιουργήσει σοβαρά προβλήματα, κύριε Υπουργέ. Καταρχήν, δεν συμβάλλει στην κατά βάθος ανάπτυξη, με την ανάδειξη νέων αθλητών. Πάντως, είναι οπωσδήποτε απαραίτητη η διατήρηση ανώτατου ηλικιακού ορίου για την έκδοση νέων δελτίων, όπως και η θέσπιση προϋποθέσεων, για την ανανέωση αυτών, επίδοση, κατάταξη κ.λπ. Εντωμεταξύ, η υποχρέωση ετήσιας ανανέωσης των δελτίων αθλητικής ιδιότητας θα προκαλέσει πραγματική συμφόρηση. Εδώ τα συστήματα, που έχουμε και τα οποία δεν μπορούμε να ανανεώσουμε, γιατί δεν έχουμε την οικονομική δυνατότητα, δεν μπορούμε να είμαστε συνεπείς στα δελτία, που αυτή τη στιγμή βγάζουμε, όσον αφορά τους νέους αθλητές. Φανταστείτε, τώρα, να δεχθούμε και το φόρτο όλων αυτών, που προστίθεται, μέσα από αυτή τη διαδικασία, η οποία ορίζεται, μέσα από αυτό το νόμο. Προβλήματα, επίσης, θα δημιουργήσει και το δικαίωμα ελεύθερης μεταγραφής, μετά το 19ο έτος και αυτά, οπωσδήποτε, δεν τα λύνει η καθιέρωση αποζημίωσης κατάρτισης, που είναι, άλλωστε, εντελώς δύσκολο να προσδιορισθεί, ο προσδιορισμός του ύψους της οποίας είναι δύσκολος, μιλάω για την αποζημίωση. Επισημαίνουμε και μια σημαντική ατέλεια της διάταξης, από την οποία δεν προκύπτει, εάν το δικαίωμα αυτό παρέχεται άπαξ ή μπορεί να ασκηθεί περισσότερες φορές. Θα πούμε περισσότερα στην Ολομέλεια, κύριε Υπουργέ, είπαμε προηγουμένως αρκετά, σε σχέση με τους φορείς.

Για το άρθρο 63 και τα Κέντρα Γιόγκα: Εάν η γιόγκα δεν είναι ξένη προς την έννοια της άθλησης, θα πρέπει να τηρούνται κτιριολογικές προϋποθέσεις και όροι λειτουργίας, παρόμοια με αυτά των ιδιωτικών γυμναστηρίων, π.χ. αποδυτήρια, ελάχιστα τετραγωνικά, ασφάλεια χώρων κ.λπ. Να σημειώσω εδώ ότι, όπως είναι γνωστό, η γιόγκα χαρακτηρίζεται και σαν άσκηση υψηλής έντασης και τεχνικής, όπως η aerial γιόγκα με πανιά αιώρησης, η power γιόγκα ή και η hot γιόγκα. Πρέπει να σας έχουν ενημερώσει πάνω σε αυτά.

Απαιτεί, λοιπόν, ειδικό εξοπλισμό, αλλά και σε όλες αυτές τις περιπτώσεις, απαιτεί ειδικό χώρο και σίγουρα αποδυτήρια και ό,τι άλλο χρειάζεται για τα κανονικά γυμναστήρια. Εάν εσείς θέλετε να την αντιμετωπίζετε σαν αποκλειστικά πνευματική άσκηση, θα έπρεπε να έχετε και διατάξεις, που να ορίζουν το περιεχόμενο της δραστηριότητας. Διατάξεις για τον έλεγχο, όσον αφορά στην αποκλειστική παροχή υπηρεσιών εκμάθησης και πρακτικής γιόγκα, αλλά και για τις κυρώσεις, σε περίπτωση παραβιάσεων ή καταστρατήγησης, εδώ δεν βλέπουμε τίποτα τέτοιο.

Συνεπώς, θέλετε να δημιουργήσετε ένα ανέλεγκτο και θολό πεδίο επαγγελματικής δραστηριότητας, χωρίς καμία προϋπόθεση και, εν τέλει, ένα θεσμοποιημένο δίκτυο αθέμιτου ανταγωνισμού προς τα ιδιωτικά γυμναστήρια. Είμαι σίγουρη, κύριε Υπουργέ, ότι εδώ δεν έχετε ευθύνη εσείς, αλλά έχουν ευθύνη όσοι δεν σας ενημερώνουν επακριβώς επί όλων αυτών των θεμάτων, γιατί είναι πάρα πολύ σοβαρό εδώ αυτό το θέμα.

Με το άρθρο 64, το είπα και χθες, μεταβιβάζεται, χωρίς αντάλλαγμα, στο Δήμο Σίφνου η κυριότητα όλων των εδαφικών εκτάσεων, μαζί με τις σε αυτές κτιριακές και λοιπές αθλητικές εγκαταστάσεις και τον περιβάλλοντα χώρο, του Εθνικού Αθλητικού Κέντρου Νεότητας Σίφνου. Μιλάμε για έκταση 2.931 τετραγωνικών μέτρων, που απέκτησε η Γενική Γραμματεία Αθλητισμού, από δωρεά του Εν Αθήναις Συνδέσμου Σιφνίων, από το 1969. Πρόκειται για Σύλλογο με υπεραιωνόβια δράση και με πολύπλευρη και πολύτιμη προσφορά.

Τώρα, εσείς έρχεστε να καταργήσετε και το νομικό πρόσωπο δημοσίου δικαίου, το Εθνικό Αθλητικό Κέντρο Νεότητας Σίφνου, που ιδρύθηκε το 1971, για την ανέγερση, αποπεράτωση και διαχείριση του Κέντρου. Το καταργείτε, ως αυτοτελές νομικό πρόσωπο. Επιχειρείτε, λοιπόν, αυτή την κίνηση, ενώ ξέρετε, ίσως και επειδή ακριβώς ξέρετε, ότι υπάρχει εκκρεμής αγωγή του δωρητή, κύριε Υπουργέ, του Συνδέσμου Σιφνίων, κατά του Ελληνικού Δημοσίου για την ανάκληση της δωρεάς, για πολύ συγκεκριμένους λόγους, ότι δεν τηρήθηκαν οι όροι, δεν εκπληρώθηκε ο τρόπος, όπως λένε, νομικά, που βαρύνει τη δωρεά.

Επίσης, το Κέντρο έχει εγκαταλειφθεί από το Δημόσιο από το 2012 και ρημάζει. Ακόμα χειρότερα, την τελευταία διετία το Υπουργείο δεν έχει καν ορίσει διοίκηση στο νομικό πρόσωπο. Το άρθρο αυτό νομίζω ότι πρέπει να το αποσύρετε και για λόγους ουσίας, αλλά και γιατί συνιστά μια, θα μου επιτρέψετε να πω, ανεπίτρεπτη ρύθμιση, με την οποία η εκτελεστική εξουσία επιχειρεί να παρακάμψει, να προλάβει, δηλαδή και να ακυρώσει το ρόλο της δικαστικής εξουσίας. Μπορούμε, κύριε Υπουργέ, να μιλήσουμε και για οποιαδήποτε μεταβίβαση, αλλά μόνο μετά την τελεσίδικη δικαστική απόφαση. Τότε, θα ήταν πιο σωστό να το κάνουμε αυτό.

Τέλος, πριν κλείσω, κύριε Υπουργέ, θέλω να σας πω ότι προσωπικά θα καταθέσω τροπολογία, που αφορά στην ομόφωνη απόφαση της ολομέλειας της Ολυμπιακής Επιτροπής, από τις 2/11/2021, για τροποποίηση του άρθρου 7, παράγραφος 4, αφού είχε διαπιστώσει η Επιτροπή Ολυμπιακών Αγώνων το πρόβλημα, που είχε προκύψει, ότι, δηλαδή, στην πράξη δεν είναι εφαρμόσιμο και δεν είναι σύμφωνο, με τις γενικές αρχές, που διέπουν το δίκαιο των σωματείων και των λοιπών συλλογικών οργάνων και το οποίο ενέκρινε, με το από 10/12/2021 έγγραφό της και το οποίο σας κοινοποιήθηκε, κύριε Υπουργέ, στις 16/12/2021, δηλαδή, από το Δεκέμβρη μήνα. Έχει περάσει ένα αρκετά μεγάλο χρονικό διάστημα και θα σας παρακαλέσω να αποδεχθείτε την τροπολογία αυτή, επιλύοντας ένα πρόβλημα, που εσείς, με το νόμο και την ασάφειά του, έχετε δημιουργήσει και τους συναδέλφους θα παρακαλέσω να τη στηρίξουν.

Κλείνω με τα θέματα, που τέθηκαν, στη διαδικασία της ακρόασης των φορέων από τον εκπρόσωπο της Ομοσπονδίας του ΣΕΓΑΣ. Ακούστηκαν και καταγράφτηκαν οι θέσεις της Ομοσπονδίας και για να μην κουράζω με ταυτόσημες επαναλήψεις, νομίζω ότι είναι αρκετό να δηλώσω και είναι σαφές ότι συμφωνώ και επαυξάνω σε όλα τα σημεία της παρέμβασής τους. Ευχαριστώ πολύ.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Σενετάκης Μάξιμος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Βαγενά - Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κύριος Μωραΐτης.

**ΑΘΑΝΑΣΙΟΣ ΜΩΡΑΪΤΗΣ:** Όχι, θέλω να βάλω ένα θέμα. Ο κύριος Υπουργός θα μιλήσει μετά από εμάς; Τώρα; Θέλω να βάλω ένα θέμα στον Πρόεδρο, για να είναι πιο παραγωγική η συζήτησή μας. Εγώ περίμενα να αρχίσει η συνεδρίαση, η δεύτερη, με κάποιες απαντήσεις του Υπουργού, πάνω σε θέματα, τα οποία μπήκαν από την ακρόαση φορέων. Δηλαδή, αυτή τη στιγμή, οι Εισηγητές όλων των Κομμάτων αναγκάστηκαν να τοποθετηθούν στην κατ’ άρθρον συζήτηση, αλλά και εμείς θα παίρνουμε τώρα το λόγο, όταν κατά τη διαδικασία που προηγήθηκε οι φορείς έκαναν προτάσεις, είχαν ενστάσεις, αντιρρήσεις, ζήτησαν διευκρινίσεις, έγινε καταγγελία. Σε όλα αυτά θεωρώ…

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Μωραϊτη, μισό λεπτό, να σας προλάβω λίγο. Κατ’ αρχάς, ξέρουμε ότι οι Υπουργοί και οι Υφυπουργοί παίρνουν τον λόγο, όποτε θέλουν. Εξάλλου, είπατε αυτό που θέλατε. Υπάρχει και η 4η συνεδρίαση. Θα μιλήσει ο Υπουργός και έχουμε και 4η συνεδρίαση, με τη β΄ ανάγνωση. Θα ακούσετε τι θα πει ο Υπουργός και θα ξαναμιλήσετε εκεί. Θέλετε το λόγο, κανονικά, για τη συνεδρίαση;

Ορίστε, έχετε το λόγο.

**ΑΘΑΝΑΣΙΟΣ ΜΩΡΑΪΤΗΣ:** Λοιπόν, δεν θέλω να επαναλάβω, κύριε Πρόεδρε, όλα αυτά τα οποία είπα στη χθεσινή συνεδρίαση εγώ και επανέλαβε ο Εισηγητής μας σήμερα, για όλη αυτή τη φαρσοκωμωδία της διαβούλευσης και το πρώτο Μέρος. Μάλιστα, σήμερα, ένας εκ των φορέων, ο Πρόεδρος της Superleague, το αποκάλυψε, σε μια μάζωξη, σε ένα ξενοδοχείο, αλλά σήμερα είδαμε κάτι, το οποίο δεν έχει προηγούμενο. Σε αυτή την Αίθουσα, είμαι από το 2004, κύριε Πρόεδρε, έχω δει συζητήσεις πολλών νομοσχεδίων στην Επιτροπή και στην Ολομέλεια, αλλά ειλικρινά αυτή την απαξίωση της διαδικασίας της διαβούλευσης με το να μην έρθουν κάποιοι από αυτούς που καλέσαμε, δεν έχει υπάρξει. Πρώτον αυτό.

Δεύτερον, κάποιοι ήρθαν να απαντήσουν για τον Υπουργό. Δηλαδή, δεν ξέρω πως έχουν μπερδέψει το ρόλο τους και αναφέρομαι, συγκεκριμένα, στον κύριο Γρηγοριάδη, ένα κομματικό στέλεχος της Ν.Δ.. Δεν έχω πρόβλημα μαζί του, αλλά θα μπορούσε να περιμένει την άποψη του Υπουργού, τουλάχιστον και όχι να προσπαθήσει να τον δικαιολογήσει, κάτω από ποιο άγχος, δεν μπόρεσα να καταλάβω. Θέλω να κρατήσω από τη διαβούλευση, γιατί εμείς, ενώ καταγγείλαμε τη διαδικασία, καθίσαμε και ακούσαμε τους προβληματισμούς, που κατατέθηκαν.

Έρχομαι στον κύριο Χρονόπουλο, ο οποίος, ακόμα και αυτός, έθεσε τους προβληματισμούς του, αγαπητέ μου, κύριε Υπουργέ, για την κουκούλα. Ακόμη και ο κ. Χρονόπουλος, η Ελληνική Αστυνομία, μάς είπε ότι όσον αφορά στο ψηφιακό μητρώο λεσχών, που θα πρέπει να έχει πρόσβαση η Αστυνομία, μέχρι τώρα δεν υπάρχει καμία υπηρεσία και καμία οργάνωση στην αστυνομία, για να μπορέσει να υποδεχθεί αυτή τη δουλειά, τον όγκο κτλ.. Αλλά είπε και κάτι πάρα πολύ σημαντικό, το οποίο στη δημόσια αντιπαράθεση μας με τον Υπουργό, θεωρώ ότι είναι στην ατζέντα την καθημερινή. Πώς ξεκίνησε ο κ. Υπουργός και οι άλλοι Υπουργοί, για να δικαιολογήσουν όλο αυτό το «κρεσέντο» επικοινωνίας, που είδαμε, έτσι, κι όλο αυτό τον ποινικό λαϊκισμό τις προηγούμενες ημέρες, ότι πρέπει να επιστρέψει η ελληνική οικογένεια στα γήπεδα. Και έρχεται εδώ, λοιπόν, στη διαβούλευση μας, ο εκπρόσωπος της Ελληνικής Αστυνομίας και λέει ξεκάθαρα ότι πλέον η βία, η οπαδική και οι συμπλοκές, δεν είναι στα γήπεδα. Είναι εκτός γηπέδων.

Άρα, λοιπόν, το έχω θέσει και το ξαναθέτω. Πρέπει να μας προβληματίσει, γιατί τελικά η νεολαία μας, η ελληνική οικογένεια, όπως και ένα μεγάλο κομμάτι των φίλων του ποδοσφαίρου έχουν γυρίσει την πλάτη στο ποδόσφαιρο.

Θα μου επιτρέψετε να επαναλάβω αυτό, που έχω πει, πολλές φορές. Δεν γύρισαν την πλάτη στο ποδόσφαιρο, λόγω της οπαδικής βίας. Γυρίζουν και γύρισαν την πλάτη στο ποδόσφαιρο για τη σήψη, τη διαπλοκή, όλα τα παιχνίδια, τα οποία παίζονται και απογοητεύουν τους φιλάθλους και αυτούς, που, πράγματι, αγαπούν το ελληνικό ποδόσφαιρο.

Αυτό το οποίο με προβλημάτισε, επίσης, ήταν το παράπονο του κ. Κολυμπάδη. Κατά την ακρόαση φορέων, το έθεσε. Έμεινα στα καλά λόγια, που έλεγε ο κύριος Κολυμπάδης, ο εκπρόσωπος της Ε.Ο.Ε.. Μας είπε ότι είναι σε σωστή κατεύθυνση το νομοσχέδιο, αλλά όχι τολμηρό κ.λπ. και ότι έχει ένα παράπονο. Ειλικρινά, όταν το έθετε, δεν μπορούσα να καταλάβω τι ακριβώς γίνεται. Έλαβα από τους συνεργάτες μου μετά ένα δημοσίευμα, που μέσα σε 20 σειρές, με ενημέρωσαν ακριβώς τι εννοούσε ο κύριος Κολυμπάδης: Όλα αυτά που η κυρία Σακοράφα και ο εκπρόσωπος του ΣΕΓΑΣ ανέφεραν. Αναφέρομαι στην τροποποίηση του καταστατικού της Ε.Ο.Ε., που ζητάει η Επιτροπή και, βεβαίως, ο Υπουργός δεν το νομοθετεί. Εγώ, κύριε Υπουργέ, με όλο το σεβασμό, δεν θέλω να πιστέψω αυτό το δημοσίευμα. Γιατί αυτό το δημοσίευμα δεν σας τιμά και μάλιστα, αποκαλύπτει ένα ολόκληρο σχέδιο για τον κύριο Οικονόμου. Λέει διάφορα πράγματα. Δεν είχα αυτή την εικόνα, αλλά θεωρώ ότι πρέπει να απαντήσετε σε αυτό. Είναι πάρα πολύ σημαντικό θέμα.

Κύριε Πρόεδρε, δεν θέλω να πω άλλα για το πρώτο κομμάτι του νομοσχεδίου, την οπαδική βία και τις λέσχες φιλάθλων. Αυτό, το οποίο θα πρέπει να μας προβληματίσει και μπήκε και στην πρωινή συνεδρίαση μας, είναι όσον αφορά στην έδρα της λέσχης, που γίνεται υποχρεωτικά η έδρα του αθλητικού σωματείου. Αυτό πρέπει να το δείτε, κύριε Υπουργέ. Είναι κάτι, το οποίο πρέπει να το δείτε και εγώ ειλικρινά θέλω μια απάντηση, γιατί αναστέλλεται μέχρι 31/7/2022 η λειτουργία όλων των λεσχών φιλάθλων και παραρτημάτων τους, καθώς και των γραφείων κ.λπ.. Ειλικρινά, θεωρώ ότι πρέπει να μας δώσετε κάποιες απαντήσεις.

Μιλάμε για ένα νομοσχέδιο, το οποίο προσπαθεί να βάλει σε μια νέα βάση το κομμάτι του αθλητικού εθελοντισμού και χαιρετίζω την πρωτοβουλία του Υπουργού. Πράγματι, πρέπει να δούμε το κομμάτι αθλητικός εθελοντισμός, αλλά όχι πρόχειρα. Δεν μπορούμε να το δούμε, κάτω από το πρίσμα, το οποίο έρχεται εισηγητικά να νομοθετεί, γιατί θεωρώ ότι εδώ οι ορισμοί είναι ανακριβείς. Είναι ανακριβείς, κύριε Πρόεδρε, καθώς περιγράφεται, ως εθελοντικός αθλητισμός και εθελοντικός αθλητής, ενώ στην πραγματικότητα πρόκειται για εθελοντική εργασία και εργαζόμενους και μάλιστα, χωρίς πρόβλεψη, με ποιες ειδικότητες σε αθλητικές διοργανώσεις.

Θεωρώ ότι έχουμε λίγες μέρες. Ο Υπουργός άκουσε και τους άλλους προβληματισμούς από τα άλλα Κόμματα. Είναι ένα θέμα, το οποίο πρέπει να νομοθετήσουμε. Δεν λέω ότι δεν πρέπει, αλλά όχι πρόχειρα. Όχι ο καθένας, όπως αυτός και οι σύμβουλοί του το είδαν. Ας αποδεχθεί ο Υπουργός συνολικά τους προβληματισμούς, που μπήκαν και από τα άλλα Κόμματα.

Ο πνευματικός αθλητισμός συμφωνούμε, όπως μπαίνει. Έχουμε μια επιφύλαξη στο άρθρο 24. Τα είπε ο Εισηγητής μας. Δεν θέλω να τα επαναλάβω.

Έρχομαι σε ένα άλλο μεγάλο κομμάτι, σε ένα κεφάλαιο του νομοσχεδίου, που είναι ο ηλεκτρονικός αθλητισμός. Θέλω ξεκαθαρίσω κάτι. Είμαστε υπέρ μιας ρύθμισης του ηλεκτρονικού αθλητισμού. Δεν πρέπει να αφήσουμε, σε καμία περίπτωση, αυτό το μεγάλο κεφάλαιο, το οποίο απασχολεί, κυρίως, νέους ανθρώπους, νέα παιδιά, χωρίς η πολιτεία να έρθει και να το ρυθμίσει, αλλά όχι με την ένταξή τους στην αρμοδιότητα της Γενικής Γραμματείας Αθλητισμού και με τον τρόπο, τον οποίο το κάνει ο Υπουργός στο νομοσχέδιο.

Θέλω να τονίσω, ότι ελάχιστες χώρες έχουν αναδείξει τα e-sports στην αθλητική τους νομοθεσία. Θεωρώ ότι προκαλεί, αν μη τι άλλο, απορία αυτή η βιασύνη του Υπουργείου για ένα τόσο σοβαρό θέμα, σε μια ελλιπή, τμηματική και πρόχειρη ρύθμιση του πεδίου. Και με δεδομένη, βέβαια, την πολυπλοκότητα της φύσης των e-sports, απαιτείται θεωρώ περισσότερος χρόνος διαβούλευσης. Έχουν μπει τα e sports, στη ζωή μας; Βεβαίως, έχουν μπει. Πόσοι ασχολούνται στη χώρα μας, με τα e-sports; Χιλιάδες άνθρωποι, στη χώρα μας. Αν καθίσουμε να δούμε ποια είναι τα πιο δημοφιλή παιχνίδια, αθλήματα, θα έλεγε ο Υπουργός, εκεί εγώ προβληματίστηκα, είναι στην πλειοψηφία τους τα περισσότερα πολεμικά.

Εμείς, λοιπόν, έχουμε όλη την καλή διάθεση αυτό το μεγάλο θέμα να το δούμε. Και γι’ αυτό, όπως είπε και ο Εισηγητής μας, προτείνουμε την απόσυρση αυτού του κεφαλαίου και να καθίσουμε όλοι μαζί και να δούμε πώς ένα νέο κεφάλαιο, γιατί πρόκειται για ένα νέο κεφάλαιο, όχι σε αυτό το νομοσχέδιο, ένα νέο κεφάλαιο στη ζωή μας, τα e-sports έχουν μπει στη ζωή μας. Έχουμε δει events και διοργανώσεις, το προηγούμενο διάστημα, σε άλλες χώρες με 100.000 - 150.000 ανθρώπους και ηλεκτρονικά να συμμετέχουν ακόμη χιλιάδες άνθρωποι. Πρέπει να βάλουμε ένα πλαίσιο; Πρέπει να βάλουμε. Αλλά θεωρώ ότι δεν πρέπει να βιαστούμε και να φέρουμε τα αντίθετα αποτελέσματα.

Το είπε και ο Εισηγητής μας, το είπα και εγώ χθες. Θεωρώ ότι τα e-sports είναι θέμα ρύθμισης του πεδίου. Πρέπει να περάσει και στο Υπουργείο Ανάπτυξης, ως δραστηριότητα ηλεκτρονικών παιγνίων, αλλά πρέπει να δούμε και το Υπουργείο Ψηφιακής Διακυβέρνησης τι λέει. Πρέπει να δούμε αυτά τα Υπουργεία τι λένε ή είπαμε να κάνουμε μόνο τη δική μας προσέγγιση; Εγώ θα χαρώ από εσάς να μας δώσετε τις απαραίτητες απαντήσεις. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ. Κύριε Μωραΐτη, η κριτική είναι καλοδεχούμενη, φυσικά, πάντα, αλλά θα πρέπει να είναι και τεκμηριωμένη.

Ήθελα να σχολιάσω, επειδή αναφερθήκατε ξανά επί της διαδικασίας και των φορέων, που εκλήθησαν. Μιλήσατε για τον κ. Γρηγοριάδη, τον Πρόεδρο της Ομοσπονδίας Πτυχιούχων ΤΕΦΑΑ, για τον τρόπο, με τον οποίο μίλησε, στην Επιτροπή. Ήθελα να σας πληροφορήσω ότι ο κ. Γρηγοριάδης, ως Πρόεδρος Ομοσπονδίας Πτυχιούχων ΤΕΦΑΑ προτάθηκε να κληθεί στους φορείς, όχι από τη Νέα Δημοκρατία, από το Κόμμα της Πλειοψηφίας, αλλά προσκλήθηκε από το Κίνημα Αλλαγής. Άρα, όταν απευθύνετε μομφές στο Προεδρείο, γιατί μομφή ήταν αυτή, για άλλη μια φορά, ενώ σας έχω απαντήσει επανειλημμένα, σήμερα, να είστε λίγο προσεκτικός σε αυτά, που λέτε και πως τα τεκμηριώνετε.

Δεύτερον, κύριε Συντυχάκη, στη δική σας ομιλία, αναφερθήκατε στο θέμα της χρήσης ψυχολόγων από τις αθλητικές ομοσπονδίες και είπατε ότι δεν κάλεσα κάποιον φορέα. Θέλετε να μου διευκρινίσετε ποιον φορέα δεν κάλεσα;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Όχι μόνο για τη συγκεκριμένη διάταξη…

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ήσασταν συγκεκριμένος, για τη διάταξη των ψυχολόγων.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ναι, γιατί εκεί περισσότερο μου κόλλησε για να το αναφέρω, αλλά δεν αφορά μόνο τη συγκεκριμένη διάταξη. Είναι ο Πανελλήνιος Σύλλογος Επαγγελματιών Αθλητισμού και Άσκησης.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ωραία, επειδή αναφερθήκατε στο θέμα των ψυχολόγων και είπατε ότι δεν κάλεσα έναν φορέα για το θέμα των ψυχολόγων, εσείς, ως Κ.Κ.Ε., προτείνατε 3 φορείς, κανένας από τους φορείς αυτούς δεν είχε να κάνει με το θέμα της ψυχολογίας, αντιθέτως, κλήθηκε και μίλησε και ήταν στην Επιτροπή μας, στην προηγούμενη συνεδρίαση η Ελληνική Εταιρεία Ψυχολογίας Άσκησης και Αθλητισμού, η οποία και αυτή προτάθηκε από τη Μειοψηφία και όχι από την Πλειοψηφία. Για να είμαστε ξεκάθαροι και όταν λέμε, λοιπόν, ότι η διαδικασία δεν γίνεται σωστά, να ξέρετε ότι η διαδικασία ακολουθήθηκε, ο Κανονισμός ακολουθήθηκε, εκλήθησαν φορείς, οι οποίοι προτάθηκαν από τη Μειοψηφία και να τεκμηριώνετε πιο προσεκτικά αυτά που λέτε, όταν απευθύνετε μομφές στο Προεδρείο για τη διαδικασία.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κύριε Πρόεδρε, επιτρέψτε μου, επειδή ήμουνα σαφής και δεν περιαυτολογώ σε ορισμένα πράγματα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Συντυχάκη, υπάρχουν τα πρακτικά.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κύριε Πρόεδρε, ακούστε με και θα συμφωνήσουμε, δεν υπάρχει θέμα.

Τον συγκεκριμένο Σύλλογο τον ανέφερα στην προκειμένη περίπτωση της διάταξης, που αφορά τους ψυχολόγους, τον ανέφερα, όμως και σε δεύτερη φάση, στη διάταξη που αφορά το άθλημα γιόγκα, που επίσης είπα ότι συντασσόμαστε με τη θέση του Πανελλήνιου Συλλόγου Επαγγελματιών Αθλητισμού και Άσκησης. Δηλαδή, ο Πανελλήνιος Σύλλογος Επαγγελματιών Αθλητισμού και Άσκησης δεν περιορίζεται σε ένα συγκεκριμένο άθλημα, σε ένα συγκεκριμένο τομέα.

Από αυτή την άποψη, λοιπόν, θεωρώ ότι ήταν χρήσιμη η παρουσία του εδώ. Εσείς δεν το κρίνατε σκόπιμο να είναι. Εγώ απλά το σχολίασα. Νομίζω ότι κλείνει εκεί.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Υπάρχουν τα πρακτικά, που μπορεί κανένας να ανατρέξει, αλλά για το θέμα της ψυχολογίας ποιος είναι πιο ειδικός από την Ελληνική Εταιρεία Ψυχολογίας Άσκησης και Αθλητισμού;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ίσα-ίσα, πολλά από αυτά που είπα, είναι της συγκεκριμένης εταιρείας.

**ΑΘΑΝΑΣΙΟΣ ΜΩΡΑΪΤΗΣ:** Κύριε Πρόεδρε, συγνώμη. Μου κάνατε μία μομφή. Η απάντησή σας γι’ αυτά που είπα για τον κ. Γρηγοριάδη ήταν ότι δεν τον πρότεινε η Νέα Δημοκρατία. Αυτό δεν είναι απάντηση του Προέδρου, προσέξτε. Εδώ πέρα, ο κύριος Γρηγοριάδης απαντούσε στους Βουλευτές, αν καταλάβατε και ο κ. Τσιχτής το ίδιο. Αυτό δεν το έχω ξαναδεί, σε τέτοιο βαθμό. Αυτό μόνο. Τίποτα άλλο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Δεν θα το συνεχίσω αυτό. Εσείς προσπαθήσατε να πείτε ότι διακωμωδήθηκε η διαδικασία εδώ. Σας είπα, λοιπόν, ότι οι πτυχιούχοι ΤΕΦΑΑ δεν προσκλήθηκαν ούτε από τον Υπουργό ούτε από την Πλειοψηφία, προσκλήθηκαν από τη Μειοψηφία.

Η κυρία Ασημακοπούλου έχει το λόγο.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, στον αθλητισμό, ειδικά στο ποδόσφαιρο, έχουν αντικατασταθεί σε μεγάλο βαθμό τα στοιχεία της άθλησης, της ψυχαγωγίας, της άμιλλας, της διάκρισης, της τοπικής ταυτότητας, με εκείνα της απόκτησης υλικών αγαθών, της εγωκεντρικής υπεροχής, της ταπείνωσης του αντιπάλου, της απόλυτης εμπορευματοποίησης και του ανταγωνισμού σε κάθε τι, που αφορά το αθλητικό γεγονός.

Η βία στα γήπεδα αποτελεί μέρος της γενικότερης κοινωνικής βίας, που αναπτύσσεται στις σύγχρονες κοινωνίες από κοινωνικά, οικονομικά και πολιτικά αίτια.

Οι αιτίες των βίαιων γεγονότων στα ελληνικά γήπεδα πρέπει να αναζητηθούν στα προβλήματα της ζωής των νέων ανθρώπων, στην ανεργία, στην ανασφάλεια, στην αποξένωση και άλλα.

Η οπαδικότητα, που επιλέγεται από το άτομο, ως απάντηση στα προβλήματά του, του δίνει την ψευδαίσθηση της ταυτότητας, της δύναμης, μέσα σε μια ομάδα, της αναγνώρισης και της υπεροχής.

Θα πούμε, για ακόμη μια φορά, ότι είναι τραγικό το γεγονός ότι σε μια ευνομούμενη πολιτεία έπρεπε να σκοτωθεί ένας νεαρός συμπολίτης μας, για να υπάρξει νομοθετική κινητοποίηση.

Η δημιουργία αξιόπιστων μηχανισμών συνεχούς παρακολούθησης των αναγκών των θεατών αθλητικών εκδηλώσεων, καθώς και η αποτίμηση των ληφθέντων μέτρων για την ασφάλειά τους, κατά τη διάρκειά τους, είναι απολύτως αναγκαία.

Ξεκινώντας με το άρθρο 1, γίνεται λόγος για ισχυροποίηση του θεσμικού πλαισίου για την αντιμετώπιση της οπαδικής βίας. Γίνονται, πράγματι, κάποια βήματα, αν και πολύ καθυστερημένα, προς τη σωστή κατεύθυνση, αλλά το μεγαλύτερο πρόβλημα είναι η πρόβλεψη για τα παραρτήματα των λεσχών φιλάθλων.

Στο άρθρο 3, για τις λέσχες φιλάθλων των αθλητικών σωματείων θεωρούμε, ότι ναι μεν μπορεί να υπάρχουν κάποιες αυστηρές κυρώσεις, αλλά κακώς προβλέπονται παραρτήματα, που εν τοις πράγμασι, θα είναι στις ευρύτερες περιοχές και όχι στις έδρες των ομάδων, με αποτέλεσμα να συνεχίζουν να κινδυνεύουν οι περίοικοι της έδρας και οι περιουσίες τους. Αρκεί μία και μόνο λέσχη, για κάθε ομάδα, αποκλειστικά στην έδρα της ομάδας, με τις ευθύνες και τις κυρώσεις, που καλώς προβλέπονται.

Στο άρθρο 6, για το ψηφιακό μητρώο μελών λεσχών φιλάθλων, έχουμε εκφράσει πολλές φορές και θα εξακολουθήσουμε να εκφράζουμε την αντίθεσή μας στην πολιτική της Κυβέρνησης να νομοθετεί με Υπουργικές αποφάσεις, κατά νομοθετική εξουσιοδότηση. Ταυτόχρονα, όμως, οι διατάξεις του παρόντος άρθρου έχουν σημαντικότερα κενά. Δεν βλέπουμε να διαφαίνεται καμία απολύτως υποχρεωτικότητα. Αντιθέτως, φαίνονται δυνητικές.

Στο άρθρο 13, όπου γίνεται λόγος για το εθνικό δίκτυο αθλητικού εθελοντισμού, λέτε ότι το Υπουργείο Πολιτισμού και Αθλητισμού μπορεί να αναθέτει σε ιδιώτες το σύνολο ή τμήμα της τεχνικής υλοποίησης και υποστήριξης του έργου του ΕΔΑΕ. Δεν μας λέτε, όμως, με ποια κριτήρια και με ποιο κόστος θα γίνεται αυτή η ανάθεση.

Παρακάτω, στο άρθρο 33, όπου προβλέπεται η δυνατότητα χορήγησης ειδικής αθλητικής αναγνώρισης σε σωματεία, τα οποία καλλιεργούν ηλεκτρονικά αθλήματα, με απόφαση του αρμόδιου οργάνου του Υπουργείου Πολιτισμού και Αθλητισμού, δεν μπορούμε να είμαστε σύμφωνοι σε τέτοιου είδους υπερεξουσίες και στην απουσία αντικειμενικών και αξιοκρατικό διαδικασιών.

Στο άρθρο 34, αναφέρεται, ότι ο ηλεκτρονικός αθλητισμός αποτελεί αθλητική δραστηριότητα, η οποία διέπεται από τον ν. 2725 του 1999, εξαιρουμένων των άρθρων 31, περί του προπονητή, 34, περί των παροχών σε διακρινόμενους και 35, περί υποτροφιών του ίδιου νόμου. Επιβεβαιώνεται, από την παρούσα διάταξη, η οποία εισάγει εξαιρέσεις, ότι δεν πρόκειται για αθλήματα, στα οποία θα πρέπει να εφαρμόζεται εξ ολοκλήρου ο ν. 2725 του 1999, αλλά για ηλεκτρονικά παιχνίδια, που σκοπό μόνο έχουν τις προσοδοφόρες αποδόσεις.

Στο άρθρο 37, όπου περιγράφεται το αντικείμενο του εργασιακού αθλητισμού, χρειάζονται περισσότερες διευκρινίσεις για την εποπτεία και την υποστήριξη κάθε διοργάνωσης ή προγράμματος εργασιακού αθλητισμού από τη Γενική Γραμματεία Αθλητισμού. Απαιτείται, επιπλέον, να παρέχονται κίνητρα από το κράτος στις επιχειρήσεις και στους δημόσιους φορείς, που θα διοργανώνουν τέτοιου είδους προγράμματα, αλλά και να αυστηροποιηθεί το πλαίσιο, σύμφωνα με το οποίο θα έχουν δικαίωμα να εργάζονται, ως ειδικοί υγείας στα προγράμματα εργασιακού αθλητισμού.

Εμείς, στην Ελληνική Λύση, πιστεύουμε ότι χρειάζεται προληπτική πολιτική, με την άμεση εφαρμογή πολιτικών ανάπτυξης του αθλητισμού στα σχολεία και ενίσχυση των αθλητικών δραστηριοτήτων των φορέων τοπικής αυτοδιοίκησης, με πολιτικές αγωγής και φίλαθλου πνεύματος των νέων, με ασφαλή σχεδιασμό των γηπέδων, με έμφαση στην ακεραιότητα των θεατών. Και τελικά, δεν αρκεί μόνον η θέσπιση νόμων, αλλά απαιτείται η αμερόληπτη εφαρμογή τους για να μη θρηνήσουμε κι άλλα θύματα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Ασημακοπούλου.

Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής Κινήματος Αλλαγής):** Θέλω να πω το εξής. Καταρχάς, υπάρχουν διατάξεις, που αφορούν τα επαγγελματικά δικαιώματα των πτυχιούχων των ΤΕΦΑΑ και ζητήσαμε, ως Κίνημα Αλλαγής να έρθει η Ένωση Πτυχιούχων ΤΕΦΑΑ, στη σημερινή συνεδρίαση των φορέων να τοποθετηθεί. Καλώς ήρθε ο κ. Γρηγοριάδης. Τώρα αν έκανε κριτική ή δεν έκανε κριτική, αυτό είναι άλλο θέμα.

Και δεύτερον θέλω να αποσαφηνίσει ο κ. Υπουργός το εξής ότι θα ισχύει μία λέσχη ανά ΠΑΕ, ΚΑΕ ή ερασιτεχνικό σωματείο. Θα είναι στην ΠΑΕ; Θα είναι στην ΚΑΕ; Που θα είναι; Που θα υπόκειται, γιατί θα έχει και πενήντα παραρτήματα;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Κωνσταντόπουλε, παρακαλώ.

Τον λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Λοιπόν, κύριε Πρόεδρε, υπομονετικά τόσο εγώ όσο και οι συνεργάτες μου και εδώ, αλλά και όσοι παρακολουθούν από το γραφείο τους, κρατούσαν σημειώσεις, για όσα ειπώθηκαν τόσο από τους εκπροσώπους των δεκατεσσάρων φορέων, που κλήθηκαν και τους ακούσαμε πολύ-πολύ προσεκτικά, έχοντας δυνατότητα να τοποθετηθούν αρχικά και μετά να δευτερολογήσουν ή βάσει των υπομνημάτων που έστειλαν - και αναφέρομαι στον Αθλητικό Εισαγγελέα, όσο και τις τοποθετήσεις των Εισηγητών και των Βουλευτών όλων των Κομμάτων.

Δεν θέλησα να πάρω το λόγο στην προηγούμενη συνεδρίαση, στην ακρόαση φορέων, απλά και μόνο, επειδή ήθελα να δοθεί περισσότερος χρόνος στους βουλευτές. Αλλά το ότι θα με εγκαλούσατε, επειδή έδωσα χρόνο στους Βουλευτές, ενώ μπορούσα, ανά πάσα ώρα και στιγμή, να ζητήσω το λόγο και να μιλήσω, κ. Μωραΐτη, φαντάζομαι ότι το κάνατε στα πλαίσια της αντίδρασης, αλλά δεν έχει λογική. Εγώ απεναντίας ήθελα να δώσω χρόνο και να απαντήσω συνολικά.

Τώρα, θέλω να πω δύο πράγματα, γιατί ακούστηκαν πολλά και χρήσιμα. Πρώτα από όλα, σε ό,τι αφορά τη ΔΕΑΒ, καλοδεχούμενη η πρόταση του κ. Κολυμπάδη, έχει απόλυτο δίκιο και έχει εμπειρία σε ό,τι αφορά τη ΔΕΑΒ. Την πρότασή του την ακούσαμε και στην ενδιαφέρουσα συζήτηση που κάναμε - δεν ήταν μια μάζωξη - όπως προσπαθήσατε να υποτιμήσετε, κ. Μωραΐτη.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ο κ. Μποροβήλος το είπε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Παρακαλώ πολύ. Εγώ σας διέκοψα;

Αν είστε τόσο ευέξαπτος, να λέω ο κ. τάδε. Δεν ήταν απλώς μια μάζωξη, ήταν μια συζήτηση, η οποία κράτησε 6,5 ολόκληρες ώρες. Δεν είναι ευγενικό να υποτιμούμε κανέναν εκ των εκπροσώπων των φορέων - των εμπλεκόμενων φορέων - που βρέθηκε εκεί, συζήτησε, αφιέρωσε τον πολύτιμο χρόνο του, άκουσε και στο τέλος είμαι βέβαιος πως έφυγε και φύγαμε όλοι πιο κερδισμένοι και πιο πλούσιοι σε απόψεις. Δεν ήρθατε, ο ΣΥΡΙΖΑ -παρά μόνο το ΚΙΝΑΛ- και τα υπόλοιπα Κόμματα αποφύγατε να έρθετε. Δικό σας λάθος, κατά τη γνώμη μου, αλλά τέλος πάντων, με γεια σας, με χαρά σας. Σήμερα, ακούσαμε κάποιους, που ήταν και την προηγούμενη Πέμπτη και κάποιους, που ήταν για πρώτη φορά. Χρήσιμη και η σημερινή συζήτηση, δεν αντιλέγω. Γι’ αυτό το λόγο να σας ενημερώσω ότι και αύριο στις 12 η ώρα θα έχουμε τηλεδιάσκεψη προγραμματισμένη και με τους εκπροσώπους των νόμιμων λεσχών. Ήδη, εξ όσων γνωρίζω, οι 11 από τους 12 έχουν ανταποκριθεί, οπότε στην ουσία, ως Υπουργείο, ως Πολιτεία, θα συνεχίσουμε και αύριο τη συζήτηση, τη διαβούλευση και τη ζύμωση με εμπλεκόμενους για τα ζητήματα, τα οποία αναφέρει το συγκεκριμένο νομοσχέδιο.

Τώρα, σε ό,τι αφορά τη ΔΕΑΒ, ακούστηκε, την προηγούμενη Πέμπτη, τόσο από τον κ. Κολυμπάδη εμπεριστατωμένα και είχε περισσότερο χρόνο στη διάθεσή του - όσο και από κάποιους άλλους - η άποψη του, που είχε μια βάση. Ενημερώνω, λοιπόν, ότι ναι, θα προετοιμάσουμε άμεσα ένα πιο ισορροπημένο πλαίσιο και θα το φέρουμε τις επόμενες ημέρες, πριν την ψήφισή του, στη λογική της ανάλυσης περισσότερων ευθυνών σε ό, τι αφορά το θέμα, που συζητούμε, σήμερα, την αντιμετώπιση της οπαδικής βίας. Εγώ χάρηκα, διότι όλοι οι φορείς στο σύνολό τους, με μικρές παρατηρήσεις και εύστοχες παρατηρήσεις, τάχθηκαν υπέρ των διατάξεων. Θεωρούν όλοι, τουλάχιστον - το ακούσαμε όλοι πολύ προσεκτικά - ότι το νομοσχέδιο, στο σύνολό του, κινείται προς τη σωστή κατεύθυνση. Οπότε, όντως, είναι μια αναγνώριση της προσπάθειας, που κάνουμε, δεν έχει καμία σχέση ούτε με προχειρότητες ούτε με βιασύνη. Επειδή άκουσα πολλές φορές, στα πλαίσια της προσπάθειας να κάνουμε αντιπολίτευση, ότι η διαβούλευση δεν έγινε. Τι λέτε τώρα; Μα, τι λέτε τώρα;

Δεν ξέρετε τι λέτε. Το Νοέμβριο, όλο αυτό το νομοσχέδιο ήταν στον αέρα. Έφτασαν σε εμάς αρκετές παρατηρήσεις και υπομνήματα, πολλά από τα οποία – υπάρχουν οι σχετικές εκθέσεις, που υποχρεούμαστε να κάνουμε – ελήφθησαν υπόψη.

Άκουσα, με πολλή προσοχή, τον εκπρόσωπο του ΣΕΓΑΣ. Όλους αυτούς τους μήνες, δεν έστειλαν ούτε ένα υπόμνημα. Ούτε ένα υπόμνημα ! Άρα, τι μας λέτε; Με πολλή προσοχή, άκουσα τον εκπρόσωπο του ΣΕΓΑΣ και την πρόεδρο του ΣΕΓΑΣ, που, σήμερα, είναι με άλλη ιδιότητα εδώ, να συζητάτε για το νομοσχέδιο, για το οποίο δεν στείλατε ούτε μία παρατήρηση, τόσους μήνες τώρα ! Παρεμπιπτόντως, πολλά από αυτά, που ακούστηκαν, ήταν άσχετα με το σημερινό νομοσχέδιο. Αναφερόταν σε διατάξεις, που έχουν ψηφιστεί, δεν τις έχουμε σε συζήτηση σήμερα. Σήμερα, εξ όσων γνωρίζουμε, μιλάμε για τις διατάξεις, οι οποίες είναι προς συζήτηση, άρα και προς ψήφιση. Όχι αυτές που έχουν ψηφιστεί και είναι σε ισχύ, τώρα και μήνες, από τα προηγούμενα νομοσχέδια. Θα γίνω πιο σαφής, στη συνέχεια.

Σε ό, τι αφορά το Ταμείο Ανάπτυξης Υγιούς Φίλαθλου Πνεύματος, τροπολογία, η οποία κατατέθηκε, δεν θυμάμαι από ποιο Κόμμα, ναι, είναι στη σωστή κατεύθυνση. Ακούστηκε και από τον ακαδημαϊκό, στη σημερινή μας συζήτηση, τον κ. Παπαϊωάννου. Συν τοις άλλοις, έχει έρθει σε εμάς υπόμνημα και από τους κοσμήτορες. Είναι πολύ σωστή η διαδικασία αυτή. Δεν είμαστε εύκαιροι να σας πούμε τώρα ότι θα γίνει, διότι ένα ταμείο πρέπει, πρώτα από όλα, να προβλέψεις από πού θα παίρνει χρήματα. Άρα, να έχει νόημα, να έχει οντότητα. Μην είναι απλώς μια διάταξη για τη διάταξη, μια διαδικασία για τη διαδικασία, ένα πυροτέχνημα. Να έχει, λοιπόν, το ταμείο, τρόπο, φορέα, πλατφόρμα, από που θα γίνεται η διαχείρισή του και φυσικά, σκοπούς και στρατηγικές. Είναι, λοιπόν, κάτι το οποίο το κρατάμε. Το θεωρούμε πολύ σημαντικό σε ό, τι αφορά τα θέματα της πρόληψης για την οπαδική βία. Θα επανέλθουμε, όχι σε αυτό το νομοσχέδιο, δεν θα προλάβουμε, γιατί θέλει αρκετή δουλειά και σωστή και μελετημένη διατύπωση, ούτως ώστε να είμαστε σίγουροι, ότι και θα γίνει και θα συγκροτηθεί και θα λειτουργήσει και θα αποδώσει.

Σε ότι αφορά τη μεταγραφή στα 19. Άσχετο, αλλά στο συγκεκριμένο νομοσχέδιο, δεν υπάρχει κάτι τέτοιο. Ήταν από αυτά τα άσχετα, που έλεγα ότι είπε ο εκπρόσωπος του ΣΕΓΑΣ. Δεν ξέρω, γιατί επανέφερε το θέμα αυτό. Το συζητήσαμε, θυμίζω διεξοδικά και το ψηφίσαμε το καλοκαίρι, με το νόμο 4809 του ‘21. Δεν αλλάζουμε κάτι, δεν πειράζουμε κάτι. Τώρα, γιατί επανήλθε, δεν ξέρω. Αν υπάρχει κάποιο πρόβλημα, καλό είναι να γίνει ένα σημείωμα προς το Υπουργείο και ευχαρίστως, εδώ είμαστε, δεν τελειώνει η διαδικασία η νομοθετική. Μας ψέξατε, ότι στα δυόμισι χρόνια είναι το έβδομο νομοσχέδιο, που φέρνουμε. Εγώ περίμενα το αντίθετο. Να μας πείτε «Μα, τι κάνατε τόσον καιρό», αν είχαμε φέρει ένα ή δύο νομοσχέδια. «Τόσον καιρό τι κάνετε; Κάθεστε με σταυρωμένα τα χέρια και απολαμβάνετε;» Καμία σχέση.

Δουλεύουμε και μάλιστα, ναι νομοθετούμε, πρωτοπορούμε, βελτιώνουμε, αλλάζουμε, διότι ο αθλητισμός είναι ένας ζωντανός οργανισμός, πολύ ζωντανός οργανισμός. Ιδιαιτέρως, όταν συζητάμε για καινούργια αντικείμενα, τα οποία είτε υπήρχαν και λειτουργούσαν, βάσει των προθέσεων, των καλών διαθέσεων, που είχαν όλοι οι εμπλεκόμενοι είτε λειτουργούσαν, σε μορφή μικρών ομάδων, που, όμως, ποτέ δεν είχαν τύχει της προσοχής της πολιτείας, ενώ σε άλλες χώρες κάλπαζαν. Βλέπε e -sports.

Έρχομαι, λοιπόν και λέω. Επειδή μου ζήτησε ο κύριος Μωραΐτης κάποια στοιχεία, αν έχουμε και αν έχουμε και αν έχουμε. Βεβαίως και έχουμε. Ακούστε, αγαπητοί συνάδελφοι, τα στοιχεία αυτά, που σας λέω. Υπάρχουν διάφορες πηγές πληροφόρησης, ωστόσο, αυτή που μπορώ να επικαλεστώ, ως την πιο αξιόπιστη, επειδή είναι ένα τοπίο, που διαμορφώνεται παγκοσμίως, όχι μόνο στη χώρα μας, είναι το Newzoo 2021 Global E-sports market report. Βάσει αυτού και όλων των πληροφοριών, που έχει, κατά καιρούς, δημοσιοποιήσει και η ΔΟΕ, λαμβάνοντας υπόψη τα στοιχεία αυτά, αλλά και άλλες πηγές πληροφόρησης, που εκείνη έχει. Μάλιστα, γι’ αυτά είχαμε κάνει και μια εκτενέστατη συζήτηση, τον Οκτώβριο, που βρέθηκε ο κ. Μπαχ, με τα μέλη της εκτελεστικής επιτροπής της Δ.Ο.Ε., στο Ηράκλειο, φιλοξενώντας, για πρώτη φορά, στη χώρα μας, τη Γενική Συνέλευση όλων των Ολυμπιακών Επιτροπών, από 205 για την ακρίβεια χώρες. Από 205 χώρες βρέθηκαν εκπρόσωποι εδώ στην Ελλάδα, για πρώτη φορά, τρεις ολόκληρες ημέρες και έφυγαν με τη θετικότερη άποψη.

**ΚΩΝΣΤΑΝΤΙΝΟΣ ΜΑΡΚΟΥ:** Υπάρχει και το «άρτος και θεάματα».

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Η Γενική Συνέλευση όλων των Ολυμπιακών Επιτροπών από όλο τον κόσμο, μάλλον, δεν είναι «άρτος και θεάματα», είναι ουσία. Εκπρόσωποι των παγκοσμίων διεθνών αθλητικών ομοσπονδιών, φυσικά όλη η Εκτελεστική Επιτροπή και ο ίδιος ο Μπάχ, δεν είναι κάτι που μπορεί να περάσει στα ψιλά.

Αν εσείς δεν το αξιολογείτε, δικό σας θέμα είναι, αλλά τέλος πάντων ήταν εξαιρετικά ενδιαφέρουσα η συζήτηση, που είχαμε, πριν το ξεκίνημα του τριημέρου, άρα ήταν πολύ πιο χαλαρό το πρόγραμμα και μιλήσαμε για τα e-sports. Τους είπαμε για την εμπειρία, που είχαμε, με αφορμή το Ράλι Ακρόπολις, τη διοργάνωση, την οποία κάναμε, στα πλαίσια του μηχανοκίνητου αθλητισμού, Ράλι Ακρόπολις WRC e-sports, από το πρωί μέχρι το μεσημέρι πανελλαδικό και από το μεσημέρι και μετά, σε διεθνές επίπεδο η διοργάνωση, ο τελικός.

Είδαμε τις ομάδες ρομποτικής από όλα τα πανεπιστημιακά ιδρύματα και ερευνητικά κέντρα, που συμμετείχαν νέα παιδιά με μυαλό «σπίρτο», με ιδέα, με όραμα, με φαντασία.

Είδαμε, λοιπόν, μια δυναμική, που υπάρχει και στην Ελλάδα, που δεν την ξέραμε. Την ανακαλύψαμε, λοιπόν και απευθυνθήκαμε στους έχοντες άμεση σχέση με το χώρο, δηλαδή, στη Δ.Ο.Ε., που η ίδια παροτρύνει με αποφάσεις της, με πρωτοβουλίες της, όλα τα αθλήματα να αναπτυχθούν και προς αυτήν την κατεύθυνση και μας έδωσαν στοιχεία, τα οποία τα μοιράζομαι μαζί σας.

Οι θεατές των e-sports είναι περίπου 85% άντρες και 15% γυναίκες. Το 60% των θεατών κυμαίνεται σε ηλικίες, από 18 έως 34 ετών. Η δημοτικότητα και η αναγνώριση των e-sports, που πραγματοποιήθηκαν, για πρώτη φορά, στην Ασία, στην Κίνα και στη Νότια Κορέα, με την τελευταία να έχει άδεια επαγγελματιών παικτών από το 2000, ήταν τεράστια.

Το 2019, τα έσοδα από τα ηλεκτρονικά αθλήματα - πάντα για αθλήματα συζητάμε, δεν συζητάμε ούτε για πολέμους, ούτε για βία, ούτε για τζόγο, καμία σχέση, μιλάμε για αθλήματα, Δ.Ο.Ε., αθλήματα αναγνωρισμένα, τίποτε άλλο, σ’ αυτό είμαστε πολύ ξεκάθαροι - στην Ευρώπη, ξεπέρασαν το 1 δις δολάρια, μόνο για το 2019, αν σας λέει κάτι.

Έρευνες επιβεβαιώνουν την τεράστια ανάπτυξη των e-sports, καθώς σε παγκόσμια κλίμακα, τα έσοδα από τα παγκόσμια e-sports αυξήθηκαν, κατά 14,5%, σε 1,1 δις δολάρια από το 2020, ενώ 836,5 εκατ. δολάρια σε έσοδα προέρχονται από τα δικαιώματα μέσων και φυσικά χορηγίες. Αυτά υπάρχουν, είναι και στην Ελλάδα, είναι στην Ευρώπη.

Εμείς τι κάναμε; Πήγαμε και λίγο παρακάτω, είδαμε ότι σε παγκόσμιο επίπεδο το συνολικό κοινό των e-sports προσέλκυσε περίπου 728,8 εκατομμύρια άτομα, παίχτες δηλωμένοι σε ένα φορέα, παίκτες, αθλητές, δηλαδή, ενώ το 2021 είχαμε αύξηση κατά 10% του αριθμού αυτού. Με τη ραγδαία ανάπτυξη, που γνωρίζει ο χώρος, τα έσοδα από τα e-sports για το 2022, προβλέπεται να ξεπεράσουν το 1,5 δις δολάρια.

Εμείς τι κάναμε, κύριε Πρόεδρε, κύριοι συνάδελφοι; Καταρχήν, ακολουθήσαμε το δρόμο που έδειξε η Δ.Ο.Ε., αναφερόμαστε μονάχα σε αθλήματα και φυσικά είπαμε να μπούμε μπροστά και να πρωτοτυπήσουμε. Μην μας κατηγορείτε ότι πρωτοτυπήσαμε, να μας κατηγορούσατε, αν ήμασταν τελευταίοι, σε ολόκληρη την Ευρώπη, που μπαίναμε σ’ αυτόν τον κόσμο, το διαφορετικό, ο οποίος κόσμος υφίσταται, κινείται, εκατομμύρια παίκτες λειτουργούν. Καλώς ή κακώς, είναι ένας κόσμος υπαρκτός, δεν θα είμαστε εμείς οι ουραγοί, ούτε φυσικά ανακαλύψαμε την Αμερική. Υπάρχει και τι κάνουμε; Δημιουργούμε ένα πλαίσιο, το οποίο εκ των πραγμάτων, σπεύδω να πω, με την εξέλιξη του, θα υπάρξει βελτίωση. Ήδη, με το άκουσμα και με τη διαβούλευση, που κάναμε, συστήθηκαν σωματεία, πάντα με τις προδιαγραφές, που έχουμε θέσει, στα πλαίσια της διαβούλευσης και ας μην είχε ψηφιστεί ο νόμος ακόμα, συστήθηκαν σωματεία, υπάρχουν, δηλαδή και κάποια σωματεία, σε κάποιες ΠΑΕ, ΚΑΕ, υπάρχουν τμήματα αναγνωρισμένα πλέον για e-sports .

Έφερα παράδειγμα τον Πανσερραϊκό, που τον ξέρετε, από τις Σέρρες δεν είστε; Για ρωτήστε. Είναι από τις πιο πρωτότυπες, καλά οργανωμένες ομάδες και μου έκανε εντύπωση, δεν το περίμενα, δεν το γνώριζα, για να είμαι ειλικρινής. Εσείς το γνωρίζατε; Κάντε μια επίσκεψη να δείτε.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Από αυτό που λέτε, κύριε Υπουργέ, για τα e-sports, δεν βλέπω κάτι θετικό, ειλικρινά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Έχετε την άποψή σας και είναι σεβαστή. Από εκεί και μετά, οφείλω να σας πω κάποια στοιχεία. Αν θέλετε να πείσετε τον κ. Μπαχ ότι κάνει λάθος, να το κάνετε. Όταν ολόκληρος παγκόσμιος οργανισμός, που συντονίζει, κατευθύνει, λειτουργεί, διοικεί, εντός και εκτός εισαγωγικών, τον αθλητισμό, δίνει μια κατεύθυνση και παροτρύνει χρόνια τώρα προς μια κατεύθυνση, εμείς δε μπορούμε να κάνουμε ότι δεν το ακούσαμε, δεν το είδαμε, δεν το ξέρουμε. Όταν υπάρχουν στοιχεία, τα οποία μιλάνε και όταν σε ολόκληρη την Ευρώπη έχουμε τόσους χιλιάδες ή τόσα εκατομμύρια δολάρια, που δαπανώνται ή που προβλέπεται ότι θα έχουμε για το χρόνο αυτό, που διανύουμε, εμείς τι κάναμε;

Μπήκαμε, δημιουργώντας ένα πλαίσιο και επαναλαμβάνω, αυτό το πλαίσιο θα χρειαστεί να βελτιωθεί, στην πορεία της εξέλιξής του. Είναι ένας καινούργιος κόσμος, ένας άλλος κόσμος. Μας αρέσει, δεν μας αρέσει. Προσωπικά, δεν είμαι οπαδός αυτού του χώρου, αλλά παρόλα αυτά, δεν είναι θέμα, αν μας αρέσει εμάς προσωπικά. Είναι, αν πρέπει να βάλουμε κανόνες και πλαίσιο τώρα, που εξελίσσεται, που λειτουργεί και στην Ελλάδα και επαναλαμβάνω, ένα σωματείο, ένα σύλλογο, που είναι περιφερειακός, δεν θα περιμένει κανείς να έχει τέτοια ανάπτυξη και, όμως έχει, όπως στα Χανιά. Περιπτώσεις, δηλαδή, που ούτε το φανταζόμουν, αλλά τελικά ξεφυτρώνουν, γιατί βλέπουν ότι κάποιος ασχολείται μαζί τους.

Πάμε στο θέμα του μητρώου. Χαίρομαι, που επιτέλους άκουσα θετικά σχόλια για το μητρώο και χαίρομαι, διότι σιγά - σιγά και εσείς οι ίδιοι καταλαβαίνετε ότι πρόκειται για μια πετυχημένη πολιτική, γιατί το ακούτε. Όταν περίπου 5.000 σωματεία εγγράφηκαν και είναι περήφανα και ικανοποιημένα από τη συμμετοχή τους, από τα δικαιώματα, που αποκτούν, αλλά και από τη στήριξη της πολιτείας και εμπράκτως και σε οικονομικό επίπεδο, τότε δεν έχετε παρά να έρθετε πιο γρήγορα στην πραγματικότητα, παρά τη στείρα άρνηση σας, την προηγούμενη περίοδο και τα «κατηγορώ», που άκουσα, ότι τα κάνω, για να έχω προσωπικά μητρώα και υπολογιστές στο γραφείο μου, που θα κλέψουν στοιχεία, προσβάσιμα είναι στους πάντες.

Να πω, για άλλη μια φορά, ότι το μητρώο άνοιξε, το Μάρτιο του 2021 και μπορούσαν να υποβάλουν, όπως είχαμε έγκαιρα ανακοινώσει, μέχρι 30 Σεπτεμβρίου. Κατά την περίοδο αυτή, όσοι είχαν υποβάλει και απαιτούνταν να συμπληρώσουν ή να διορθώσουν δικαιολογητικά, μπορούσαν να το κάνουν. Δεν ακούω τις δικαιολογίες για τον κορωνοϊό, ήταν πρόπερσι, κάτι, που επίσης σας διέφυγε και εντέχνως αποφύγατε να το πείτε ή δεν το ξέρατε, να το δεχτώ και αυτό, δεν είναι κακό. Δόθηκε το δικαίωμα, παρά το ότι έκλεισε το μητρώο και αναφέρομαι στο 2021, να διορθώσουν τυχόν λάθη, εκκρεμότητες, μέχρι 31 Νοεμβρίου και μάλιστα, άλλα 85 σωματεία, όντως, συμπληρώθηκαν στον κατάλογο των δικαιούχων και της κρατικής ενίσχυσης και, όντως, έλαβαν ενίσχυση και μετά την καταβολή των σωματείων, που ήταν στο τέλος της χρονιάς. Τα υπόλοιπα 80 - 85 σωματεία έλαβαν αμέσως μετά τη χρηματοδότηση, μετά την ένσταση, που έκαναν, εξετάστηκαν και είδαν οι υπηρεσιακοί το λάθος και όντως βελτιώθηκαν. Άρα και εκεί είστε οφσάιντ.

Επίσης, θέλω να πω ότι δόθηκε δικαίωμα για αίτηση θεραπείας και δόθηκε για τρεις και τέσσερις φορές, όχι για μία μόνο. Το μητρώο είναι ανοιχτό για το 2022, μιας και περπατάμε στο 2022.

Άκουσα, με πολλή προσοχή για το Ινστιτούτο, τον κ. Μάρκου να λέει ασυναρτησίες. Παράδειγμα, είπε ότι «δουλίτσες κάνετε». Από πού το ξέρετε; Από την πάρτη σας; Έτσι δουλεύατε, την προηγούμενη περίοδο, που ήσασταν στην κυβέρνηση; Μάλλον ναι.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας)**: Όχι ασυναρτησίες, να είστε ευγενής.

**ΕΛΕΥΘΕΡΙΟΣ ΑΥΓΕΝΑΚΗΣ, (Υφυπουργός Πολιτισμού και Αθλητισμού):** Ακούστε, κύριε Μάρκου, συγκρατήστε τα νεύρα σας.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας)**: Διαχειριστείτε τη διαφωνία σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Λέγατε ασυναρτησίες.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας)**: Κύριε Πρόεδρε, θέλω το λόγο επί προσωπικού, στοιχειωδώς στο ρόλο σας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Θα τελειώσει ο κ. Υπουργός και θα πάρετε το λόγο, επί προσωπικού. Δεν μπορείτε να διακόπτετε, συνεχώς.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Επειδή μάλλον έχετε μπερδευτεί με τις λέξεις, δεν είναι ύβρις να αποκαλώ αυτά, που λέτε, «ασυναρτησίες», γιατί, όντως, ήταν ασυναρτησίες. Λέτε πράγματα, τα οποία δεν υπάρχουν. Για παράδειγμα, πού είδατε εσείς να γράφει ότι εμείς εμπλέκουμε την Ολυμπιακή Ακαδημία; Πού το είδατε γραμμένο, πείτε μου, για να το διαβάσω κι εγώ. Πουθενά. Η φαντασία οργιάζει, για άλλη μια φορά, γι’ αυτό είναι ασυναρτησία αυτό, που λέγατε. Αυτό, λοιπόν, το Ινστιτούτο Εκπαίδευσης Στελεχών Διοικήσεων των ερασιτεχνικών σωματείων και μόνο των ερασιτεχνικών σωματείων γίνεται, σε συνεργασία με την αυτοδιοίκηση. Δεν ήσασταν υπέρμαχοι της συμμετοχής της αυτοδιοίκησης, κατά την προηγούμενη συζήτηση, που κάναμε στην Επιτροπή, ενόψει της κύρωσης "Σεν Ντενί"; Εμείς, λοιπόν, σε αυτή τη διάταξη, ειδικά γι’ αυτό το ζήτημα, που αφορά τα στελέχη, εθελοντές των διοικήσεων των ερασιτεχνικών σωματείων, εμπλέξαμε περισσότερο την αυτοδιοίκηση και μας εγκαλείτε. Επικαλείστε, βέβαια και την Ολυμπιακή Ακαδημία, που δεν την είδατε πουθενά γραμμένη και μετά ενοχλείστε, όταν σας λέω ότι λέτε ασυναρτησίες. Εμπλέκουμε το Δήμο Αρχαίας Ολυμπίας, για πάρα πολλούς λόγους, που δεν χρειάζεται να αναλύσω, φαντάζομαι όλοι το καταλαβαίνετε. Εμπλέκουμε την περιφέρεια. Φαντάζομαι και εκεί συμφωνείτε, αλλά αν διαφωνείτε, ποσώς μας ενδιαφέρει, ειλικρινά σας το λέω, διότι η περιφέρεια και ο Δήμος θέλουμε να έχουν κεντρικό ρόλο σε μια πρωτοβουλία, που εκ των πραγμάτων έχει να κάνει με τη βάση της αθλητικής πυραμίδας, τα ερασιτεχνικά σωματεία και τις διοικήσεις τους, που είναι εθελοντές, που τους προσφέρουμε παιδεία, εκπαίδευση, γνώση, όπλα, δηλαδή, για να γίνουν καλύτεροι. Δεν αυτοσχεδιάζουμε, ούτε βάλαμε τους υπαλλήλους της Γενικής Γραμματείας Αθλητισμού να κάνουν τους καθηγητές, ούτε κάναμε συμβάσεις με εξωτερικούς συνεργάτες. Με το πανεπιστήμιο Πελοποννήσου είπαμε να δουλέψουμε μαζί, που επίσης έχει μια μεγάλη εμπειρία και, συν τοις άλλοις, είναι το μοναδικό πανεπιστήμιο που έχει ένα τμήμα, που ασχολείται αυτό καθαυτό με το αθλητικό μάνατζμεντ, δεν υπάρχει δεύτερο στην Ελλάδα. Εμείς είπαμε να συνεργαστούμε και είπαμε να εμπλέξουμε και την Αρχαία Ολυμπία και για σημειολογικούς, αλλά και για απολύτως πραγματικούς λόγους και την περιφέρεια και μας κατηγορείτε. Δεν πειράζει. Νομίζω, ότι όσοι μας παρακολουθούν, βγάζουν τα συμπεράσματα τους.

Σε ό,τι αφορά την πρόσβαση της ΕΛ.ΑΣ., που ανέφερε ο κ. Μωραΐτης, δεν είπε αυτό ο κ. Χρονόπουλος. Παρόλα αυτά, θα σας απαντήσω. Δεν θέλουμε εμείς να έχει πρόσβαση η Ελληνική Αστυνομία ούτε το Υπουργείο Αθλητισμού στο μητρώο των μελών των λεσχών. Δεν είναι αυτή η δουλειά της. Είπαμε ότι το μητρώο στήνεται, σε συνεργασία με το Υπουργείο Ψηφιακής Διακυβέρνησης, που έχει την ευθύνη της απόλυτης αξιόπιστης πλατφόρμας, χωρίς προσβασιμότητα, χωρίς διαρροές, γιατί μιλάμε για προσωπικά δεδομένα, όπου πρόσβαση θα έχει μονάχα ο υπεύθυνος χρήστης, ο εκπρόσωπος της λέσχης και, φυσικά, ο εκπρόσωπος της ΠΑΕ, της ΚΑΕ ή του σωματείου, που έχει δώσει το πράσινο φως, για να συσταθεί η λέσχη αυτή. Σε περίπτωση που ο εισαγγελέας θελήσει να πληροφορηθεί για κάποιον, αν είναι μέλος της λέσχης, τότε θα δίνεται εντολή και τότε θα μπορεί να ενημερώνει το Υπουργείο Ψηφιακής Πολιτικής για το περιεχόμενο, ποτέ ξανά. Δεν έχει πρόσβαση. Είμαι σαφής σε αυτό; Δεν χρειάζεται να έχει πρόσβαση, δεν είναι δουλειά της αστυνομίας να διατηρεί αρχεία ούτε φυσικά του Υπουργείου Αθλητισμού είναι δουλειά μας να διατηρούμε αρχεία, δηλαδή προσωπικά δεδομένα. Σαφώς και δεν είναι δικιά μας δουλειά, παρά μόνο τα 50 πρώτα, κύριε Κωνσταντόπουλε, μιας και με ρωτήσατε, που υποχρεούται βάσει της διάταξης να υπογράψουν, για να συγκροτηθεί η λέσχη ή το παράρτημα.

Και απαντώ σε αυτά τα ερωτήματα, που ακούστηκαν, περί Παραρτήματος και Λέσχης.

Το πράσινο φως, η συναίνεση, δηλαδή, για τη σύσταση μιας Λέσχης, θα δίδεται είτε από την ΚΑΕ για μία Λέσχη είτε από την ΠΑΕ είτε από το ερασιτεχνικό Σωματείο. Δηλαδή, μπορεί να έχουμε, για παράδειγμα, μια ομάδα π.χ. του Ολυμπιακού. Λοιπόν, ο Ολυμπιακός να έχει μία Λέσχη, η οποία θα έχει πάρει τη συναίνεση από την ΠΑΕ, μία Λέσχη οι Ολυμπιακοί από την ΚΑΕ και άρα, θα έχουμε τρεις ολυμπιακούς και ένα ερασιτεχνικό Σωματείο.

Πόσα Παραρτήματα; Για κάθε Λέσχη και για κάθε Παράρτημα θα πρέπει να εμφανίζονται 50 καινούργια καθαρά πρόσωπα, με καθαρό ποινικό μητρώο , διότι δεν μπορεί να υπάρχουν ιδρυτικά μέλη, με ποινικό μητρώο κατάμαυρο - είναι αυτονόητο αυτό - ή με πρόσωπα, τα οποία έχουν εμπλακεί σε τέτοια περιστατικά οπαδικής βίας. Το αντιλαμβάνεστε.

Από εκεί και πέρα, τα μέλη των Λεσχών ή των Παραρτημάτων δεν είναι δουλειά του Υπουργείου Αθλητισμού, ούτε της Ελληνικής Αστυνομίας να τα διατηρεί ούτε να έχει πρόσβαση, παρά μόνο, αν απαιτηθεί. Νομίζω ότι σε αυτό είμαι απολύτως σαφής.

Η έδρα τώρα - που άκουσα το σχόλιο του κυρίου Μποροβήλου, η έδρα, η γραμματειακή έδρα της Λέσχης θα πρέπει να είναι στο χώρο της ΠΑΕ, της ΚΑΕ ή του Σωματείου, που δίνει το πράσινο φως. Γιατί; Μα, γιατί πρέπει να υπάρχει η δυνατότητα άμεσης πρόσβασης, το να έχω την ευθύνη από πλευράς ΠΑΕ, ΚΑΕ ή ερασιτεχνικού Σωματείου. Μην πει ότι «δεν μπορούσα, δεν είχα πρόσβαση, δεν ήξερα, δεν πρόλαβα, δεν γνώριζα».

Όταν δίνεις τη δυνατότητα να πάρουν εισιτήρια 500 οργανωμένοι και να βρεθούν σε μια κερκίδα, θα πρέπει να ξέρεις ότι αυτοί οι 500 οργανωμένοι -αν μη τι άλλο- δεν είναι οι 400 μπλεγμένοι σε πρόσφατο περιστατικό οπαδικής βίας ή κάποιοι, που τους έχει απαγορευτεί να βρίσκονται, για την επόμενη περίοδο, στους αγώνες της ομάδας τους, για κάποιους λόγους, για κάποιες περιπτώσεις, που είχαν παραφερθεί, την προηγούμενη περίοδο και ο δικαστής θεώρησε σωστό ότι πρέπει να σε δικάσω, με αυτόν τον τρόπο. Για παράδειγμα, υποχρεωτικής παρουσίας στο Αστυνομικό Τμήμα της περιοχής, τις ημέρες που θα παίζει αγώνα η ομάδα σου. Ποιος έχει την ευθύνη για αυτό; Μα, φυσικά, ο εκδότης των εισιτηρίων, δηλαδή, ο διοργανωτής. Ποιος είναι; Η ΠΑΕ, η ΚΑΕ ή το ερασιτεχνικό Σωματείο. Άρα, δικαιολογία «δεν ήξερα, δεν γνώριζα, δεν έφτανα, δεν μπορούσα να δω, δεν μου είπε κάποιος» δεν θα υπάρχει.

Από εκεί και μετά, οι χώροι – δηλαδή, ο όγκος, οι συναθροίσεις, τα εντευκτήρια, όπως τα λέγανε παλιότερα, κλπ. – δεν μπορεί να είναι στον ίδιο χώρο, δεν χωράνε. Χωροταξικά δεν μπορεί να γίνει αυτό.

Και επαναλαμβάνω. Τα Παραρτήματα θα μπορούν να ιδρύονται, όταν υπάρχουν αιτήσεις από 50 τουλάχιστον μέλη ιδρυτικά, με καθαρό ποινικό μητρώο, τα οποία θα έχουν τόπο κατοικίας, στην ευρύτερη περιοχή, στην ενότητα, όπου αναπτύσσεται το Παράρτημα. Ας πούμε στο Γαλάτσι, θα είναι κάτοικοι του Γαλατσίου, δεν μπορεί να είναι κάτοικος του Πειραιά ή του Ηρακλείου ή της Αιτωλοακαρνανίας και να εμφανίζεται στο Παράρτημα του Γαλατσίου. Στις Σέρρες, θα είναι κάτοικοι του Νομού, αν δεν υπάρχει άλλο παράρτημα σε διπλανό κεφαλοχώρι, για παράδειγμα.

Διότι έχουμε κάποια Παραρτήματα ομάδων, που έχουν πολλά μέλη και άρα σημαίνει ότι μπορούν να έχουν σε μια περιοχή και δύο Παραρτήματα. Σε μια περιοχή, σαν το Λεκανοπέδιο της Αττικής, μπορεί να υπάρχουν και δύο και τρία και πέντε και οχτώ και κάποιες άλλες ομάδες, που έχουν ένα, το οποίο έχει μικρότερο αριθμό φιλάθλων. Άρα, εκ των πραγμάτων, έχει μια λογική αυτό το πράγμα. Ακριβώς γι’ αυτόν το λόγο, γίνεται αυτή η διαδικασία.

Τώρα, συμφωνώ με αυτό που είπε ο κ. Μωραΐτης, ότι η βία είναι εκτός γηπέδου. Ευχαριστώ πολύ. Ακριβώς το ίδιο λέγαμε και το Νοέμβριο του 2019, με τις διατάξεις, που φέρναμε, στο νόμο 4639. Τι κάναμε τότε; Επεκτείνουμε τα χρονικά και τα χωρικά όρια περιστατικών, που χαρακτηρίζονται, ως οπαδική βία και το καταψηφίσατε τότε. Τώρα, τι μας λέτε; Τώρα το υπερψηφίζετε; Πάει, πέρασε αυτή η ψήφος, τώρα. Η διάταξη αυτή λειτουργεί.

Η διάταξη αυτή λειτουργεί και βάσει αυτής της διατάξεως, που είναι νόμος του κράτους, συνελήφθησαν και οι φερόμενοι, ως δολοφόνοι του Άλκη Καμπανού, όπου τι έγινε; Ήταν ένα περιστατικό, το οποίο συνέβη, αργά το βράδυ, μακριά από αθλητική εγκατάσταση, μακριά και άσχετα με ποδοσφαιρική συνάντηση, με αθλητικό event.

Αν δεν το είχαμε περάσει αυτό, που εσείς το καταψηφίσατε και που τώρα διαπιστώνετε ότι όντως, η βία έχει αλλάξει συμπεριφορά, έχει αλλάξει χώρους –σωστά – αλλά, τότε, δεν το καταλάβατε. Εμείς, τότε, καλώς μάλλον τελικά πράξαμε. Αν δεν το είχαμε περάσει αυτό, τώρα δεν θα είχαν συλληφθεί, με αυτές τις εξπρές διαδικασίες.

Η εκδίκαση των περιστατικών οπαδικής βίας: Δικάζονται, κατά προτεραιότητα, κ. Μάρκου. Δεν το ξέρετε, δεν πειράζει, μάθετε το τώρα, τουλάχιστον. Άρα, λοιπόν, ακόμα και για ανθρωποκτονία, όταν είναι ζήτημα οπαδικής βίας, πάει πολύ πιο γρήγορα η διαδικασία. Η δικαιοσύνη αποδίδει πολύ γρηγορότερα. Αυτό σας λέω, τόση ώρα. Δεν το καταλάβατε και απλώς ειρωνεύεστε.

Εκδικάζονται και αποδίδεται η δικαιοσύνη. Συνελήφθησαν, προφυλακίστηκαν και θα εκδικαστεί άμεσα η υπόθεση του καθενός και θα αποδοθεί δικαιοσύνη. Παρ΄ όλα αυτά, μένουν προφυλακισμένοι και αναμένεται να εκδικαστούν άμεσα, κατά προτεραιότητα. Ενώ έχουμε άλλα περιστατικά ανθρωποκτονίας, για μη περιστατικά οπαδικής βίας, τα οποία φυσικά πάνε, με το γνωστό τρόπο, με έναν αργό ρυθμό.

Και, βεβαίως, στον ίδιο νόμο 4639 του 2019, περάσαμε και κάτι ακόμα που επίσης το καταψηφίσατε, τη δυνατότητα αξιοποίησης τόσο από πλευράς αστυνομίας όσο και πλευράς της δικαιοσύνης οπτικοακουστικού υλικού. Ξέρετε, αν είχαμε τη δυνατότητα πολλά από τα περιστατικά, εντός και εκτός των γηπέδων, που έχουν συμβεί, δεν θα είχαν τη δυνατότητα να ελεγχθούν, κυρίως να μπορέσει η δικαιοσύνη, δηλαδή, να ταυτοποιήσει και να χρησιμοποιήσει, ως τεκμήριο, αυτό το υλικό, για να προχωρήσει στην απόδοση της δικαιοσύνης.

Και πάμε τώρα στο ότι δεν πρέπει να νομοθετούμε για τον εθελοντισμό, πρόχειρα. Επιτρέψετε μου να σας πω ότι εδώ μάλλον διαφωνούμε, ως προς το πώς το αντιλαμβάνεστε. Πρέπει να νομοθετούμε, ναι, πρέπει να παίρνουμε την πρωτοβουλία να παίρνουμε την ευθύνη και την έχουμε, ως Κυβέρνηση, την πολιτική ευθύνη να νομοθετούμε και εσείς φυσικά να μας κρίνετε και αναφέρομαι στον εθελοντισμό. Ε, λοιπόν, πόσο ακόμη να περιμένουμε; Το λέω, ως ένας και εγώ από τους εθελοντές του 2004. 18 χρόνια πέρασαν. Πόσα επιπλέον χρόνια να περιμένουμε; Πόσο άλλο να το συζητήσουμε αυτό το πράγμα; Το συζητήσαμε, πέρασε από διαβούλευση, κάναμε συναντήσεις. Δεν υπάρχει κάποιος επίσημος φορέας.

Πήραμε πρακτικές, που εφαρμόζονται, σε άλλες χώρες. Είδαμε τα συν και τα πλην, είδαμε τι ταιριάζει στη χώρα μας. Και, ναι, είναι μια διαδικασία πρωτόγνωρη. Μη φοβάστε το καινούργιο. Και στο τέλος της ημέρας, δεν θέλουμε ούτε να φακελώσουμε κανέναν, ούτε να αξιολογήσουμε, για να μοριοδοτήσουμε να διοριστεί κανένας, επειδή το άκουσα και αυτό. Απλά, είναι μια λογική ότι ο εθελοντής ο σοβαρός, ο συνεπής, ο έχων την ευθύνη και το αίσθημα ευθύνης, απέναντι σε αυτό, που του αναθέτετε, εθελοντικά, πάντοτε, σε μια μικρή ή μεσαία ή μεγάλη διοργάνωση, να είναι αυτός, ο οποίος έχει προτεραιότητα, στην επόμενη διοργάνωση, εφόσον φυσικά επιθυμεί να ξαναβρεθεί. Όχι πως θα πληρωθεί, ούτε θα προσληφθεί πουθενά, ούτε τίποτα άλλο. Μην πηγαίνει αλλού το μυαλό σας και κυρίως μην ακούτε τη φράση, ειδικά στα θέματα των εθελοντών «δουλίτσες πάλι ανοίγετε». Το άκουσα, δεκάδες φορές.

Δεν νομοθετήσαμε καθόλου πρόχειρα. Το ότι εσείς δεν το είχατε ποτέ στο μυαλό σας, στην προηγουμένη περίπτωση, στην Κυβέρνηση ΣΥ.ΡΙΖ.Α. ή πιο παλιά στο ΠΑ.ΣΟ.Κ. ή πιο παλιά και σε εμάς στη Ν.Δ., δεν σημαίνει ότι εμείς σήμερα πρέπει να απολογούμαστε, γιατί το κάναμε, διότι είπαμε αρκετά πια. Έχουμε ανθρώπινο δυναμικό, το οποίο έχει τη διάθεση, δεν μπορεί να δίνει το «παρών» σε μια μικρή, μεσαία, μεγάλη διοργάνωση και μετά χάνεται. Ποιος το θυμάται; Σχεδόν κανένας πάντοτε. Ούτε ένα ευχαριστώ δεν ακούν ή και να ακούσουν, είναι περιστασιακό και πρόχειρο.

Εμείς τι θέλαμε; Να αποκτήσουν οντότητα, να καταλάβουν ότι κάποιος τους βλέπει, τους αναγνωρίζει, τους επιβραβεύει και στην επόμενη διοργάνωση τους λέει, «Κύριοι, θέλετε; Αν θέλετε, είστε πρώτοι. Και, βεβαίως, θα έχετε τη δυνατότητα, με μειωμένο εισιτήριο ή δωρεάν, κίνητρα, δηλαδή και για άλλες διοργανώσεις. Διότι η πολιτεία δεν σας περνά στα ψιλά γράμματα, σας θεωρεί βασικούς συντελεστές.»

Δηλαδή, λέω εγώ τώρα, στον Ερυθρό Σταυρό, εθελοντές είναι όλοι, δεν λειτουργεί, πάνω σε πλαίσιο; Βεβαίως, σε πλαίσιο, το οποίο εναρμονίστηκε και η χώρα μας, μιας και πρόκειται σε παγκόσμια οργάνωση. Δηλαδή, πού είναι τα φοβερά και τρομερά, τα δυσνόητα;

Και δεν έγινε πρόχειρα. Μην το λέτε καθόλου, γιατί προσβάλλετε και τους εαυτούς σας. Προσβάλουμε, δηλαδή, τους εαυτούς μας, μιας και 17 - 18 ολόκληρα χρόνια, ξεκινώντας από το 2004, από τους Ολυμπιακούς Αγώνες, μέχρι σήμερα, δεν κάναμε το αυτονόητο. Και σήμερα το κάνουμε. Επιτέλους.

Ειδικά σε αυτό, θεωρώ ότι πρέπει να είστε περισσότερο μεγαλόψυχοι και αφήστε την Αντιπολίτευση στα υπόλοιπα άρθρα. Αν και σπεύδω να πω, ότι άκουσα με πολύ ενδιαφέρον, ότι συναινείτε αρκετά οι περισσότεροι των Κομμάτων, σε αρκετά από τα άρθρα, τα οποία περιλαμβάνει το συγκεκριμένο σχέδιο νόμου.

Πάμε στους βετεράνους αθλητές. Κυρία Σακοράφα, οι βετεράνοι δεν έχουν όριο. Άκουσα και εξεπλάγην, δεν σας κρύβω, ότι δεν προσφέρουν στην ανάπτυξη του αθλητισμού. Σοβαρά το λέτε; Δηλαδή εσείς…

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Δεν είπα αυτό, κύριε Υπουργέ. Σας παρακαλώ, μην διαστρεβλώνετε τα λόγια μου. Σας παρακαλώ πολύ!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα απαντήσετε μετά. Σημείωσα ακριβώς τι είπατε.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ξέρετε ότι είμαι αθλήτρια και τουλάχιστον γι’ αυτό δεν μπορείτε… Σας παρακαλώ!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Επιτρέψτε μου, τώρα. Με συγχωρείτε! Έχω ακούσει τόσες ανακρίβειες …

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Δεν είπα αυτό! Λέω ότι η ομοσπονδία του ΣΕΓΑΣ και κάθε ομοσπονδία καλλιεργείται ότι δεν προσφέρουν σε αυτή τη διαδικασία; Αυτό λέω, κύριε Υπουργέ! Μην διαστρεβλώνετε τα λόγια μου! Παρακαλώ!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εσείς είπατε του κόσμου ανακρίβειες και εσείς και ο εκπρόσωπος του ΣΕΓΑΣ.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Θα μου δώσετε το λόγο για να δούμε τι ανακρίβειες λέτε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας διέκοψα; Όχι. Ούτε εσάς ούτε τον εκπρόσωπο του ΣΕΓΑΣ, ούτε και κανέναν άλλο και τώρα δεν μπορώ να σας πω μια φράση και αμέσως διακόπτετε και παίρνετε το μικρόφωνο. Αυτό, εάν είναι δημοκρατικό, πέστε μου να το κάνω κι εγώ την πρώτη φορά.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Μας ακούει η Ελλάδα, κύριε Υπουργέ. Όταν, λοιπόν, διαστρεβλώνετε τα λόγια μου, μας ακούει η Ελλάδα και δεν μου αρέσει καθόλου προσωπικά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρία Σακοράφα, δηλαδή, όταν εσείς λέγατε πράγματα, τα οποία είναι ανήκουστα και δεν έχουν καμία σχέση με το νομοσχέδιο, σας διέκοψα; Όχι. Επέτρεψα, όμως, να πείτε αυτό, που καταλαβαίνετε, όπως το καταλαβαίνετε, ακόμα και αν δεν το γράφει μέσα το νομοσχέδιο, γιατί σεβάστηκα το δικαίωμά σας. Εσείς δεν σέβεστε το δικαίωμά μου; Πόσο δημοκράτισσα είστε; Δεν κατάλαβα!

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** *(Ομιλεί εκτός μικροφώνου)*

Δεν καταλαβαίνω τι λέτε τώρα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν καταλαβαίνετε; Είστε πολύ δημοκράτισσα, λοιπόν, να μη δέχεστε τη δικιά μου άποψη και απλώς να θέλετε να με διακόψετε, για να «κουκουλώσετε» αυτό, το οποίο πιθανόν να έχω καταλάβει λάθος.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Συνεχίζετε, κύριε Υπουργέ, να είστε προσβλητικός και δεν μου αρέσει. Σας παρακαλώ! Σας παρακαλώ πάρα πολύ! Είστε Υπουργός, είμαι Βουλευτής και θα μου μιλάτε, με τον τρόπο, που πρέπει να μιλάτε, σε ένα Βουλευτή.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μην με κάνετε και «ντα-ντα», γιατί δεν είμαι από αυτούς, που ξέρετε!

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Σας παρακαλώ, αυτές τις λέξεις «ντα - ντα» κ.λπ., δεν συνάδουν με το ρόλο του Υπουργού. Σας παρακαλώ!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εγώ σας παρακαλώ. Ο τόνος σας είναι προσβλητικός. Δεν είμαι ούτε μαθητής σας ούτε αθλητής σας και δεν δέχομαι να μου μιλάτε με αυτό τον τόνο. Σεβασμό θέλω.

Εάν, λοιπόν, δεν είπατε αυτό, κανένα πρόβλημα εγώ το έχω σημειώσει από τα λεγόμενά σας, αλλά θα σας ακούσω μετά και θα απαντήσω.

Σε ό,τι αφορά τους βετεράνους. Όχι, κυρία Σακοράφα. Οι βετεράνοι είναι μια μεγάλη ενότητα ανθρώπων, που είτε υπήρξαν αθλητές, για πάρα πολλά χρόνια, ενεργοί αθλητές σε ομαδικά ή ατομικά αθλήματα, είτε αποφάσισαν από ένα σημείο και μετά να ενεργοποιηθούν και να εκδώσουν δελτίο. Να θυμίσω εδώ, σε όσους μας παρακολουθούν ότι ο ΣΕΓΑΣ -δεν το είχατε κάνει εσείς, εσείς το βρήκατε - ήταν η μόνη ομοσπονδία, αν θυμάμαι καλά, που είχε στο καταστατικό της όριο ηλικίας, για τη δυνατότητα έκδοσης δελτίου ενεργού αθλητή, την ίδια στιγμή, που όταν εμείς φέραμε τη διάταξη για το όριο θητειών και το όριο ηλικίας των διοικούντων, θυμάστε τι έκανε η τότε διοίκηση; Στο ταβάνι έφτασαν από την αντίδραση !

Την ίδια στιγμή, η ίδια η διοίκηση, τότε, είχε βάλει όριο ηλικίας στους αθλητές, που επειδή έκαναν τον κύκλο τους, πέρασαν από μια περίοδο, που ήταν άνεργοι αθλητές σε ένα άθλημα και αποφάσισαν να ασχοληθούν π.χ. με τον Μαραθώνιο, που είναι εκατοντάδες χιλιάδες άνθρωποι, που ασχολούνται πλέον. Και είπαν να βγάλουν δελτίο αθλητή, αλλά δεν μπορούσαν, διότι είχαν περάσει καταστατική διάταξη στο ΣΕΓΑΣ, που έβαζε ανώτατο όριο ηλικίας, νομίζω, τα 32 χρόνια. Πού; Σε Σωματείο, σε Ομοσπονδία. Αντί να λένε «ελάτε, κύριοι ελάτε, εφόσον δεν μπορείτε να αλλοιώσετε τα αποτελέσματα. Άλλωστε, ένας 45άρης, ένας 50άρης, που μπαίνει στο χορό των μαραθωνίων και αρχίζει να έχει και αυτός το μικρόβιο, το δημιουργικό μικρόβιο, το αθλητικό μικρόβιο της συμμετοχής, δεν έχει ανταγωνιστή ούτε φοβάται τον 20άρη, 18άρη ή 25άρη, που κάνει προπονήσεις και που συμμετέχει πλέον ενεργά και διακρίνεται. Κι όμως, εσείς τους βάλατε στοπ! Το θεωρώ εντελώς αντιδημοκρατικό, γι΄ αυτό τον λόγο και με διάταξη παλαιότερη του καλοκαιριού, όχι τώρα, το προσπεράσαμε και πλέον αυτό έχει καταργηθεί.

Το ίδιο συμβαίνει και με τους βετεράνους. Οι βετεράνοι είναι ένας άλλος κόσμος. Από ανθρώπους, που είτε είχαν υπάρξει αθλητές και θέλουν να συνεχίσουν να ασχολούνται, να αθλούνται, να συμμετέχουν με τις ομάδες τους είτε ατομικά ή σε ομαδικά αθλήματα, να συμμετέχουν σε διοργανώσεις. Σήμερα, το κάνουν. Πώς το κάνουν; Αυτοσχεδιάζουν και φυσικά δεν το κάνουν εις βάρος των ομοσπονδιών. Διότι, για παράδειγμα η ΚΟΕ έχει τμήμα ξεχωριστό. Πώς τα καταφέρνει εκείνη; Και είναι μια επίσης ογκωδέστατη, σε αριθμό και σε αθλήματα, ομοσπονδία. Εσείς, ως ΣΕΓΑΣ- όχι εσείς προσωπικά- αλλά οι του ΣΕΓΑΣ, γιατί να δυσκολεύστε τόσο;

Συν τοις άλλοις, δεν άκουσα να έχουμε αντίρρηση από καμία άλλη ομοσπονδία. Από καμία άλλη ομοσπονδία, που είτε διατηρεί - όπως η ΚΟΕ και έχει πολλούς βετεράνους, βλέπε μπάσκετ - αλλά ποτέ δεν είχε ενεργοποιήσει τη διάσταση αυτή.

Τι κάνουμε; Ανοίγουμε, αυξάνουμε την αθλητική οικογένεια, γιατί αθλητική οικογένεια δεν είναι μόνο οι 15ρηδες, οι 18ρηδες ή οι 20ρηδες! Είναι και αυτοί, που μπορεί να μη χτυπάνε νούμερα, να μη χτυπάνε διακρίσεις, αλλά, που, όμως, θέλουν να αθληθούν ή θεωρούν ότι ο αθλητισμός, ο οργανωμένος, ο δομημένος αθλητισμός είναι κομμάτι και δικαίωμά τους στο τέλος της ημέρας, συνταγματικό τους δικαίωμα, προσέξτε!

Πάμε στο θέμα του σκακιού - πνευματικός αθλητισμός. Κάποιος με ρώτησε τι ακριβώς είναι. Μπριτζ, σκάκι. Σαφώς, δεν είναι ούτε τάβλι, σαφώς δεν είναι ούτε πόκα, ούτε πρέφα. Μας ήρθε, είναι αλήθεια, αίτημα για το τάβλι. Σαφώς, δεν το εγκρίναμε και σαφώς δεν του δώσαμε την αθλητική αναγνώριση, γιατί δεν συζητάμε για άθλημα και, βεβαίως, δεν κάνουμε του κεφαλιού μας. Ακολουθούμε την πεπατημένη, τις υποδείξεις και της ΔΟΕ σχετικά με τα ζητήματα αυτά. Άρα, πνευματικός αθλητισμός ίσον σκάκι, μπριτζ.

Πολύ σωστή η παρατήρηση, που ακούστηκε, από τον εκπρόσωπο του ΣΕΓΑΣ, για τις νησιωτικές περιοχές και για την ιδιαίτερη προσοχή, την οποία χρήζουν. Είναι σωστό και το έχουμε ήδη εντοπίσει στις διαβουλεύσεις, που κάνουμε, ανά περιφέρεια. Είναι κάτι, το οποίο θα έρθει πολύ - πολύ σύντομα, με νέο νομοσχέδιο, που θα φέρουμε, γιατί όντως είναι μια προσέγγιση, που πρέπει να γίνει και με συγκεκριμένες πρωτοβουλίες, να βελτιώσουμε και να βοηθήσουμε το έργο τους.

Πάμε στα όσα έλεγε η διάταξη αυτή για την ΕΟΕ. Ξέρετε, πολλή σπουδή βλέπω για τα όρια θητειών και τα όρια ηλικίας, ενώ, όταν τα φέρναμε για τις ομοσπονδίες, ήσασταν αντίθετοι. Όταν τα νομοθετούσαν κάποιοι, όχι εσείς, την προηγούμενη περίοδο για τους εν δυνάμει αθλητές, τους βάζατε ταβάνι! Όρια θητειών και όρια ηλικίας περιλαμβάνει αυτή η απόφαση από την ΕΟΕ, που μας ζητάτε να νομοθετήσουμε. Τόσο βιάζεστε, τώρα; Αναφέρομαι στη διάταξη, στην οποία αναφέρθηκε και η κυρία Σακοράφα και ο εκπρόσωπος του ΣΕΓΑΣ και ακροθιγώς αναφέρθηκε και ο κ. Κολυμπάδης. Μεταξύ άλλων, λοιπόν, αναφέρονται και όρια θητειών και όρια ηλικίας των μελών, που εκλέγονται και συμμετέχουν από κάθε ομοσπονδία, στην κάθε Ολυμπιακή Επιτροπή, στην Ελληνική Ολυμπιακή Επιτροπή, εν προκειμένω. Θα τη φέρουμε στο αμέσως επόμενο νομοσχέδιο και γιατί; Επειδή επικαλεστήκατε τον κ. Κολυμπάδη, με τον οποίο έχουμε άριστη συνεργασία, η οποία συνεργασία δεν ξεκίνησε έτσι, σπεύδω να θυμίσω σε κάποιους, γιατί είχατε επικαλεστεί τα ψηφίσματα, που έκανε τότε κ.λπ. κ.λπ. Συγκρουσιακή ήταν η σχέση μας στο ξεκίνημα. Παρόλα αυτά, όμως, και εκείνος, ως Γενικός Γραμματέας, όχι προσωπικά, δεν είχαμε καμία προσωπική σχέση νωρίτερα, κατάλαβε την προσπάθειά μας, είδε τις πρωτοβουλίες μας και σήμερα, όπως ακούσατε, δεν με γελούν τα αυτιά μου, φαντάζομαι το ίδιο ακούσαμε, ότι έχουμε μια άριστη συνεργασία, το είπε, φαντάζομαι το θυμάστε. Βεβαίως, αναφέρθηκε στη συγκεκριμένη διάταξη. Θυμίζω, όμως, ότι αναφέρθηκε ότι εμείς, ως Κυβέρνηση, κάναμε αυτό, που πολλές φορές είχε ζητήσει η Δ.Ο.Ε.. Το κάναμε, όμως! Δεν άκουσα να πείτε μισή καλή κουβέντα γι’ αυτό, που μετατρέψαμε την Ολυμπιακή Επιτροπή από νομικό πρόσωπο δημοσίου δικαίου σε ιδιωτικού δικαίου. Ήταν στο πρώτο νομοσχέδιο, που φέραμε, το Νοέμβριο του 1019! Γιατί δεν το κάνατε όλα αυτά τα χρόνια, ενώ ήσασταν κυβέρνηση; Γιατί δεν πιστεύατε σ’ αυτόν τον θεσμό! Τελικά, όμως, αυτός ο θεσμός, δηλαδή, η μετατροπή της Ολυμπιακής Επιτροπής σε νομικό πρόσωπο ιδιωτικού δικαίου το κάνει πιο ευέλικτο και πιο λειτουργικό και πολύ σωστά είχε ζητήσει η Δ.Ο.Ε. να το κάνουμε. Άρα, λοιπόν, ναι, θα έρθει αυτή η διάταξη στο αμέσως επόμενο νομοσχέδιο, μαζί και με μια σειρά άλλων διατάξεων, που έχουμε συζητήσει και θα επεξεργαστούμε με τους εμπλεκόμενους φορείς.

Σχετικά με το δημοσίευμα, πρώτον, δεν το ξέρω το δημοσίευμα, αλλά δεν με εκπροσωπεί κανένα μέσο ενημέρωσης, ούτε αν λέγεται «Sportfit», ούτε αν λέγεται «Ριζοσπάστης», ούτε λέγεται «Αυγή» ή οτιδήποτε άλλο. Δεν με εκπροσωπούν τα δημοσιεύματα αυτά, δεν τα ξέρω κιόλας. Παρόλα αυτά, όμως, σας λέω ξεκάθαρα ποιες είναι οι προθέσεις της Κυβέρνησης. Δεν με ρωτήσατε; Σας απαντώ! Δεν ξέρω τα δημοσιεύματα αυτά, τώρα το άκουσα από εσάς, αλλά δεν σημαίνει πως ό,τι γράφεται είναι και πραγματικότητα.

Τέλος, σε ό,τι αφορά τους ψυχολόγους, άκουσα πολύ προσεκτικά τις παρατηρήσεις του κ. Παπαϊωάννου. Είναι σωστές, αλλά εμείς, στην αρχική διατύπωση, την οποία κάναμε, είχαμε συμπεριλάβει τα περισσότερα από αυτά, τα οποία έλεγε. Το Υπουργείο Παιδείας, όμως, είχε αντίθετη άποψη, διότι θεώρησε ότι, με αυτόν τον τρόπο, δημιουργούμε ένα κλειστό επάγγελμα ή ενισχύουμε μια συγκεκριμένη ειδικότητα, μετατρέποντάς την σε κλειστό επάγγελμα, με αποτέλεσμα να διαφωνεί η ηγεσία του Υπουργείου Παιδείας.

Άρα, για να υπογράψει τη συγκεκριμένη διαδικασία, που θεωρήσαμε απολύτως απαραίτητη, με όλα αυτά τα περιστατικά των «me too», που έχουν δει το φως της δημοσιότητας, το τελευταίο διάστημα, θεωρήσαμε ότι έπρεπε αυτό να έχει γίνει από χθες. Άρα, λοιπόν, μπροστά στο να μην πετύχουμε τον στόχο μας, είπαμε να ξεκινήσει η διαδικασία και στο μεσοδιάστημα να πιέσουμε και να προσπαθήσουμε να πείσουμε την ηγεσία του Υπουργείου Παιδείας ότι τελικά αυτό δεν είναι τόσο γενικό. Πρέπει να είμαστε πιο συγκεκριμένοι, πιο στοχευμένοι, πιο εξειδικευμένοι. Κάτι το οποίο, πολύ σωστά, είπε ο κ. Παπαϊωάννου, μας βρίσκει σύμφωνους, αλλά δεν ήταν δικιά μας επιλογή. Ήταν επιλογή και υπόδειξη της ηγεσίας του Υπουργείου Παιδείας.

Σε ό,τι αφορά τη Σίφνο, οφείλω να σας πω ότι κάνετε μεγάλο λάθος, κυρία Σακοράφα. Η Σίφνος, λοιπόν, όλο αυτό το διάστημα, έχει, όντως, ένα κλειστό αθλητικό κέντρο, το οποίο προέκυψε από ένα κληροδότημα, με τη συνεπικουρία και του Δήμου και του Υπουργείου. Αλλά όλο αυτό το όλο αυτό το διάστημα των δυόμιση ετών, έχουμε καταβάλει απίστευτη προσπάθεια να διορίσουμε διοίκηση, για να μπορεί να λειτουργεί αυτή η εγκατάσταση. Δεν υπάρχει διοίκηση. Πρώτον, δεν υπάρχει οικονομικό κίνητρο, γιατί όλες οι διοικήσεις μας είναι μη αμειβόμενοι, αφενός και, αφετέρου, για κάποιο λόγο, το έχουν πάρει στραβά και δεν υπάρχει τοπικό προσωπικό – δεν μπορεί να διοριστεί διοίκηση από την Αθήνα, ούτε κάποιος εκτός νησιού, δεν θα έχει νόημα και ρόλο – με αποτέλεσμα, αυτή η κατάσταση να είναι στον αέρα.

Εμείς, λοιπόν, παίρνουμε την πρωτοβουλία και δεν κάνουμε κάτι κακό. Δεν το παίρνουμε πάνω μας. Το δίνουμε στην τοπική αυτοδιοίκηση και ικανοποιούμε ένα αίτημα της τοπικής κοινωνίας, της δημοτικής αρχής, που, παρεμπιπτόντως, δεν έχουμε και καμία κομματική συγγένεια, για να ξέρετε. Δηλαδή, μη θεωρήσετε ότι το κάνουμε κομματικά, καμία σχέση. Απλά σεβαστήκαμε τη δυσκολία να βρεθούν άνθρωποι να «βάλουν πλάτη», όπως συμβαίνει σε άλλες διοικήσεις, όπως συμβαίνει, με άλλες αθλητικές μας εγκαταστάσεις, σε άλλες περιοχές, που μπαίνουν άνθρωποι και, αν κάποιος δεν μπορεί, βρίσκουμε να τον αντικαταστήσουμε με κάποιον άλλο, αλλά που έχουμε κόσμο. Εκεί, λοιπόν, είναι μια μικρή ενότητα, είναι νησί με ιδιαιτερότητες. Δεν υπάρχει προσωπικό να στηρίξει αυτή την εγκατάσταση. Έχει σοβαρότατα προβλήματα, με αποτέλεσμα να καταστρέφεται, κάθε μέρα που περνάει, αυτή η εγκατάσταση. Θεωρούσαμε ότι ήταν απολύτως λάθος και σεβαστήκαμε την απόφαση της δημοτικής αρχής. Γι΄ αυτό και προβαίνουμε σε αυτή την ενέργεια.

Σε ό,τι αφορά τον Πανελλήνιο Σύλλογο Γυμναστηρίων, οφείλω να σας πω ότι, αν διαβάσετε τα υπομνήματα, που, κατά καιρούς, μας έχουν στείλει, ίσως θα μετανιώνατε, που τους καλέσατε. Δεν τους καλέσαμε εμείς, εννοώ η Νέα Δημοκρατία. Δεν ξέρω από ποιου πρόταση προήλθε αυτή η παρουσία, αλλά οι άνθρωποι αυτοί έχουν εξυμνήσει το έργο της σημερινής Κυβέρνησης σε ό,τι αφορά τα θέματα στον αθλητισμό. Δυστυχώς, το λένε και οι ίδιοι στα γραπτά τους και στις ανακοινώσεις τους, γιατί έχουν βγάλει και ανακοινώσεις και μη μου πείτε ότι και αυτοί είναι Νέα Δημοκρατία. Μη σπεύσετε να το πείτε. Δεν έχουμε καμία κομματική συγγένεια. Δε σημαίνει ότι όποιος λέει καλή κουβέντα και αναγνωρίζει το έργο, που κάνουμε, ταυτοχρόνως, είναι και κομματικό στέλεχος. Οι άνθρωποι αυτοί έχουν αναγνωρίσει τη σοβαρή δουλειά, που έχουμε κάνει, στο χώρο του αθλητισμού και επειδή ανήκουν στο Υπουργείο Ανάπτυξης, έχουν ζητήσει εγγράφως και από τον Πρωθυπουργό να μεταφερθούν στην αρμοδιότητα και στη δικαιοδοσία του Υπουργείου Αθλητισμού. Διότι, όπως χαρακτηριστικά είπαν και το έχουν γράψει και στην ανακοίνωσή τους, θα ήθελαν έστω ένα μέρος της ευθύνης και της ενέργειας, που δίνουν, για άλλους χώρους του αθλητισμού, να την έδιναν για τον τομέα τους. Σίγουρα, θα ήταν τα πράγματα σήμερα πολύ καλύτερα για τους ίδιους και τις επιχειρήσεις τους.

Εδώ, βέβαια, σπεύδω να πω και, παρακαλώ πολύ, κρατήστε αυτή τη διαφοροποίηση μεταξύ των γυμναστηρίων, επιχειρήσεων, δηλαδή, όπου έχουν την ευθύνη απόφοιτοι ΤΕΦΑΑ ή ΣΕΦΑΑ και δεν έχουμε τίποτε με τους πτυχιούχους. Ίσα-ίσα, μάλιστα, έχουμε άριστη συνεργασία, γιατί – και αυτό εσείς, κ. Μάρκου, δεν ξέρω πού το ανακαλύψατε – έχουν έναν ανταγωνισμό, θα έλεγα, περίεργο εις βάρος τους από τους επικεφαλής σωματείων, συλλόγων, που κάποια είναι και στο μητρώο εγγεγραμμένα, που, όμως, διατηρούν γυμναστήρια στο όνομα του σωματείου και φορολογικά, σαφώς, έχουν διαφορετική αντιμετώπιση από την Πολιτεία από ό,τι μια επιχείρηση - γυμναστήριο, που, όμως ανταγωνίζεται το συγκεκριμένο γυμναστήριο, που ανήκει σε σύλλογο, σε σωματείο, ανταγωνίζεται ευθέως την επιχείρηση εκείνη, που έχει άλλο φορολογικό καθεστώς. Αυτό, λοιπόν, πρέπει να ξεχωρίσει και θα έρθει, πολύ σύντομα, σε ένα από τα επόμενα νομοσχέδιά μας.

Σε ό,τι αφορά την παρατήρησή, που έκανε ο κ. Κωνσταντόπουλος, για το ότι νομοθετούμε και αλλάζουμε πράγματα για τις λέσχες φιλάθλων, κ. Κωνσταντόπουλε, αν ήταν τόσο εύκολο, αν η λύση ερχόταν με ένα νόμο και ένα άρθρο – και δείχνω εδώ το ΣΥΡΙΖΑ, που το επικαλούνταν ότι «με ένα νόμο και ένα άρθρο θα καθαρίσει τη χώρα από τα μνημόνια» και όλα αυτά – θα το είχαμε κάνει και όχι μόνο εμείς, αλλά και όλοι οι προηγούμενοι!

Αλλά πολύ καλά ακούσατε και προ ημερών, που βρεθήκατε στη συνάντηση, που είχαμε, που δεν ήταν «μάζωξη», πίνοντας καφέ στην παραλία, αλλά ήταν μια πολύ ενδιαφέρουσα συζήτηση, 6 και πλέον ωρών. Ούτε ο κ. Πανούσης, που δεν είχε καμία σχέση με τη Ν.Δ., ούτε ο κ. Ορφανός, που και εκείνος ήταν στέλεχος της Ν.Δ. και προσπάθησε και συγκέντρωσε και διατέλεσε και έκανε και έκανε, αλλά και άλλα στελέχη, που δεν είχαν καμία σχέση με τη Ν.Δ., αναγνώριζαν ότι το πρόβλημα αυτό της βίας είναι εξελισσόμενο, που μεταφέρεται, στο χώρο του αθλητισμού. Κάνω αυτόν το διαχωρισμό, για πολλοστή φορά, διότι νομίζω ότι έχει γίνει κατανοητό. Είναι βία-βία-βία-βία, που εξελίσσεται, ανεβαίνει, κατεβαίνει, αλλάζει χρώματα, αλλάζει μορφές, αλλά, που, όμως, εμφανίζεται κατά διαστήματα, με διαφορετικούς τρόπους, στο χώρο του αθλητισμού, είτε εντός των γηπέδων, που περιορίζεται πλέον εντός των γηπέδων, για διάφορους λόγους, μην τους αναλύσουμε, πέριξ και τώρα πλέον και σε διάφορα άλλα σημεία, μακριά από αγωνιστικούς χώρους, τυφλά χτυπήματα, τυφλά ραντεβού κτλ. κλπ. Δεν λύνεται τόσο απλά.

Ναι, θα κάνουμε ό,τι χρειαστεί και θα νομοθετήσουμε και όσες άλλες φορές χρειάζεται και θα διορθώσουμε τυχόν διατάξεις. Αν δούμε ότι δεν «περπατάνε», θα το κάνουμε, ναι, θα το κάνουμε. Γιατί δεν υπάρχει η λύση, η οποία με δέκα γραμμές, με ένα εξαιρετικό νόμο, το αντιμετωπίζει το πρόβλημα αυτό. Σας το δηλώνω, μη μας πείτε να φέρουμε μια διάταξη συμπληρωματική, βελτιωτική, καινούργια για το πρόβλημα αυτό, μετά από ένα οποιοδήποτε νομοσχέδιο, ότι: «Τώρα το φέρατε;» Ναι, μπορεί να το φέρουμε, γιατί δεν γνωρίζουμε την τέλεια λύση. Κανένας δεν την ξέρει. Και όσοι επικαλούνται τη Θάτσερ, γιατί το άκουσα ένα εκατομμύριο φορές, θα δείτε πως και εκείνη έκανε μια σειρά πραγμάτων. Κάποια της βγήκαν, κάποια δεν της βγήκαν. Επειδή το λέμε και το ξαναλέμε, το έχω ακούσει, το έχω διαβάσει ένα εκατομμύριο φορές και επειδή ήταν κι άλλες εποχές εκείνες, δεν είχε καμία σχέση η περίοδος εκείνη, με τη σημερινή περίοδο.

Ρωτήσατε, κ. Κωνσταντόπουλε, αν υπάρχουν στοιχεία για το ιδιώνυμο, από το καλοκαίρι μέχρι σήμερα. Όχι, δεν υπάρχουν, παρά μόνο ελάχιστα. Περιστατικά, συγκεκριμένα, δηλαδή, για τα οποία, όντως, ενεργοποιήθηκε η διάταξη αυτή και κάποιο περιστατικό, που ενεργοποιήθηκαν οι αναστολές, οι εξαιρέσεις, που δεν είχαν μπει στη διάταξη του καλοκαιριού, του Ιουνίου του 2021, στο νόμο 4809 για την ακρίβεια, που μας είχαν υποδείξει, τότε - η επιτροπή δικαστών - μια σειρά από εξαιρέσεις, αναστολές, τις οποίες εμείς δεν επιθυμούσαμε. Σήμερα, είδαν τα πράγματα καλύτερα και τελικά μία από αυτές τις εξαιρέσεις έχει βρει εφαρμογή σε ένα από τα περιστατικά οπαδικής βίας, που έγιναν στη Θεσσαλονίκη, παρεμπιπτόντως και εκείνο. Άρα, θεωρούμε ότι όσο περισσότερος κόσμος υπάρχει στα γήπεδα, διότι είναι και αυτό ανάλογο με το πρωτάθλημα, που επίσης έχει περιστατικά τέτοια, όσο ανεβαίνει το θερμόμετρο του ανταγωνισμού, της διεκδίκησης ή κορυφαίες συναντήσεις ή μεγάλα ματς, που έχουν, τέλος πάντων, ενδιαφέρον πολύ πιο κρίσιμο ή πιο πολυπληθές κοινό, φίλαθλο κόσμο, να τα παρακολουθήσουν, έχουμε και περισσότερα περιστατικά.

Άρα, λοιπόν, θεωρούμε ότι ως στοιχεία μπορούμε να επικαλεστούμε αυτά, τα οποία ανέφερε, προ ημερών, ο κ. Ορφανός. Στοιχεία, νούμερα, ποσοστά μείωσης, στα οποία δεν διαφώνησε κανένας εκ των παρευρισκόμενων και αναφέρομαι και στους προέδρους της Superleague 1, Superleague 2. Αλήθεια, ακούσατε, σήμερα, να διαφωνεί ριζικά κάποιος εκ των εκπροσώπων των κυριότερων αρχών του ποδοσφαίρου; Όχι. Το μόνο που άκουσα από τον κ. Μποροβήλο ήταν ότι ξέρει για την έδρα, για την οποία, νομίζω, ότι έδωσα μια εξήγηση. Τώρα, μπορεί να μην σας ικανοποίησα. Δεν άκουσα, όμως, να υπάρχει διαφωνία ριζική. Εδώ μαζί μας είμασταν, τους ακούγαμε, υπάρχουν στα πρακτικά. Όπως δεν άκουσα να υπάρχει και τέτοια ριζική διαφωνία ούτε από τον εκπρόσωπο της Λίγκας του μπάσκετ. Είπε, απλώς, για ισονομία, σωστά, και εφαρμογή των νόμων. Πολύ σωστά. Είμαστε οι πρώτοι, που το ζητούμε και γι’ αυτόν το λόγο η ενεργοποίηση, πλέον και του Δικαιοσύνης και του Δημόσιας Τάξης, σε υπέρτατο βαθμό, αυτό είμαστε βέβαιοι πως θα αποδώσει και αποδίδει τα μέγιστα.

Τελείωσα, λέγοντας ότι πολλά από αυτά, που ήδη έχουν καταγραφεί, θα τα επεξεργαστούμε και μέσα στο διήμερο, τριήμερο, που μας έρχεται, ώστε έγκαιρα να καταθέσουμε κάποιες βελτιώσεις σε υφιστάμενες διατάξεις, βάσει αυτών που ακούστηκαν και από τους εκπροσώπους των φορέων, βάσει αυτών, που θα ακουστούν και στην αυριανή τηλεσυζήτηση, που έχουμε με τους εκπροσώπους των νόμιμων λεσχών, βάσει αυτών, που ακούστηκαν από τους εκπροσώπους - Εισηγητές και βουλευτές όλων των Κομμάτων. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ. Ο κ. Μάρκου και η κυρία Σακοράφα ζήτησαν το λόγο.

Κύριε Μάρκου, έχετε το λόγο.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας)**: Επί του προσωπικού, που θέλω να τοποθετηθώ είναι η αναφορά του κυρίου Υπουργού περί ασυναρτησιών, που λέω. Θέλω να πω μόνο το εξής. Ούτε είναι η πρώτη φορά που ο κύριος Αυγενάκης είναι και αγενής και υβριστής. Λυπάμαι που το λέω, ούτε είναι η πρώτη φορά, που και εσείς δεν ανταποκρίνεστε στο θεσμικό σας ρόλο. Εξέστω Κλαζομενίοις ασχημονείν. Αν δεν ξέρετε τι σημαίνει, λυπάμαι, που ο κύριος Μπούμπας έφυγε να σας το εξηγήσει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Μάρκου, για άλλη μία φορά, στις συνεδριάσεις, χθες και σήμερα, υπερβαίνετε τα όρια. Για άλλη μια φορά, δυστυχώς. Γιατί αν δεν ξέρετε ποια είναι υβριστική συμπεριφορά, αυτό που κάνατε, μόλις τώρα, να πείτε ότι ο Υπουργός είναι υβριστής, είναι υβριστική συμπεριφορά. Ο οποιοσδήποτε χαρακτηρισμός αυτών, που είπατε, γιατί δεν συμφωνεί, δεν είναι υβριστικό. Άλλο να πεις αυτός είναι υβριστής - που είπατε εσείς - και άλλο να πει κάποιος ότι αυτά, που είπατε δεν στέκουν. Έχουν μεγάλη διαφορά το ένα από το άλλο. Αν δεν το καταλαβαίνετε, λυπάμαι.

Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Κύριε Πρόεδρε, σας ευχαριστώ πολύ. Κατ’ αρχήν, θέλω να πω στον κύριο Υπουργό ότι εμείς χαρήκαμε κι εγώ προσωπικά για τη γιορτή, που έγινε και που ήρθε και ο Πρόεδρος της Διεθνούς Ολυμπιακής Επιτροπής στην Κρήτη, γιατί βραβεύτηκε και ένας δικός μας αθλητής, ο Μίλτος Τεντόγλου. Απλά, κύριε Υπουργέ, θα ήταν καλό, επειδή έγινε εκεί και ένα συνέδριο -αν δεν κάνω λάθος - να μάθουμε και τι ειπώθηκε. Είναι πολύ σημαντικό.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Το συνέδριο ήταν της ANOC (Διεθνούς Ένωσης Εθνικών Ολυμπιακών Επιτροπών). Δεν ήταν δικό μας συνέδριο. Εμείς διοργανώσαμε, ως χώρα, υποδεχτήκαμε. Άρα, τα αποτελέσματα είναι ούτως ή άλλως αναρτημένα στη σελίδα της ANOC, τα συμπεράσματα, οι προτάσεις και οι πρωτοβουλίες. Εμείς θεωρήσαμε χρήσιμο για τη χώρα μας, για τον ελληνικό αθλητισμό, στα πλαίσια της φιλοξενίας και πολύ πριν την έναρξη του επίσημου τριήμερου, να κάνουμε τις συναντήσεις μας, να συζητήσουμε για μια σειρά θεμάτων, παρουσία των μελών, του Προέδρου, του Γενικού Γραμματέα, άλλων στελεχών της Ελληνικής Ολυμπιακής Επιτροπής και πολλών εκπροσώπων των ελληνικών αθλητικών ομοσπονδιών, όπου έγινε μια πραγματικά χρήσιμη συζήτηση, που είχε ως αποτέλεσμα να εξασφαλίσουμε και μια σειρά μεγάλων αθλητικών διοργανώσεων, για τις οποίες έχω συζητήσει.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Το δέχομαι αυτό που μου λέτε και θα ήταν χαρά μας, πραγματικά, να μπορούν όλοι να το διαβάσουν και να ενημερώνονται κ.λπ..

Θέλω να πω κάτι προσωπικό, όσον αφορά τον κύριο Μπάχ ή τα πρόσωπα αυτού του επιπέδου, που είναι σε υψηλές θέσεις, στον παγκόσμιο αθλητισμό. Επειδή έχω μια άποψη γενικότερη – την έχω εκφράσει, κατά διαστήματα – θα μου επιτρέψετε να πω ότι δεν είναι θέσφατο ότι όσα κάνει ο κύριος Μπάχ, είναι και σωστά. Γιατί αν θυμηθώ από την τελευταία φορά, που έβγαλε Ολυμπιακά Αγωνίσματα έξω, τα οποία είναι κλασικά αγωνίσματα των Ολυμπιακών Αγώνων και με το ζόρι έμεινε μέσα, μετά από μεγάλο αγώνα, η ελεύθερη πάλη, θα μου επιτρέψετε να πω ότι αλλού το πάνε.

Είπατε ότι ο ΣΕΓΑΣ δεν έκανε καμία παρατήρηση επί του προηγούμενου νομοσχεδίου. Μα, εδώ έχει ένα τελείως διαφορετικό νομοσχέδιο. Αν θυμάμαι καλά, το νομοσχέδιο, που αναρτήθηκε, είχε άρθρα μέσα και ολόκληρες παραγράφους, που αφορούσαν, παραδείγματος χάρη, τις ομοσπονδίες αναψυχής και επ’ αυτού ετοιμαζόμασταν όλοι να κάνουμε τις προτάσεις μας, για να σας εξηγήσουμε ότι αυτό θα είναι ένα τεράστιο λάθος, που πάτε να κάνετε. Αλλά δεν έχει σημασία. Όταν θα το φέρετε, θα το δούμε.

Όσον αφορά τα υπόλοιπα, που είπατε. Οι ερωτήσεις, που γίνανε, στον εκπρόσωπο του ΣΕΓΑΣ, παραδείγματος χάρη, ήταν άσχετες με το νομοσχέδιο. Μα, είναι άσχετο με το νομοσχέδιο το άρθρο 47, που αναφέρεται στο δικαίωμα ψήφου των σωματείων; Είναι άσχετο το άρθρο 52, που αναφέρεται στις μεταγραφές; Το λέτε εδώ μέσα για τους αθλητές 19 χρόνων. Αυτό σας έβαλα, σαν παρατηρήσεις και ερωτήσεις, γιατί πρέπει να το ακούσουμε. Πρέπει να πάρουμε αποφάσεις. Διαλύονται τα σωματεία, κύριε Υπουργέ. Τα επαρχιακά σωματεία σβήνουν. Οι μεγάλοι σύλλογοι θα κάνουν μεταγραφές, θα πάρουν όλους τους αθλητές και τα επαρχιακά σωματεία και ο αθλητισμός - που εσείς, πραγματικά, το πιστεύω ότι θέλετε το μαζικό αθλητισμό να αναπτυχθεί - θα εξαφανιστεί. Δεν ζούνε τα σωματεία. Τους δώσατε επιχορήγηση, η οποία δεν φτάνει για τίποτα. Προσπαθούμε κι εμείς, σαν Ομοσπονδία, που είμαστε η μόνη Ομοσπονδία, που δίνει βοήθεια στα σωματεία της. Η μοναδική στην Ελλάδα. Με αυτά τα ελάχιστα χρήματα, που ξέρετε πάρα πολύ καλά, δεν μπορούν να ζήσουν, δεν μπορούν να συντηρήσουν τα σωματεία.

Το μητρώο. Κύριε Γενικέ, ήρθα και σας βρήκα για το μητρώο, μαζί με τους συνεργάτες μου και μου είπατε ότι θα ανοίξει το μητρώο, στις 10 Φεβρουαρίου, γιατί όντως παραδέχθηκαν, ότι υπάρχει ένα πρόβλημα στο σύστημα;

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού):** *(Ομιλεί εκτός μικροφώνου)….*Και άνοιξε και μπήκαν άλλα 78 σωματεία.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Και έμειναν απ’ έξω και σας παρακαλούν. Σας παρακαλούν, γιατί και πάλι έχουν πρόβλημα, όχι γιατί δεν ξέρουν, αλλά γιατί τους πετάει έξω το σύστημα, κύριε Υπουργέ. Είναι κρίμα. Και ξέρετε, γιατί είναι κρίμα; Όχι, για να πάνε στη γενική συνέλευση να ψηφίσουν. Είναι κρίμα, γιατί όλοι αυτοί ούτε θα βαθμολογηθούν, ούτε θα μπουν στη διαδικασία του να πάρουν κάποια χρήματα, για να μπορέσουν να επιβιώσουν.

Στο θέμα των βετεράνων, κύριε Υπουργέ. Εγώ δεν είπα τίποτα κακό. Εσείς λέτε εδώ στο άρθρο 52, επί λέξει: «Η καθιέρωση, οι κατηγορίες βετεράνων αθλητών, που θα έχουν και πλήρη δικαιώματα θα δημιουργήσει σοβαρά προβλήματα». Φαντάζομαι, ξέρετε, κύριε Υπουργέ, ότι οι αθλητές στίβου έχουν ομοσπονδία βετεράνων και μάλιστα ξέρετε, ότι αγωνίζονται, ανά κατηγορίες ηλικίας. Δηλαδή, οι 35ρηδες με τους 40ρηδες, παραδείγματος χάριν, 40-50, 50-60 και πάει λέγοντας. Δεν καταλαβαίνω τι είναι αυτό, που θα αλλάξει ή που θα βοηθήσει περισσότερο την Ομοσπονδία. Όλοι γνωρίζουμε και εσείς περισσότερο και καλύτερα από εμένα, ότι οι ομοσπονδίες – και ο κύριος Γενικός είναι εδώ, που υπήρξε μεγάλος αθλητής – καλλιεργούν τον αθλητισμό υψηλού επιπέδου. Ο μαζικός αθλητισμός, στον οποίο αναφερθήκατε, είναι δική σας υπόθεση, του Υπουργείου, η οποία εντέχνως τα τελευταία χρόνια – δεν φταίτε εσείς μόνο, φταίνε όλες οι τελευταίες κυβερνήσεις – το διαλύσανε. Θυμόσαστε παλιά πώς λειτουργούσε αυτό; Στους δήμους, στα σχολεία, παντού. Με όλα αυτά τα προγράμματα, ξεκινώντας από τις μικρές ηλικίες, φτάνοντας μέχρι και τις γυναίκες, τους γέρους, τα πάντα. Τώρα, δεν υπάρχει τίποτα. Δεν θα πω για τις στρατιές των γυμναστών, που έχουν μείνει άνεργοι.

Το πρόβλημα αυτών των αθλητών, που λέτε ότι απαγορεύεται να μπουν κτλ. - κτλ. Μάλιστα. Να σας ρωτήσω, επειδή είπα πάλι, ότι είναι μια ομοσπονδία, που κάνει αθλητισμό υψηλού επιπέδου. Θέλω να σας ρωτήσω κάτι, κύριε Υπουργέ και ρωτάω και τον κύριο Γενικό, που είναι αθλητής και όποιον εδώ μέσα θέλει να μου απαντήσει. Ένας άνθρωπος, ο οποίος είναι 45 χρονών και θέλει να βγάλει δελτίο, δεν θα του το αρνηθούμε, γιατί είναι νόμος πια να του βγάλουμε το δελτίο. Εντάξει; Έρχεται στο πανελλήνιο πρωτάθλημα, που κάναμε προχθές, στο κλειστό και θέλει να αγωνιστεί. Θέλετε να μου πείτε σε ποια κατηγορία θα τον βάλω να αγωνιστεί και με ποιους αθλητές θα αγωνιστεί και πώς θα αγωνιστεί; Για να καταλάβω. Γιατί εγώ που είμαι 64 χρονών, αν αποφασίσω να ξαναβγάλω δελτίο και θελήσω να πάω να αγωνιστώ, ε, με συγχωρείτε πάρα πολύ, δεν μπορώ να πάω να σταθώ και να πάρω ένα ακόντιο και να ρίξω, γιατί θα είμαι, τουλάχιστον, ανόητη και γελοία ! Δεν απαγορεύσαμε σε κανέναν να συμμετάσχει στο Μαραθώνιο. Χαιρόμαστε να έρχονται, να τρέχουν και να συμμετέχουν και να γράφονται κλπ. Αλλά ξέρετε κάτι; Εδώ έχουμε μπει και σε μια διαδικασία τρελή, τώρα πια. Θα σας πω αυτό, που έχει γίνει, γιατί είμαι εκτός εαυτού. Είναι δυνατόν η Ομοσπονδία, που από το νόμο, από τη Διεθνή Ομοσπονδία, έχει τη δυνατότητα, το χρέος και την υποχρέωση να δίνει την έγκρισή της για δρομικούς αγώνες, σε όλα αυτά τα αγωνίσματα, που και είναι Ολυμπιακά, να θέλει να πάρει άδεια π.χ. από την Περιφέρεια και να λέει η Περιφέρεια «Για το Μαραθώνιο πηγαίνετε στο Υπουργείο Τουρισμού να πάρετε άδεια»; Τουριστικό γεγονός είναι ο αυθεντικός Μαραθώνιος της Αθήνας;

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού):** *(Ομιλεί εκτός μικροφώνου):* … Αυτό ρυθμίζεται.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Δεν έχει ρυθμιστεί καθόλου, κύριε Γενικέ. Μακάρι, να ρυθμιστεί, γιατί είναι τέτοιο το πρόβλημα, που δεν μπορείτε να φανταστείτε. Συγγνώμη, που μιλάω με αυτή την ένταση, αλλά είναι, επειδή μας έχουν βγάλει την ψυχή πάνω σε αυτό.

Το θέμα της ΕΟΕ, κύριε Υπουργέ. Εγώ δεν μιλάω για τις ηλικίες. Το θέμα της ΕΟΕ για την τροπολογία, που λέω ότι θα φέρω και που συζητήσαμε, προηγουμένως, δεν μιλάω για τις ηλικίες, δεν έχει καμία σχέση με αυτό. Το αποδεχθήκαμε, έγινε νόμος, τελείωσε. Εδώ, μιλάμε για μια διαδικασία, όπου υπάρχει κενό νόμου. Όσοι είστε νομικοί εδώ πέρα, θα καταλάβετε. Έχουμε εκλογή στις αρχαιρεσίες μιας ομοσπονδίας για τακτικό μέλος και αναπληρωματικό μέλος, στην Επιτροπή Ολυμπιακών Αγώνων. Χάνεται το ένα μέλος, στη συγκεκριμένη περίπτωση, πέθανε και έχουμε το αναπληρωματικό. Θέλετε να μου πείτε ποιος αναπληρώνει αυτόν τον άνθρωπο; Ξαναπάμε πάλι σε εκλογές; Έχει λογική αυτό το πράγμα; Τότε, γιατί εκλέγουμε αναπληρωματικό; Έρχεται, λοιπόν, η Επιτροπή Ολυμπιακών Αγώνων και το διορθώνει αυτό και λέει αυτό είναι λάθος. Το επικυρώνει η Διεθνής Ολυμπιακή Επιτροπή. Γιατί δεν το φέρνετε, κύριε Υπουργέ, για να τελειώσει αυτή η ιστορία; Εμείς, μεθαύριο, στην Ομοσπονδία, έχουμε εκλογές, έχουμε διαδικασίες. Με ποια διαδικασία θα πάμε; Θα το φέρετε μετά; Γι’ αυτό σας κατηγορούν, αυτό που ειπώθηκε, προηγουμένως, από τον ΣΥΡΙΖΑ. Γιατί δεν το φέρνετε τώρα, για να τελειώσει, να μη μιλήσει και κανένας και να είστε και εντάξει και σε όλα συνεπής; Γιατί δεν το κάνετε;

Δεν σας ζητάμε κάτι παράλογο, ούτε να βοηθήσετε την Ομοσπονδία ούτε τίποτα. Το τυπικό και το νόμιμο. Σας το έχει στείλει εδώ και μήνες η Ολυμπιακή Επιτροπή. Σας το έχει στείλει, από αρχές Δεκεμβρίου.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):**  Δεν την βοηθάμε την Ομοσπονδία του ΣΕΓΑΣ;

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Πως, αλίμονο, δεν έχω τέτοιο παράπονο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Και σύντομα, κυρία Σακοράφα, να δώσουμε και μια ανακοίνωση, όπου υπήρξε, μια μεγάλη καθυστέρηση, λόγω δύο σοβαρών προβλημάτων, τη μια ήταν η χιονόπτωση και το πάγωμα, κυριολεκτικά, της λειτουργίας του Υπουργείου. Απίστευτο. Και από την άλλη, έτυχε και το δικό μου πρόβλημα με τον κορωνοϊό και πήγαν λίγο πίσω τα πράγματα. Αύριο, ελπίζω, πρώτα ο Θεός, μέσα στην επόμενη εβδομάδα, άντε το αργότερο την παραπάνω, από το Υπουργείο Οικονομικών φεύγει εντολή, για να δοθεί έκτακτη χρηματοδότηση στις ομοσπονδίες, ύψους 10 εκατομμυρίων ευρώ. Επειδή είπατε και νωρίτερα, στην προηγούμενη σας τοποθέτηση, ότι είναι διαρκώς μειούμενη η χρηματοδότηση. Από εμάς δεν μειώθηκε. Ό,τι παίρνατε, όχι εσείς προσωπικά, ό,τι έπαιρναν, γιατί δεν ήσασταν εδώ την προηγούμενη περίοδο, ό,τι έπαιρναν οι ομοσπονδίες και επί ΣΥΡΙΖΑ, τα ίδια χρήματα πήραν και επί Νέας Δημοκρατίας. Απλά αφαιρέθηκαν βάρη. Το βάρος του ντόπινγκ, που χρεωνόταν στις ομοσπονδίες, αφαιρέθηκε. Δόθηκαν χρήματα, ξεχωριστά, στα σωματεία.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Και χαιρόμαστε πολύ για αυτό, κύριε Υπουργέ. Και οφείλω να πω, ειλικρινά σας το λέω και πρέπει να το πω κι εδώ δημοσίως.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Και δημιουργήσαμε και ένα μόνιμο μηχανισμό.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Οφείλω να πω δημοσίως, ότι κάναμε μια κουβέντα, μεταξύ μας και μου είπατε ακριβώς αυτό το πράγμα για τη βοήθεια.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Απλά, διαφωνούμε, πολιτικά, σε κάποια ζητήματα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Άλλο το ένα, άλλο το άλλο. Εγώ δεν μπορώ να μην παραδεχτώ αυτό που μου λέτε. Δεν μπορώ να μην παραδεχτώ, όταν γίνονται θετικά πράγματα. Θα ήμουν πολύ ανόητη να το κάνω αυτό. Αλλά, ετούτο εδώ τώρα, δημιουργεί τεράστιο πρόβλημα, κύριε Υπουργέ και πρέπει να το δείτε, σας παρακαλώ πάρα πολύ, πριν πάμε στις αρχαιρεσίες. Σας παρακαλώ, πάρα πολύ. Δεν έχει να κάνει ούτε με την Πρόεδρο. Δεν έχει να κάνει ούτε με το διοικητικό συμβούλιο. Δεν έχει να κάνει με κανέναν. Έχει να κάνει με την τάξη και το σωστό. Το σωστό είναι ότι θα πρέπει, όταν θα πάμε στη διαδικασία της εκλογής για τον εκπροσώπων μας στην ΕΟΕ, να εκλέξουμε αναπληρωματικό μέλος, διότι η λογική λέει ότι το αναπληρωματικό αντικαθιστά, όπως λέει και εδώ η Ολυμπιακή Επιτροπή, το τακτικό μέλος. Αυτή είναι η διαδικασία. Εγώ γι’ αυτό μίλησα, λοιπόν και δεν μίλησα ούτε για τις ηλικίες, ούτε τίποτα. Εγώ είμαι μεγάλη. Αύριο, μεθαύριο, βάσει ηλικίας, που βάλατε, θα πάω στο σπίτι μου. Αυτά, κύριε Υπουργέ και σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Για να αποφευχθούν οι εντυπώσεις, το ποιος κάλεσε ποιον και πώς τοποθετήθηκε ο εκπρόσωπος των πτυχιούχων των ΤΕΕΦΑ, εμείς καλέσαμε τον εκπρόσωπό τους να έρθει να εκφραστεί, για τα επαγγελματικά δικαιώματα. Αν σε κάποιους συναδέλφους δεν άρεσε η κριτική, αυτό είναι δικό τους θέμα. Αυτό είναι το πρώτο.

Το δεύτερο: Και άλλοι συνάδελφοι κάλεσαν άλλους φορείς, οι οποίοι φορείς ήρθαν και εκφράστηκαν, ευμενώς και θετικώς, ως προς το νομοσχέδιο. Δεν οικειοποιούμαστε ούτε τον μεν ούτε τον δε. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ωστόσο, εγώ χαίρομαι, που εκπρόσωποι όλων των φορέων, που κλήθηκαν, 14 τον αριθμό, εκφράστηκαν θετικά για το νομοσχέδιο, με κάποιες παρατηρήσεις, κάποιοι εξ αυτών, συγκεκριμένες, στοχευμένες, οι οποίες, επαναλαμβάνω, κατατέθηκαν στους συνεργάτες μου, να τις εξετάσουμε, είτε σε αυτό το νομοσχέδιο, είτε σε επόμενο. Και προτάσεις πολύ ενδιαφέρουσες. Άρα, δεν χρειάζεται να λέμε για τον εκπρόσωπο των γυμναστών. Αν οι εκπρόσωποι των γυμναστών, των αποφοίτων ΤΕΦΑΑ ή ΣΕΦΑΑ διαφωνούν με τον συγκεκριμένο κύριο, ας πάνε με το καλό να εκλέξουν κάποιον άλλο κύριο. Αλλά ναι, ο κύριος αυτός είναι εκπρόσωπός τους χρόνια και είναι μέλος της Νέας Δημοκρατίας. Αυτό δεν νομίζω ότι είναι κάτι. Εδώ έχουμε στελέχη, τα οποία έχουν μια κομματική ιδιότητα, αλλά βρίσκονται σε ομοσπονδίες. Αλλά δεν πρέπει, επ’ ουδενί, να επιτρέψουμε να τους κομματικοποιήσουν. Ούτε να μιλούν για παρατάξεις και για ψηφοδέλτια και ιστορίες, που έλεγε, προηγουμένως, ο κ. Συντυχάκης.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε Υπουργέ. Δεν υπάρχει άλλος ομιλητής. Κυρίες και κύριοι συνάδελφοι, λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Σενετάκης Μάξιμος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Βαγενά - Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 20.10΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**